**Ing. Pavol Frešo, predseda BSK**

Vážené dámy, vážení páni, ďakujem veľmi pekne, otváram desiate pracovné zasadnutie Zastupiteľstva Bratislavského samosprávneho kraja a tak ako vždy, poprosím vstaňte, na úvod zaznie štátna hymna.

Tóny štátnej hymny.

Vážené dámy, vážení páni, z dnešného zasadnutia sa ospravedlnili: pani poslankyňa Zemanová, pán poslanec Snopko v zahraničí, pán poslanec Pomichal v zahraničí. Pán podžupan Berta nás reprezentuje na Výbore regiónov v Bruseli a ešte dostávam správu, pán poslanec Šebej pravdepodobne z dôvodu Národnej rady, kde pokračuje odvolávanie už ani neviem koho v tejto chvíli. Ja pardon, veľmi významné odvolávanie pána podpredsedu Figeľa. Ospravedlňujem sa.

Takže podľa prezenčnej listiny máme prítomných 34 poslankýň, poslancov a budeme rokovať a uznášať sa v zmysle zákona o samosprávnych krajoch. Veľmi, veľmi pekne mi dovoľte, aby som na začiatku uvítal medzi nami nášho vzácneho hosťa pána Erica Reutinga, člena predstavenstva pre personálnu oblasť spoločnosti Volkswagen Slovakia. Pán Reuting !

Nie je to úplne bežnou vecou. Budeme to mať samozrejme príslušný bod, s ktorým to súvisí, je to spolupráca s najväčším zamestnávateľom na Slovensku druhým, myslím, či prvým, najvýznamnejším exportérom v rámci Slovenskej republiky. Myslím si, že to bude bod, ktorý bude veľmi, veľmi dôležitý pre naše fungovanie ďalšie. Dobre. Do pozornosti Vám samozrejme dávam, tak ako máme zvykom, prezentujeme vždy naše stredné odborné školy, tentokrát Stredná odborná škola Račianska 105, tam máte vonku v predsálí výstavy hotových prác z učebného odboru fotograf, s praktickými ukážkami líčenia. Tu mi pripadá, že špeciálne dnes vítam pani poslankyňu Virágovú, ktorá je dnes krásna ako kvet. My sme si to z maďarčiny preložili. A myslím si, že keď sa pôjdete pozrieť, že naozaj čo ponúkajú naše študijné odbory, je to o tom, že máme byť na čo hrdý. Je to najlepší spôsob propagácie, najlepší spôsob, aké dôležité je odborné školstvo, pokiaľ si to priamo vyskúšame. A samozrejme sú tu študenti Strednej odbornej školy Kysucká, Senec a potom po prestávke Stredná odborná škola služieb a obchodu Samuela Jurkoviča , Sklenárova. A to, čo máte dnes catering, tak vždy je to tak, že berieme naše školy, dnes ďakujem našej hotelovej akadémii na Mikovíniho ulici a samozrejme nás neskôr obslúžia. Alebo aj popri tom študenti Strednej odbornej školy hotelových služieb a obchodu na Pántoch.

**Prikročíme k bodu voľba overovateľov zápisnice** v zmysle článku 5 bod 8 rokovacieho poriadku Zastupiteľstva bratislavského samosprávneho kraja . Zastupiteľstvo volí z poslankýň, poslancov troch overovateľov zápisnice. Dostal som návrhy na tri poslankyne, poslancov. To znamená pani Ildikó Virágová , pán René Bílik, pán Juraj Kadnár. Poprosím, sú nejaké ďalšie návrhy na overovateľov? Zmeny? V prípade diskusia nie je. Tak poprosím prezentujme sa a hlasujme o návrhu overovateľov, tak ako som predniesol teraz.

Za bolo 35 poslankýň poslancov, proti nebol nik z prítomných 35 - ich. Konštatujem, že za overovateľov zápisnice boli z dnešného rokovania zvolení pani poslankyňa Ildikó Virágová, pán poslanec René Bílik, pán poslanec Juraj Kadnár.

**Prikročíme k voľbe návrhovej komisie**, predkladám návrhy na nasledovné poslankyne, poslancov, ako členov návrhovej komisie : pani poslankyňa Zuzana Schwartzová, pán poslanec Peter Ágoston a samozrejme naša záruka toho, že všetko bude fungovať vždy tak, ako má, pán poslanec Peter Mach. Poprosím, sú nejaké ďalšie návrhy ? Pokiaľ nie sú, prezentujme sa a hlasujme o zložení návrhovej komisie tak, ako som Vám ju predniesol, prosím teraz.

Za bolo 35 z prítomných 35 poslankýň, poslancov, takže konštatujem, že pani poslankyňa Zuzana Schwartzová, pán poslanec Peter Ágoston a pán poslanec Peter Mach sú členmi, zvolení ako členovia návrhovej komisie. Poprosím zaujmite svoje miesta a zároveň poprosím zoberte si so sebou aj svoje karty.

V súlade so zákonom o samosprávnych krajoch a Rokovacím poriadkom Bratislavského samosprávneho kraja bol všetkým poslankyniam a poslancom zaslaný návrh programu rokovania. A na dnes ráno Vám boli rozdané nasledovné body na stôl. To znamená, k bodu číslo 6 stručný prehľad navrhovanej prvej zmeny rozpočtu pre rok 2015. Takisto k tomuto bodu stanoviská a požiadavky finančnej komisie z 5.3. 2015. K bodu číslo 11 doplnenie uznesenia predsedovia poslaneckých klubov a komisií zo dňa 22.4.2015. Informácia pre poslancov Bratislavského samosprávneho kraja o prebiehajúcich verejných obstarávaniach zverejnených vo vestníku pre verejné obstarávanie. Informácia pre poslancov Zastupiteľstva Bratislavského samosprávneho kraja - Bratislavský futbalový zväz a pozvánka a program odbornej diskusie na tému realizácia výstavby a prevádzkovanie novej univerzitnej nemocnice v Bratislave. Posledný materiál považujeme tiež za prelomový, lebo je to pokračovanie toho, čo Bratislavská župa robí, že keď sa niektoré projekty aj na národnej úrovni aj nás týkajú, tak sa k tomu toto zastupiteľstvo, prípadne ako župa vyjadruje. Ideme sa povenovať výstavbe novej nemocnice, lebo sa to dotýka nielen obyvateľov mesta, kraja, ale aj celého Slovenska. Pozýva Vás, je to veľmi pekne pripravené podujatie, prosím prečítajte si pozvánku, každý pochopí.

Ešte by som chcel poprosiť, máme tu nejaké doplnenie, mi avizovali do programu, takže poprosím pani podžupanka Ožvaldová. Treba, aby to svietilo.

**PhDr. Alžbeta Ožvaldová, podpredsedníčka BSK**

Ďakujem za slovo, vážený pán župan, navrhujem ako bod číslo 3 informáciu o spolupráci Bratislavského samosprávneho kraja s Volkswagen Slovakia, a.s. na vytvorení duálnej akadémie.

**Ing. Pavol Frešo, predseda BSK**

Ďakujem pekne. Poprosím veľmi pekne , aby sme rovno o tomto bode hlasovali. To znamená doplnenie tejto informácie o memorandum , to znamená samozrejme aké veci sme uzavreli, všetky ktoré posilňujú našu spoluprácu s Volkswagenom Slovakia. Poprosím prezentujte sa a hlasujte teraz.

Za bolo 35 poslankýň, poslancov, jeden nehlasoval z prítomných 36. Čiže tento bod je zaradený ako bod 3. Nech sa páči pán podžupan Bendík.

**Ing. Igor Bendík, podpredseda BSK**

Ďakujem pekne, navrhujem zaradiť ako bod číslo 4 Návrh na schválenie prenájmu nehnuteľností bývalej Strednej odbornej školy drevárskej, Pavlovičova číslo 3. Takže ako bod 4. Ďakujem.

**Ing. Pavol Frešo, predseda BSK**

Ďakujem veľmi pekne. Poprosím pani poslankyne, páni poslanci prezentujte sa a hlasujte o návrhu pána podžupana Bendíka teraz.

Za bolo 32 poslankýň, poslancov, zdržali sa traja jeden nehlasoval z prítomných 36 –tich. Tento bod sme zaradili. Poprosím pán podžupan Zaťovič.

**RNDr. Martin Zaťovič, podpredseda BSK**

Ja navrhujem ako bod číslo 6 Návrh na odvolanie člena komisie zastupiteľstva samosprávneho kraja, pána Nesrovnala a návrh na voľbu nového člena pána Ágostona. Do komisie. Na vlastnú žiadosť. Bod číslo 6.

Ing. Pavol Frešo, predseda BSK

Ale ja nerozumiem celkom dobre, že to je návrh na...

**RNDr. Martin Zaťovič, podpredseda BSK**

Pán poslanec sa vzdal, návrh na odvolanie, pán Nesrovnal sa vzdal dobrovoľne, má veľa aktivít a je veľmi aktívny v tomto. Leží mu na srdci, aby tá komisia fungovala, vzdal sa , áno, teda Návrh na odvolanie člena komisie a návrh na schválenie nového člena komisie.

**Ing. Pavol Frešo, predseda BSK**

Ja sa nechcem o tom sporiť, budeme sa sporiť pri bode číslo 6, lebo to nie je odvolanie, keď sa vzdal. Tak hlasujme aby sme to mohli prejednať ako bod číslo 6. Poprosím prezentujte sa a hlasujte teraz.

Za bolo 36 poslankýň, poslancov, jeden nehlasoval, z prítomných 37-ich. Takže schválili sme aj tento bod ako bod číslo 6. Poprosím pani podžupanku Ožvaldovú.

**PhDr. Alžbeta Ožvaldová, podpredsedníčka BSK**

Ďakujem za slovo pán župan,. Ja by som poprosila, aby sme zaradili ako bod číslo 9 návrh podporného stanoviska na zrovnoprávnenie kompetencií všetkých zriaďovateľov pri vymenovaní do funkcie riaditeľov škôl a školských zariadení. Ďakujem.

**Ing. Pavol Frešo, predseda BSK**

Ďakujem veľmi pekne, tento návrh je tiež veľmi dôležitý, poprosím prezentujte sa a hlasujte o ňom teraz.

Za bolo 35 poslankýň poslancov, jeden sa zdržal z prítomných 36-ich. Takže tento bod takisto sa sta, alebo tento bod bude bodom programu a ešte poprosím pána poslanca Karmana

**Ing. Ján Karman, poslanec BSK**

Ďakujem pekne za slovo, poprosím ako bod číslo 21 doplniť Návrh na znenie nového uznesenia k správe o výsledku kontrolnej činnosti útvaru hlavného kontrolóra.

**Ing. Pavol Frešo, predseda BSK**

Takže máme všetky tieto pozmeňovacie návrhy za sebou a poprosím veľmi pekne hlasujme o programe ako celku, v zmysle aj tých zapracovaných návrhov, ktoré tu boli ku programu. Nech sa páči, poprosím prezentujte sa a hlasujte teraz.

Za bolo 36 poslankýň poslancov, z prítomných 36, takže program máme schválený. Prechádzame plynulo k bodu číslo 1- **Informácia o plnení uznesení Zastupiteľstva Bratislavského samosprávneho kraja s termínom plnenia marec – apríl 2015.** Pred sebou máte predmetný materiál, poprosím pána riaditeľa úradu, pána Potičného, aby nám ho uviedol.

**MUDr. Valerián Potičný, MPH, riaditeľ úradu BSK**

Dobrý deň prajem, vážené pani poslankyne, vážení páni poslanci, pred sebou máte materiál č. 1. Je to informácia o plnení uznesení Zastupiteľstva Bratislavského samosprávneho kraja, s termínom plnenia marec - apríl 2015. Materiál obsahuje návrh uznesenia - časť jedna splnené, časť dva dlhodobo plnené uznesenia a časť tri zrušené uznesenia Zastupiteľstva Bratislavského samosprávneho kraja. Je tu jedno, ktoré stratilo platnosť. Ďakujem pekne.

**Ing. Pavol Frešo, predseda BSK**

Ďakujem pekne, otváram diskusiu k tomuto bodu programu.

Nevidím nikoho prihláseného, uzatváram diskusiu. Poprosím návrhovú komisiu o návrh uznesenia samotného.

**RNDr. Peter Mach, poslanec BSK**

Návrhová komisia nedostala žiadne zmeny návrhu písomne predloženého uznesenia a preto predkladá na hlasovanie návrh uznesenia tak, ako je predložený písomne s materiálom. Zrekapitulujem, že skladá sa z troch častí. Berie na vedomie plnenie uznesení, schvaľuje zmenu termínu jedného uznesenia a jedno uznesenie ruší.

**Ing. Pavol Frešo, predseda BSK**

Ďakujem veľmi pekne, prezentujte sa a hlasujte tak, ako predniesla návrhová komisia teraz.

Za bolo 35 poslankýň, poslancov z prítomných 37, dvaja nehlasovali, takže návrh bol schválený, prechádzame plynule k bodu číslo 2: **Informácia o vybavených interpeláciách poslankýň poslancov Zastupiteľstva Bratislavského samosprávneho kraja zo dňa 20.02.2015**

Poprosím, materiál máte pred sebou, pán riaditeľ uveďte ho

**MUDr. Valerián Potičný, MPH, riaditeľ úradu BSK**

Vážené pani poslankyne. vážení páni poslanci, informácia o vybavených interpeláciách poslancov BSK zo dňa 20.02.2015. Jedná sa o dve interpelácie poslankyne , pani Ing. Zuzany Schwartzovej. Potom interpeláciu pani poslankyne doktorky Anny Zemanovej a interpeláciu pána Richarda Červienku dvakrát. Ďakujem pekne.

**Ing. Pavol Frešo, predseda BSK**

Ďakujem veľmi pekne, otváram diskusiu k tomuto bodu programu. Nevidím nikoho prihláseného do diskusie. Uzatváram diskusiu. A poprosím návrhovú komisiu o návrh uznesenia.

**RNDr. Peter Mach, poslanec BSK**

Návrhová komisia nedostala žiadne návrhy na zmenu uznesenia a preto predkladá na hlasovanie návrh uznesenia tak, ako je písomne predložený s materiálom. Jeho obsahom je, že zastupiteľstvo berie na vedomie informáciu.

**Ing. Pavol Frešo, predseda BSK**

Ďakujem veľmi pekne, pani poslankyne a páni poslanci prezentujte sa a hlasujte o návrhu tak, ako bol prednesený návrhovou komisiou teraz.

Za bolo 35 poslankýň, poslancov dvaja nehlasovali z prítomných 37-ich, návrh sme schválili. Tak ako ho predniesla návrhová komisia prechádzame k bodu číslo 3 **Informácia o spolupráci Bratislavského samosprávneho kraja s Volkswagen Slovakia ,** a.s.a vytvorení duálnej akadémie a všetkých vecí, ktoré s tým súvisia, mimochodom aj memoranda. Poprosím veľmi pekne, aby pani podžupanka, pani Ožvaldová, uviedla tento bod a potom otvorím diskusiu.

**PhDr. Alžbeta Ožvaldová, podpredsedníčka BSK**

Pán župan, ďakujem za slovo. Vážené kolegyne, kolegovia, máte pred sebou informačný materiál. Vieme, že Bratislavský samosprávny kraj ako najväčší zriaďovateľ stredných škôl vždy reagoval a reaguje na požiadavky a podmienky na trhu práce a práve preto pre nás je dôležité, aby stredné odborné školy pripravovali kvalitných absolventov, schopných uplatniť sa v praxi, podľa potrieb zamestnávateľov. Práve preto, pracovné stretnutie, rokovanie so zástupcami Volkswagen Slovakia za okrúhlym stolom sa uskutočnilo prvýkrát 18.02.2015. A dňa 20.03. 2015 na Strednej odbornej škole automobilovej Jonáša 5 sa uskutočnilo spoločné rokovanie so zástupcami župy a aj v prítomnosti niektorých riaditeľov niektorých odborných škôl. Predmetom tohto rokovania bolo vytvorenie, pripravenie konceptu duálneho vzdelávania, duálnej akadémie, ktorý je zameraný na zriadenie centra vzdelávania, ktorý bude založené na princípoch nemeckého vzdelávacieho systému 80 % praxe, 20 % teórie. Nakoniec sa podpísalo memorandum. Predmetom memoranda je i dohoda oboch strán, že sa budú uchádzať aj o podporu dostupných externých zdrojov z IROP-u a operačného programu ľudské zdroje v podobe projektov. Dohoda o vzájomnej spolupráci vo veci vytvorenia duálnej akadémie je významným krokom k prepojeniu teórie a praxe, ktoré vychádza aj zo schváleného zákona číslo 61 z roku 2015. Na úvod toľko, ďakujem za slovo a poprosím, aby sme tento materiál podporili. Ďakujem.

**Ing. Pavol Frešo, predseda BSK**

Ďakujem veľmi pekne. Vážené dámy, vážení páni, otváram k tomuto bodu diskusiu a chcem aj dať zároveň návrh na to, aby pán Reuting mohol vystúpiť a predniesť nám aj tento svoj pohľad za Volkswagen, potom by som si dovolil vystúpiť ja a potom samozrejme všetci ostatní, ktorí k tomu niečo chceme povedať, lebo je tam mimoriadne dôležitý bod. Takže návrh na vystúpenie pána Reutinga musíme odhlasovať v zmysle nášho rokovacieho poriadku. Poprosím, aby ste sa prezentovali a hlasovali o tomto návrhu teraz.

Za bolo 35 poslankýň, poslancov z prítomných 37-ich, takže pán Reuting, nech sa páči, máte slovo.

**Eric Reuting, Volkswagen Slovakia**

Vážené dámy, vážení páni. Som veľmi rád teda, že smiem prehovoriť pred krajským zastupiteľstvom Bratislavského samosprávneho kraja. Ešte som nemal tú česť hovoriť pred Vami. Vážené dámy a páni, vážené poslankyne a poslanci. Chcel by som prezentovať náš zámer v oblasti duálneho vzdelávania. Predtým, než prejdem k podrobnostiam týkajúcim sa práve duálneho vzdelávania, chcel by som spomenúť niekoľko faktov o všeobecnej situácii. Začiatkom tohto roka navštívila Volkswagen Bratislava skupina podnikateľov z oblasti stredného podnikania z Nemecka. Títo podnikatelia sa pýtali práve na možnosti investovania na Slovensku. A ja som im zdôraznil, že pre investíciu na Slovensku existujú tri kľúčové kritériá, aby táto investícia bola možná, dobrá. Vo všetkých týchto kritériách je medzi Slovenskom a ďalšími krajinami silná ostrá konkurencia. Prvé kritérium sú úroky a kapitálový trh, tam sú tie podmienky podobné, až takmer rovnaké. To znamená, že podnikateľ, ktorý chce investovať v Európe má v podstate rovnaké podmienky financovania takmer všade. Druhým kritériom je samozrejme infraštrukúra. Druhým bodom je infraštruktúra a tu som podnikateľov informoval, že na Slovensku sa naozaj udialo veľa, čo sa týka infraštruktúry a naozaj na Slovensku sa v tejto oblasti pokročilo. A tretie kritérium, ktoré môže podnikateľa primäť k rozhodnutiu investovať v nejakej krajine je vzdelanosť zamestnancov, pracovníkov. Moju prednášku by som chcel zamerať práve na odborných pracovníkov v oblasti priemyslu. Keď pred 25-imi rokmi prišiel Volkswagen na Slovensko, tu naozaj existoval kvalitný vzdelávací systém. Je však pravda, že tento systém nerástol spolu s rastúcimi požiadavkami na trhu. A keď sa pýtali na situáciu, čo sa týka vzdelávania na Slovensku, tak som povedal, že treba jednoznačne zásadné zlepšenie a skvalitnenie v tejto oblasti. Dá sa povedať, že vzdelávanie je v tejto oblasti príliš zamerané na školstvo a teóriu. A je pravda, že absolventi stredných odborných škôl, trvá veľmi dlho než sa uchytia na trhu priemyslu, kde sa kladú špičkové nároky na technológiu a než sa tam vôbec uchytia. Ale tiež som im povedal, že skúsenosti, ktoré som urobil, alebo ktoré som mal so Slovákmi za posledného jeden a pol roka, musím povedať, že som pracoval v desiatich krajinách predtým. Musím teda povedať, čo sa týka Slovenska, že som nikde na svete nevidel taký pozitívny postoj k práci, takú chuť pracovať vlastne a taký dôraz na kvalitu odvedenej práce. Týmito slovami som vlastne veľmi upokojil nemeckých potenciálnych investorov a teraz musíme začať pracovať na tom, aby sme ten jeden bod, ktorý sme ešte k tomu pozitívnemu vzoru investovať na Slovensku rozšírili, skvalitnili. A musím povedať, že žiadna krajina si nemôže dovoliť, aby 35% mladých ľudí do veku 25 rokov zostávala nezamestnaná. A je fakt teda, že so svojimi takmer 35 % -ami nezamestnanosti mladých zaostáva Slovensko Výrazne zaostáva. Samozrejme, dôvodom je vzdelávací systém. A z tohto dôvodu európska únia pripravila veľmi veľa projektov a možno aj možností financovania na skvalitnenie v tejto oblasti. A pre priemyselné krajiny strednej Európy je v stredobode, v centre pozornosti otázka duálneho vzdelávania. Financie a finančná podpora z Európskej únie sa poskytuje tým krajinám, ktoré môžu vykázať, alebo ktoré disponujú kvalitným duálnym vzdelávacím systémom naozaj orientovaným na prax. To sú rámcové podmienky. No a čo urobil k tomu Volkswagen. Viete, minulý týždeň bol u nás pán župan Frešo. Opäť vybudujeme nový karosársky závod za 400 miliónov eur. A Vy všetci, nech sa páči ste pozvaní, aby ste si mohli pozrieť, aké technológie Volkswagen používa. Volkswagen investuje veľmi veľa do nových technológií a karosáreň, ktorú sme otvorili vo februári tohto roku je najmodernejšou na svete. Je to veľmi moderný závod a na ploche vlastne 20-ich futbalových ihrísk je viacej ako tisíc robotov, ktoré sú navzájom prepojené a fungujú synergicky. Samozrejme, že tieto zariadenia treba ovládať, treba ich udržiavať, servisovať, treba vedieť s nimi pracovať. Na to potrebujeme vysoko kvalifikovaných pracovníkov, odborných pracovníkov, ktorí majú znalosti mechantroniky, elektroniky, pneumatiky a iných odborov. Z tohto dôvodu v roku 2013 Volkswagen začal s novým preškolovacím programom pre mechantronikov. Bolo to preškolovanie vlastne v tejto oblasti. Bolo to preškolovanie pre tých, ktorí mali 18- 25 rokov. Sú to ľudia, ktorí boli nezamestnaní, ktorých sme všetkých preškolili a ktorí od leta tohto roku dostanú aj pracovné miesto. V lete 2014 sme zaviedli dva ďalšie profily zamestnaní. A je to elektronik, pre automatizačnú techniku a mechanik. V rámci tohto dvojročného preškolovacieho programu dodržiavame princíp a síce tento, že 80 % e venovaný praxi a iba 20% teórii. Tento program chceme ďalej rozširovať a tento rok vlastne chceme dosiahnuť číslo 96 preškolených pracovníkov. A pripravujeme ďalšie, štvrté povolanie a to je mechanik - nástrojár. Je jasné, že tieto zamestnania a tieto profily sú potrebné a je po nich na celom Slovensku. A okrem toho, práve tieto profily povolaní budeme nevyhnutne potrebovať na to, aby sme realizovali priemyselnú revolúciu štyri bodka nula. A samozrejme, prečo Vám to hovorím. Táto robotizácia neznamená, že ľudia prídu o prácu. Tento vývoj očakávame možno 15 až 20 rokov. Ide o to, že profily zamestnaní a zamestnania, ktoré budú existovať o 15 až 20 rokov, tieto profily sa budú naprosto odlišovať od tých, ktoré máme dnes. A požiadavky samozrejme v budúcnosti si vyžadujú, aby títo pracovníci boli schopní tieto stroje nielen ovládať a riadiť a samozrejme ich aj udržiavať, servisovať, programovať, atď. No a tieto technológie zavítajú aj do našich domácností. Tieto technológie prídu do domácností možnože o niečo neskôr, ale zase bude treba ľudí, špecialistov, ktorí sa budú vedieť vyznať v takýchto technológiách, ako samostatných technikov, samostatne zárobkovo činné osoby, ktoré tieto zariadenia budú inštalovať a servisovať. A túto technológiu bude využívať aj technika, ktorá sa inštaluje v budovách. To znamená technika budov. A samozrejme remeselníci sa budú musieť pripravovať na takúto technológiu a na takéto požiadavky. A preto chceme so samosprávnym krajom naštartovať pre túto oblasť duálneho vzdelávania. A chceme vlastne, aby absolventi po absolvovaní deviateho ročníka prešli projektom duálneho vzdelávania v desiatom, jedenástom, dvanástom alebo trinástom ročníku a to v takom vzdelávaní, ktoré bude spĺňať požiadavky duálneho vzdelávania. A my chceme v spolupráci so samosprávnym krajom zaradiť strednú školu Jána Jonáša, ktorá susedí s naším závodom. Chceme ju zaradiť do projektu duálnej akadémie, ktorá bude práve pre tieto moderné povolania. A chceme z tejto strednej školy urobiť určitý typ majáku, ktorý a bude svietiť ďaleko a bude vzorom, kde presadím 80% praktickej výučby a 20% teoretickej. Ide o to, že aj v rámci vzdelávania v Nemecku, Rakúsku no aj Švajčiarsku funguje tento duálny systém tak, že už v treťom roku vzdelávania, v treťom roku prípravy sa tento systém financuje vlastne sám. Učni, respektíve žiaci sú už v treťom ročníku zaradení ako poskytovatelia služieb voči zákazníkom. Sú to vlastne kvalitne vzdelaní odborní pracovníci, ktorým chýba už iba záverečná skúška. Spolu s Bratislavským samosprávnym krajom, ale aj ďalšími partnermi chceme my Volkswagen založiť konzorcium. Konzorcium, na ktorom sa zúčastní okrem iného aj firma Siemens. Potom napríklad Matador, slovenská firma. Chceme získať samozrejme aj bratislavský samosprávny kraj. Na tejto spoločnosti sa zúčastní aj slovensko- nemecká obchodnícka komora a ďalšie technicky zamerané podniky na Slovensku. Aká je myšlienka, za tým. Ide vlastne o obchodný model. Samonosná obchodná myšlienka, ktorá udržiava samu seba. Ďalej ide o využitie synergických efektov všetkými partnermi, využívaním infraštruktúry. Ďalej zabezpečenie kvalifikovaných pracovníkov, po ktorých je dopyt tu v regióne. A táto spoločnosť má poskytovať služby aj ďalším subjektom a kvôli hospodáreniu zisku. A my chceme tento projekt, ovplyvňovať, riadiť spolu s Vami, s Bratislavským samosprávnym krajom a chceme prispieť k jeho úspešnému zavŕšeniu. Vážené dámy a páni, ďakujem pekne.

**Ing. Pavol Frešo, predseda BSK**

Ďakujem veľmi pekne pánovi Reutingovi. Otváram diskusiu k tomuto bodu a dovoľujem si prvý sa prihlásiť.

Vážené dámy, vážení páni, tento predložený materiál, ktorý budeme o chvíľu schvaľovať je vlastne výrazným skvalitnením spolupráce medzi Bratislavskou župou a Volkswagenom. Je výrazným pokrokom nielen preto, že Volkswagen u nás investoval, za tých 25 rokov sme mu za to vďační a skutočne výrazným spôsobom nás približujú k tomu, že priblížili Slovensko k tomu, čo považujeme za štandard v Európskej únii, dokonca za svetový štandard. Ale aj preto, že prikračujeme k ďalšej oblasti, ktorá je veľmi významná, o ktorej sa často rozpráva v našej krajine, ale málokedy sa prakticky dotiahne do konca. A to je vlastne zdieľanie vzdelávania, to znamená to, že aby tie znalosti, ktoré takýto svetový koncern má. Dokonca z krajiny, z ktorej pochádza, kde odborné vzdelávanie je považované za najlepšie na svete, alebo jedno z najlepších na svete, aby sme ho zdieľali nielen v rámci Bratislavskej župy ale aj celého Slovenska. Je preto pre mňa veľmi dôležité, aby sa nám podarilo tento projekt zrealizovať. A ak si prezriete veľmi presne tie materiály, ktoré máte dnes na stole, tak vidíte, že je tam memorandum, ktoré zároveň hovorí o utvorení pracovných skupín, ktoré umožnia tento vysoký štandard vzdelávania zaviesť aj na ostatných našich odborných školách. Začali sme na školách, ktorých sa to týka, strojárenských a elektrotechnických a uvidíme, kam ďalej zájdeme v budúcnosti. Preto je dôležité, že dnes sme v stave, kedy firmy hovoria, že si musia rekvalifikovať aj našich absolventov. Problémy, s ktorými sa stretávate opakovane, keď sa stretnete s obchodnou komorou tak Vám povedia, že potrebujú kvalifikovanejšiu pracovnú silu, potrebujú kvalifikovanejších pracovníkov, absolventov odborného vzdelávania. Ale málokde sa podarí takýto typ spolupráce dotiahnuť do konca. Preto som presvedčený, že keď tento projekt podporíte, tento projekt dokážeme rozvinúť, tak urobíme významný krok k tomu, aby väčšina našich stredných škôl sa vo výraznej miere posunula ďaleko bližšie k Nemecku, prípadne k Rakúsku, prípadne k tým krajinám, ku ktorým by sme chceli ďalej patriť. Preto sme inšpirovaní týmto modelom. Preto tento model sa snažíme rozvinúť aj v tomto jednom pilotnom projekte, ale aj v ďalších, lebo je veľmi dôležité, aby niekde na konci bol taký typ vzdelávania, takej úrovne na Slovensku, ktorý umožní plynule absolventom pracovať kdekoľvek na spoločnom trhu v rámci Európskej únie. Toto je naša zodpovednosť, o ktorej dnes by sme mali rozmýšľať. Toto je dôležitá fáza samotného projektu a preto Vás chcem veľmi poprosiť o podporu tohto návrhu samotného. Samozrejme, že tomu predchádzali mnohé rokovania, samozrejme, že tam mnohé veci budeme musieť potiahnuť ešte ďalej, ale záväzok tohto parlamentu je, že keď tento návrh prijmeme, že budeme konať veľmi , veľmi rýchlo, aby sme duálne vzdelávanie mali zavedené v najkratšom možnom termíne. Ja upozorním na to, že aj v rámci celoslovenskej politiky o duálnom vzdelávaní bol prijatý zákon, dokonca niektoré z tých projektov sa už v tejto chvíli realizujú, niektoré sú kritizované, niektoré naopak sa od nich robia veľké očakávania. Je v tejto chvíli možné, že Bratislavská župa bude mať jeden veľmi dôkladný pilotný projekt, ktorý môže fungovať ako referenčný bod pre duálne vzdelávanie na celom Slovensku. Ten zámer vôbec nie je politický, ten zámer je čisto, čisto praktický, to znamená čím skorej pomôžeme, aby v Bratislavskej župe úroveň odborného vzdelávania dosiahla to, po čom rodičia našich študentov túžia a študenti sami túžia, aby mohli jednoducho s tým papierom, ktorý dostanú absolventi chodiť a uchádzať sa o prácu aj vo veľkých koncernoch, tým skorej vyriešime aj zamestnanosť budúcej generácie. Takže berme tento projekt skutočne s veľkou vážnosťou, ako niečo, čo môže ovplyvniť výrazne život celej ďalšej generácie, nielen v Bratislave, v Bratislavskom kraji ale aj na celom Slovensku. Takže poprosím o podporu. Otváram diskusiu.

Pani poslankyňa Pätoprstá, po nej pán poslanec Šramko.

**Ing. Arch. Mgr. Art. Elena Pätoprstá, poslankyňa BSK**

Ja som nikdy nemala možnosť urobiť poďakovanie alebo nejako poďakovať sa vedeniu Vokswagenu, ale doplním informáciu pána Erica Reutinga. Existuje tu už dvadsaťročná spolupráca medzi vysokou školou výtvarných umení, katedrou dizajnu a Volkswagenom, a musím povedať, že je špičková a výsledky tejto spolupráce vidno aj na samotnej škole, na absolventoch tejto školy. Čiže ja by som chcela v tejto pozícii veľmi pekne poďakovať. Nemala som nikdy možnosť verejne to urobiť, tak teraz by som to chcela využiť a súčasne , vzhľadom na túto skvelú spoluprácu, ktorá má výborné výsledky práve v dizajne karosérií a návrhov, odporučiť poslancom podporiť tento projekt, pretože tá skúsenosť s Volkswagenom je skutočne vynikajúca.

**Ing. Pavol Frešo, predseda BSK**

Ďakujem veľmi pekne, nech sa páči pán poslanec Šramko, po ňom pani poslankyňa Mikušová.

**Ing. Peter Šramko, poslanec BSK**

Pán predseda ďakujem pekne za slovo. V prvom rade chcem povedať, že materiál, ktorý ideme schvaľovať je takou mojou srdcovkou, lebo som absolvent katedry automatizovaného systému riadenia technologických procesov. Akurát sa mi stalo to, že v treťom ročníku ma niekto presvedčil, že aby som sa nevenoval automobilom, lebo to nie je perspektíva na Slovensku. Dnes vieme, že na počet obyvateľov vyrábame najväčší počet automobilov. Samozrejme, že toto verím, že pán asistent v nebi toto dneska počuje. No ale nevadí. Chcem povedať som člen rady školy, strednej školy, ktorá s Volkswagenom veľmi dlho hľadala spôsob spolupráce a najväčším problémom bolo to, že náš systém školský nie je totožný so systémom, ktorý je zabehnutý vo Volkswagene. No a práve ten počet hodín praxe a teórie bol najväčší problém ako zosúladiť a vidím v tomto navrhovanom riešení novú perspektívu. Som presvedčený, že to bude úspešné a samozrejme, Bohu vďaka, že máme túto fabriku v Bratislave a za plotom našej školy. Som presvedčený, že všetky predpoklady na veľmi úspešnú spoluprácu tu máme.

**Ing. Pavol Frešo, predseda BSK**

Ďakujem veľmi pekne, pani podžupanka Ožvaldová mi práve povedala, že pán Šramko neprišiel na Volkswagene ale na bicykli, takže len toľko k tomu cez celú Bratislavu, to teda je dosť odvaha. Za to pán župan prišiel na aute, choďte si pozrieť vonku značku akú má. Nech sa páči, pani poslankyňa Mikušová

**Ing. Tatiana Mikušová, poslankyňa BSK**

Ďakujem veľmi pekne za slovo. Veľmi pozorne som počúvala prezentáciu pána Reutinga a za tím nášho predsedu Bratislavského samosprávneho kraja musím povedať, že to, čo sa nám tu črtá do budúcnosti je niečo v prvom rade pilotné, ojedinelé, ale niečo, čo dá nášmu kraju nový impulz a nový rozmer. Musím to povedať tak trošku dramaticky. Ako by povedal klasik, že I have a dream. A tento sen, ktorý sa začína realizovať práve možno tým naším dnešným odsúhlasením materiálu, pochopiteľne množstvom rokovaní, ktoré bolo ešte pred týmto zastupiteľstvom a určite tá spolupráca bude aj z našej strany potrebné na nej veľmi veľa pracovať. Ale je to naozaj prvý krok k tomu, aby sme vytvorili z nášho kraja niečo, čo bude príkladom pre celé Slovensko. Ale v prvom rade nášmu kraju donesie zamestnanosť, kvalifikovanú pracovnú silu a to je pre budúcnosť myslím, že jedna z najväčších devíz. Nášmu kraju prinesie silný nový kredit. A v prvom rade našim kolám prinesie niečo, čo bude príkladom pre celé Slovensko. Naozaj ďakujem veľmi pekne, že môžem byť pritom. Budem naozaj veľmi rada, ak sa naozaj tento projekt, ktorý nám pán Reuting navrhol, hlavne aj to konzorcium so silnými zamestnávateľmi nášho kraja sa podarí, bude to naozaj, pre náš kraj absolútne nové spojenectvo, niečo ešte na Slovensku ako PPP projekt s najsilnejšími zamestnávateľmi kraja ešte nepodarilo a bude to niečo, čo nám prinesie obrovskú pridanú hodnotu. Ďakujem.

**Ing. Pavol Frešo, predseda BSK**

Ja ďakujem veľmi pekne pani poslankyňa, veľmi jednoduchú poznámku poviem, aby sme vedeli, kto na čo má na všetkom zásluhu. Jedna zo zásluh patrí aj tomuto zastupiteĺstvu práve preto, lebo na tomto zastupiteľstve sme za uplynulých päť alebo šesť rokov realizovali rôzne typy europrojektov, ktoré mimochodom súvisia s cezhraničnou spoluprácou. A úplne to otvorene poviem aj tu pred verejnosťou, samozrejme, keď sme sa uchádzali, že poďme do tejto hlbokej spolupráce a urobme ju dostatočne širokú, tak som argumentoval tým, že sme úspešní v cezhraničnej spolupráci vo všetkých europrojektoch. Mimochodom som argumentoval tým, že vo všetkých europrojektoch má táto župa najnižšie korekcie. Najmenej z eurofondov vracia na celom Slovensku. Niekedy sa to tak málo vie, lebo tu lietajú kadejaké desiatky, stovky miliónov v rámci Slovenska, rôzne hrozby sú tu kdekade, tak my máme najmenšie korekcie. Inak povedané, nech robíme čo robíme, nevraciame do toho Bruselu skoro nič. A ja to beriem ako kompetenciu našu spoločnú, byť dobrým partnerom aj takto rankovnej, svetovo vysokoúrovňovej firme.

Pán poslanec Ágoston

**Peter Ágoston, poslanec BSK**

Ďakujem pekne za slovo, ja nebudem úplne taký pozitívny, ako všetci moji kolegovia, ale nie v tom zriadení tejto akadémie. Mňa celkom prekvapuje, že táto informácia nebola na školskej komisii i keď sa jedná o celkom dôležitý materiál. A mám množstvo otázok, ktoré budú v procese, pravdepodobne pri zriaďovaní tohto centra a teda tejto akadémie. A teda chcel by som ich predložiť tu, keďže som ich nemal možnosť mať inde lebo tento materiál nám bol predložený dnes na zastupiteľstvo. Tak, ako som si prečítal tie, dôvodovú správu aj informáciu z rokovania, tak mi tak nejak medzi riadkami vyplýva, že všetky peniaze, ktoré budeme investovať do zriadenia tejto akadémie, budeme alokovať z centra odborného vzdelávania. Potom mi tu nie je úplne jasné, že sa má založiť nejaké konzorcium ja tomu nie úplne rozumiem, o aké konzorcium sa jedná. Kto bude potom zriaďovateľom tej školy, alebo akú právnu formu bude mať tá škola? A Aký je tam potom prínos toho Volkswagenu okrem toho, že tá škola stojí v blízkosti Volkswagenu. Ale samozrejme podporujem to, aby sme išli smerom duálneho vzdelávania, lebo to je asi jediný spôsob, ako odborné školstvo posilniť a zatraktívniť pre uchádzačov, teda pre študentov. Ale napriek tomu som ľahko zmätený a ľahko stratený z tohto materiálu. Takže ja by som bol rád, keby som mohol dostať k tomuto nejaké informácie či už v procese, alebo dneska, pokiaľ sme schopní ich poskytnúť. Ďakujem pekne.

**Ing. Pavol Frešo, predseda BSK**

Ďakujem veľmi pekne. Veľmi krátku reakciu poprosím pani riaditeľku Lukáčovú.

**Mgr. Barbora Lukáčová, riaditeľka Odboru stratégia a riadenie projektov Úradu BSK**

Ďakujem veľmi pekne, dobrý deň prajem. Vážené dámy, vážení páni. Mojou úlohou je zodpovedať na tú časť otázky pána poslanca, alebo konštatovania alebo nedovypovedaného konštatovania, ktoré sa týka externých zdrojov. Potom pán riaditeľ Csabay zodpovie tú odbornú časť, ktorá sa týka odborného vzdelávania. Ano. Naša úloha je uchádzať sa o externé zdroje konkrétne z Integrovaného regionálneho operačného programu, kde je oprávnená časť, ktorá sa týka, a preto to zdôrazňujem nie akejkoľvek strednej školy, ale iba tej strednej školy, ktorá už je s riadeným centrom. Čiže iba škola na území kraja, bez ohľadu na to , kto je zriaďovateľom, či súkromný, či cirkevný, či štátny, či VÚC- kársky v zmysle príslušnej národnej legislatívy sa môže uchádzať o finančné prostriedky. Čiže prvý krok je zriadenie duálnej akadémie, ktoré bude zriaďovateľom školy. Následne samozrejme vstup komory, to je vlastne, to čo Vám vysvetlí pán riaditeľ Csabay a potom sa môžeme uchádzať o externé zdroje. Predmetom tých externých zdrojov je samozrejme, alebo tou našou ambíciou, to neznamená, že už máme na papieri. Ale našou ambíciou je investovať do samotných priestorov v zmysle energetickej úspory. Samozrejme vytvorenia takých priestorov, kde budú môcť byť inštalované zariadenia, ktoré sú v zmysle potreby, spojenie sa s lokálnym zamestnávateľom alebo zamestnávateľmi. A potom druhý zdroj, ktorý je paralelný a nadväzuje na tú infraštrukturálnu časť je vzdelávanie učiteľov prostredníctvom operačného programu Ľudské zdroje. Čiže na dvoch projektoch. Ďakujem veľmi pekne.

**Ing. Pavol Frešo, predseda BSK**

Ďakujem veľmi pekne. Nech sa páči pán primátor Nesrovnal.

**JUDr. Ivo Nesrovnal, poslanec BSK**

Ešte pán Csabay má niečo dovysvetliť, ale ďakujem za to dovysvetlenie, lebo by sme tu mali jedného strateného poslanca a to asi nechceme, že? Strateného župného poslanca, povedal, že je stratený chudák, tak, veď to práve hovorím, že stratených župných poslancov tu mať nechceme. Ale ja sa chcem vrátiť krátko k tomu materiálu ako primátor. Je to presne krok tým správnym smerom pomáhať Slovensku dohnať tú medzeru v konkurencieschopnosti, ako hovoril pán Reuting. A tá medzera je práve vo vzdelávaní, pretože aj v Bratislave je nízka nezamestnanosť a pomerne teda vo vzťahu k ostatnej oblasti Slovenska. Máme problém, keď sa rozprávame s predstaviteľmi takýchto veľkých firiem, máme problém s odbornými pracovníkmi. To znamená s tými strednými kádrami, s kvalitou stredných škôl. Máme strašne veľa mediálnych poradcov, politológov, historikov, neviem čoho všetkého možného, ale máme práve málo týchto inžiniersky vzdelaných ľudí. A práve krajiny, ako Nemecko Švajčiarsko, Rakúsko, ktoré považujeme v niektorých aspektoch, ako krajiny hodné nasledovania, tento problém vyriešili duálnym systémom. A paradoxné je, že my sme ho tu už kedysi mali, hovorilo sa tomu učňovské školstvo, bohužiaľ ten systém, ktorý ho používal, dokázal zničiť systém tohto školstva, takže nikto už potom nechcel byť učňom, všetci chceli byť naopak politológovia, marketingoví poradcovia, ale niečo v tom bolo. Ja som rád, že sa vraciame k logike toho systému a že toto je pokus rehabilitovať ten dobrý systém spolupráce stredné školstvo a výroba tak, aby sme zaplnili práve tú medzeru, ktorá nám chýba. Som rád, že sa to deje na území Bratislavskej župy, na území Bratislavy, pán predseda ďakujem Ti za to a držím Ti veľmi palce, Bratislava bude v tomto nápomocná, aby sme lídrovali tento proces tak, ako doteraz, ďakujem veľmi pekne a držím palce.

**Ing. Pavol Frešo, predseda BSK**

Ďakujem veľmi pekne, Ivo povedal tak pekne v závere, že sa mi nechce nič dodávať, snáď len tých sociálnych pracovníkov, politológov a právnikov, takže to si odpustím, to som nepovedal. Nech sa páči pán poslanec Kusý.

**Mgr. Rudolf Kusý, poslanec BSK**

Ďakujem pekne za slovo. Pán župan, kolegyne , kolegovia. Veľa som tu počul o rozvoji vzdelávania. Ale ja chápem, že podstatou projektu, hlavne keď vidím, že je to 80 na 20 má byť rozvoj zručností s cieľom pripravovať robotníkov pre nemecké továrne. Ja mám tu pár otázok, pretože je mi jasné, ide o štúdium nadstavbové, pomaturitné, ide o štúdium, ktoré má nahradiť odborné štúdium na strednej škole, má ho doplniť, keďže ide o duálny systém, alebo teda duálne vzdelávanie, čo to presne znamená. Ďakujem pekne.

**Ing. Pavol Frešo, predseda BSK**

Ja len krátku poznámku k tomuto poviem, aby to bolo úplne zrejmé. Lebo presne tento typ interpretácie je podľa mňa hlbokým, hlbokým nepochopením toho, o čo sa tu teraz snažíme. Dnes je stav nasledovný. Prepáčte, že to znova poviem, je to pre mňa dosť dôležité, aby sme tomu rozumeli všetci ako tu dnes sedíme. Dnes je stav nasledovný. V odbornom školstve, keď zasadne naša rada pre odborné vzdelávanie, rozumej, kde sú zastúpené všetky komory, najväčší zamestnávateľ v Bratislavskej župe a ďalší, tak keď si sadneme, tak hneď potom čo otvoríme, rozumej čo si niekto uchlipne z kávy prvá téma je, že nepripravujeme dostatočne dobre absolventov odborných škôl. Ja Vás zoberiem nie že na župný štvrtok, ale kľudne na župný pondelok až piatok, kedykoľvek budete chcieť na naše odborné školy a uvidíte, ako dobre sú pripravení. A dokonca uvidíte školy, ktoré spolupracujú so zamestnávateľmi tak, že majú nula, nula rozumej Hlinická, ktorí nedostanú prácu. Nula. Alebo donesiem takých, ktorí dostávajú ceny od švajčiarskych ministerstiev , napríklad vo Vlčom hrdle. To znamená, že uvidíte školy, ktoré sú na veľmi vysokej úrovni a stále počúvate to isté, že nie dobre ich pripravujeme a potom počúvate to, že ich musíte ešte rekvalifikovať. Že ich musia rekvalifikovať, niekto dlhšie, niekto kratšie. A potom vstane, a teraz to neberte ako politiku, nejaký politik, že bolo by treba taxatívne zrušiť gymnáziá, alebo obmedziť gymnáziá a tlačiť umelo do odborných škôl, aby boli všetci pripravení, atď, atď. Všetky tieto riešenia sú vyslovene hlúpe a nesprávne. My ponúkame v tomto jednom konkrétnom riešení veľmi úzku spoluprácu s Volkswagenom. Ja som bol na aktivitách kde prezentovali vzdelávací systém, ktorý je vo Volkswagene samotnom. Ten rekvalifikačný. S každým, s kým som hovoril z tých ľudí, ktorí sa tam uchádzajú o prácu hovorí, že jeho konečným cieľom je pracovať v automobilke. Čiže čo ideme urobiť, toho dôsledkom je, odobrať tým ľuďom tie dva roky rekvalifikácie, aby mohli o dva roky skorej svoje zručnosti normálne pre svoje vzdelávanie používať. A keď sme sa bavili s tými študentmi, že či chcú robiť v automobilke, ktorá je doslova za plotom, tak každý povedal, že samozrejme áno. Nejdeme im uberať z našich štandardov, z nášho vzdelávania. Naopak ideme im pridávať vzdelávanie, ktoré je najmodernejších strojoch. A ja tu nechcem agitovať teraz za Volkswagen, lebo to je aj vecou na príklad iných dodávateľov, ktorí sú na Záhorí. Môžete si to ísť pozrieť. Dnes robia na automatizovaných linkách. Ja mám presne to isté vzdelanie, čo pán poslanec Šramko. A robia presne na tom istom o čom sme sa my teoreticky učili, že môže byť a nielen vo Volkswagene, ale aj v jeho dodávateľských reťazcoch. A keď to jednoducho neviete robiť s týmito linkami, ktoré sú automatizované, keď na to nemáte poriadne vzdelanie, o tom v tejto chvíli mimochodom hovoríme, je to dosť ťažké. Keď ho nemáte, tak potom naozaj buď sa rekvalifikujete alebo tú prácu si tam nenájdete. Čiže veľmi by som odrádzal od tej interpretácie, že to je nejaká výchova robotníkov. No to teda je výchova ľudí, ktorí majú podobné vzdelávanie, alebo vzdelanie, ako mali sme my, inžinieri. A za to svoje sa teda riadne postavím. Za to automatizačné. Mimochodom týmto Vás pozývam, Vy čo máte odvahu si zopakovať maturitu z matematiky, lebo sa ma viacerí pýtali. V septembri ideme ešte jedno kolo. Uvidíme kto si to lajsne. Dobre. Pán Kusý chce zareagovať. Pani poslankyňa Mikušová, pán poslanec Pekár.

**Ing. Tatiana Mikušová, poslankyňa BSK**

Ja by som chcela na pána poslanca Kusého. Upriamiť jeho pozornosťna dôvodovú s právu, v odstavci číslo 6 sa o duálnom vzdelávaní píše. A hovorí sa , že to duálne vzdelávanie je medzi zamestnávateľom, strednou školou spojením praktického vyučovania u zamestnávateľa a teoretickým vzdelávaním v odbornej škole. Čiže my už to máme aj v materiáli. Vzdelávanie orientované na prax je jediná cesta, pán Reuting nám o tom tu veľmi podrobne rozprával. Ja som o tom hlboko presvedčená, že tí absolventi, tí maturanti nebudú žiadni robotníci, to budú špičkoví pracovníci, ktorí budú vyškolení na moderných technológiách, že ich budú z Volkswagenu ťahať preč.

**Ing. Pavol Frešo, predseda BSK**

Výborne. Pán poslanec Pekár s faktickou a potom s riadnou pán poslanec Baxa

**Ing. Dušan Pekár, poslanec BSK**

Ďakujem veľmi pekne za slovo. Pán predseda, ja naozaj len krátku poznámku. Verím, že všetci podporíme tento materiál. Pán predseda hovoril o svojom vzdelaní a o tom, že zavádzame tu nejaký nový systém. Ja som strednú školu absolvoval, teda strednú školu strojarinu, a už vtedy sme mali prax v Dubnici nad Váhom, čiže ja som bol v tej zbrojárskej fabrike a pracoval som tam, čiže to čo ponúka Volkswagen my sme tu už absolvovali v 70-tych rokoch, len asi sme na to zabudli, alebo niektorí ministri, takže nevymýšľajme niečo, čo tu bolo a nerušme niečo čo tu bolo, aj keď to bolo za socializmu.

**Ing. Pavol Frešo, predseda BSK**

Dušan ja som hovoril o automatizovaných linkách, o ktorých sme sa učili teoreticky, to je veľký rozdiel a to je naozaj veľký rozdiel. O praxi som nehovoril, o ten duálny systém, že o tom hovorili viacerí a to si ešte všetci pamätáme. No tak sa proste normálne vraciame k tomu, čo tu de facto bolo, ale na úrovni, ktorá je v tejto chvíli garantovane svetová. Lebo ja Vám teda poviem, keď sa bavíme o tom, prečo padol ten duálny systém, lebo padli fabriky pre ktoré tých ľudí vychovávali, prestalo tu staré učňovské školstvo. Tak to bolo. To nebolo nejak, že z ničoho. To bolo jednoducho tak, že sa prestali o to starať a dnes hovoria, že by to radi robili. A my máme jednu príležitosť, kde to vieme takto napojiť. To znamená, máme to v malom, ale toto je prvýkrát, čo vidím na župe, že sa to ide urobiť pomerne, pomerne vo veľkom. Pán poslanec Baxa, po ňom pán poslanec Dobrovodský.

**Ing. Pavol Baxa, poslanec BSK.**

Ďakujem za slovo. Kebyže to začnem chváliť tento projekt, tak by som asi nosil drevo do lesa. To síce bude robiť veľmi rád, ale je ho tam už dosť veľa. Takže ja tomuto modelu, ktorý sa tu navrhuje želám dlhý a úspešný život. To je tá prvá podstatná vec. Druhá vec je že, tak ak je to uvedené aj v materiáli, aj keď memorandum sa dneska týka len dvoch škôl, ja predpokladám, že bude nejakým spôsobom sa rozširovať, napríklad aj na strednú priemyselnú školu strojnícku na Fajnorovom nábreží. A potom aj ďalšie školy, ktoré by prichádzali do úvahy a ono ich, ako je uvedené v tom záznam je trošku viacej. Takže pevne verím, že tento materiál, alebo toto je začiatok, alebo nejaká prvá etapa, ktorá bude mať naozaj pokračovanie také, že aby sme my dokázali, a teraz sa tu nebavíme len o Volkswagene, bavíme sa tu o všetkých zamestnávateľoch, ktorí potrebujú kvalifikovanú silu. Aby sme vedeli nájsť ten model spolupráce. Bohužiaľ dneska aj po zákone o duálnom vzdelávaní je to ešte štátom neuveriteľne zošnurované, čiže my musíme jednoducho ísť do toho smelšie. Na konkrétnych príkladoch ukazovať štátu a ministerstvu školstva, že dá sa to robiť. A keď to dostanú do rúl zamestnávatelia, tak to bude na tej správnej adrese. A štát sa nemusí báť, že výstupom z takéhoto vzdelávacieho systému budú nejakí ľudia, ktorí nevedia, kde je sever. Toto vedia garantovať zamestnávatelia. Ďalšia poznámka. Ja to vnímam trošku ešte aj v širších súvislostiach, že to, čo sa doteraz len hovorí už je to akousi mantrou, keď sa začne hovoriť o trhu práce, nezamestnaných a školstve, že musí to byť zamestnávateľ ako objednávateľ vzdelávacích služieb. Jedným je zamestnávateľ a druhým je občianska spoločnosť. Toto je podstatné so uvedomiť. Nech to už nie sú také akoby povinné cviky, povinné tančeky alebo rituály, ale nech je to konkrétna realita. A teší ma, že práve lídrom tejto snahy sa stáva Volkswagen. Dnes prakticky žiaden subjekt verejného práva nedisponuje takými zdrojmi, aby dokázal vybaviť naše odborné školy takými zariadeniami, na ktorých bude ten absolvent v praxi pracovať. Ak niekto tomu verí, že toto nie je pravda čo som povedal, tak potom nech vysvetlí, prečo za 25 rokov sa nedostalo do rozpočtu nákupy naozaj modelových liniek, atď, na ktorých by sa učili robiť. Jednoducho sa to nedá. Dneska ten študent musí ísť do toho reálneho pracovného prostredia k reálnym zariadeniam., ktoré má nainštalované a ktoré používa na svoju produkciu zamestnávateľ. Toto je základná logika veci. A pevne verím, že časom aj štát pochopí to, že hovoriť nejako rigídne o percentách, dneska nám tu Volkswagen predstavil model osemdesiat ku dvadsať. Náš štát to má tuším nastavené inak. Dáva viacej tlaku na všeobecné vzdelávanie, než na praktickú, alebo teoretické vzdelávanie, než na praktickú prípravu. Toto sú všetko veci, ktoré nie zamestnávateľ musí pochopiť, že sa má prispôsobiť štátu a zákonu, ale štát musí pochopiť, že zamestnávateľ je v podstate najkompetentnejší povedať, aký má byť ten mix teórie a praxe. Ale toto je beh na dlhé trate. Ja by som chcel na záver Vás všetkých povzbudiť a poprosiť, držme tomuto palce, tomuto zámeru, tomuto projektu, nechajme sa o ňom pravidelne informovať ako nasleduje, aby sme potom, keď bude potrebné spoločne mohli vytvárať aspoň symbolický tlak na štát, aby pochopil, že život nejde tak, ako si to on nalinkuje, ale že štát má veľmi starostlivo sledovať, čo v skutočnosti potrebuje a podľa toho sa riadiť. Ďakujem.

**Ing. Pavol Frešo, predseda BSK**

Ďakuje pekne, pán poslanec Dobrovodský.

**Oskar Dobrovodský, poslanec BSK**

Ďakujem. Ja len v krátkosti. Jednoznačne podporujem tento návrh. Je to dlhoročne osvedčený systém. Tých 80% praxe a 20% teórie. Aj ja, pracoval som v nemeckých firmách, konkrétne vo Volkswagene v Hannoveri a videl som, ako to tam funguje, tento systém. Napríklad ja viem, len tak ma napadne, inžinieri, konštruktéri museli si prejsť dokonca aj robotníckymi profesiami. Museli vedieť brúsiť, zvárať. Museli vedieť aké to je, aby vedeli o čom sú výkresy a podobne. A ešte by som chcel spomenúť, čo sa týka Volkswagenu v Bratislave, kedysi to bola BAZ-ka, tam som tiež pracoval, keď ešte začínal Volkswagen a vieme koľko tam vtedy pracovalo zamestnancov a koľko tam pracuje dnes. Takže aj v tejto oblasti to bol len a len prínos. Takže len to som Vám chcel povedať, že jednoznačne podporujem, je to overené, osvedčené, žiadne pochybnosti. Ďakujem

**Ing. Pavol Frešo, poslanec BSK**

Ďakujem veľmi pekne. Pán poslanec Káčer, po ňom pani poslankyňa Černá.

**Ing. Juraj Káčer, poslanec BSK**

ďakujem veľmi pekne, ja by som len chcel poďakovať Bratislavskej župe, že možno ako jeden z mála krajov sa stavia k podnikateľom ako k hnacím motorom ekonomiky, pretože naozaj táto spolupráca poslúži k zatraktívneniu nášho regióna. A nehovorím samozrejme ani o tom, že to bude veľmi povzbudivé pre študentov, ktorí možno nechcú ísť na gymnáziá, alebo nemajú v pláne ísť na vysoké školy a garantuje im štúdium už zároveň aj prácu, čo hlavne pri  týchto nižších vzdelanostných alebo jednoducho školách, ako bola aj Jána Jonáša následné uplatnenie je trošku problémom. Takže naozaj veľmi pozitívne to hodnotím a ďakujem. Verím, že toto neni posledný projekt, ktorý sa nám podarí v tomto volebnom období dokončiť, presadiť.

**Ing. Pavol Frešo, predseda BSK**

Presne tak. Nech sa páči, pani poslankyňa Černá.

**Marta Černá, poslankyňa BSK**

Môj nebohý otec tvrdil, že sme mali najlepšie školstvo v strednej Európe. Podarilo sa nám ho teda riadne, použijem slušné slovo – spaskudiť. A teraz sa vraciame k niečomu, čo tu bolo. Ja vidím chybu tohto projektu v jednom. Priatelia, nie deti rozhodujú, kam pôjdu na školu, ale ich rodičia. Myslím si, že by bolo treba viac sa zamerať na tú rodičovskú populáciu. Presvedčiť ich, že ich deti nepôjdu robiť proste nejakých umazaných a neviem akých robotníkov, ale že budú robiť vysoko kvalifikované práce, ktoré sú pomaly na úrovni voľakedajších inžinierskych prác. Čo sa ale týka toho, že kto má ale zaručiť potom, aby tí žiaci vedeli obrábať vysoko rozvinuté technológie, to už je podľa môjho názoru vec zamestnávateľa. Nikdy nevychádzali zo škôl hotoví ľudia. Ešte aj z učňovských škôl textilných a neviem čoho potrebovali nábeh v konkrétnom prostredí. Takže toto by som v pohode ponechala na zamestnávateľov, Volkswagen má obrovskú silu, takže mu to nemôže robiť problém, aby vyčlenil jedno oddelenie kvázi ako cvičné, keď tam prídu tí zverbovaní už budúci robotníci. Takže to je jedna vec, na ktorú by som ja upriamila pozornosť, práve na tých rodičov. Proste propagovať, že to fakt už nie je umastený nejaký od majstra pohlavkovaný učeň, ale že je to kvalifikovaný a svojím spôsobom dobre zaplatený pracovník.

**Ing. Pavol Frešo, predseda BSK**

Ďakujem veľmi pekne. Nech sa páči Lukáš Pokorný, po ňom Rudo Kusý a po ňom už uzatváram diskusiu, lebo už myslím, že ideme ďalej. Nech sa páči.

**Mgr. Lukáš Pokorný, poslanec BSK**

Vážený pán predseda, kolegynky, kolegovia. Mali sme tu veľa chvály, mali sme tu nejakú, pokus o retrospektívu, poohliadnutie sa, bolo tu kvapku ideológie. Ja by som si dovolil v svojom vystúpení zhrnúť tie veci, ktoré sú podľa mňa viac než jasné. To , čo sa udialo za uplynulých 40 rokov socializmu bolo skutočne tou absolútnou dehonestáciou robotníckych profesií. Nasilu tlačenie detí do týchto profesií mnoho razy z rôznych dôvodov, minimálne z prospechových dôvodov a z iných rôzne triedenie v spoločnosti a ďalšie veci. Ja si myslím, že my sa dnes nemôžeme celkom obzerať za tým čo bolo, pretože medzičasom za tých 25 rokov aj tých 40 rokov nám aj technológie trošku pokročili, čiže my sa dnes musíme pozerať dopredu a ja si myslím, že táto cesta, ktorú sme nastúpili v spolupráci so spoločnosťou Volkswagen je jednoducho tou cestou, ktorou sa musíme uberať. Na začiatok je treba povedať, že je tu veľa otázok, na ktoré bude treba hľadať v tomto procese odpovede. Ale jednoznačne to smerovanie je dobré. Ja verím, že nájdeme to zmysluplné riešenie a tento projekt bude prvým na Slovensku, a som presvedčený, že získa podporu aj medzi rodičmi, aj podporu medzi deťmi, lebo súhlasím s tým, že rodičia rozhodujú o tom, alebo minimálne radia svojím deťom, ktorým sa majú uberať. Čiže ja dávam, ja veľmi chcem podporiť tento projekt, je to dobrá cesta, neobzerajme sa stále, pozerajme sa dopredu. Ďakujem.

**Ing. Pavol Frešo, predseda BSK**

Ďakujem veľmi pekne, nech sa páči pán poslanec Kusý.

**Mgr. Rudolf Kusý, poslanec BSK**

Mal som nejaké otázky, poprosím, či by som mohol dostať nejaké odpovede, pretože, pokiaľ ide o to, že by v rámci stredoškolského štúdia bol jeden rok týmto systémom, je to výborné. Keby malo ísť o nahradenie, tak to znie hrozivo.

**Ing. Pavol Frešo, predseda BSK**

Tejto otázke rozumiem, jeden, druhý, pani riaditeľka, pán riaditeľ povedzme, aby sme v tom mali všetci jasno, nech vieme o čom hlasujeme.

**Mgr. Barbora Lukáčová, riaditeľka Odboru stratégie a riadenia projektov Úradu BSK**

Ja sa dotknem len toho centra, tak ako je vnímané. Centrum má mať na to, aby bolo podporené, ako keby štyri piliere. Našou cieľovou skupinou je 14 alebo 15 plus, to znamená riadny uchádzač sa o stredoškolské vzdelanie, samozrejme Roman vysvetlí, či je to učňovské s maturitou, atď. To musí slúžiť ako centrum excelentnosti pre učiteľov z predmetných odborov. To znamená, že je celoživotným vzdelávaním stredoškolských učiteľov v daných odboroch, za ktorých garantuje, že je centrom. A potom samozrejme slúži aj ako celoživotné vzdelávanie rekvalifikácie a to je to, čo sa v podstate v súčasnosti deje vo Volkswagene, to znamená, že buď nejakým nadstavbovým štúdiom, alebo nejakou rekvalifikáciou prechádzajú účastníci. Samozrejme to štvrté, čo tuto zodpovedá, teda ten štvrtý pilier je podnikateľský inkubátor, alebo priamo prepojený so zamestnávateľom, čo tuto je jasné. Čiže v našom prípade hovoríme a našou cieľovou skupinou je 14 plus.

**Ing. Pavol Frešo, predseda BSK**

Poprosím Roman, nech sa páči, riaditeľ odboru školstva.

**Ing. Roman Csabay, riaditeľ odboru Školstva, mládeže a športu Úradu BSK**

Ja by som chcel v prvom rade poďakovať Volkswagenu Slovakia, že vlastne v spolupráci s nimi môžeme vybudovať model, ktorý bude naozaj funkčný a prepájať, ako sa to tu už povedalo, znie to ako fráza, vzdelávanie s praxou. Požiadavky, ktoré sú postavené 80, 20 % my chceme modifikovať tak, aby boli využiteľné aj v našich existujúcich školách, nielen na Jána Jonáša. Čiže my to berieme ako rozvinutie existujúceho modelu a potreby takej, aby špičkoví zamestnávatelia vedeli akceptovať našich absolventov z našich škôl a samozrejme tento model, aby sme vedeli využiť aj v iných školách, ktoré sú v našej zriaďovateľskej pôsobnosti.

**Ing. Pavol Frešo, predseda BSK**

Ďakujem, ďakujem veľmi pekne za veľmi, veľmi, veľmi hlbokú a kultivovanú diskusiu. Ja sa naozaj krátko ospravedlním, že sme to dali až teraz na stôl. Poviem to úplne otvorene. Jednali sme o tých veciach veľmi dlho do poslednej chvíle, ale teraz je to materiál, pod ktorý sa môžeme takto, ako tu všetci sedíme slobodne podpísať. Samozrejme, keď to už pôjde ďalší krát v júni, keď sa to rozšpecifikuje , keď sa to určite, určite, určite to prejde bez problémov cez komisie plus naviac, veľmi sa budem uchádzať, ide o to, že keď aj budeme mať nejaké dielčia, alebo čiastkové veci, ktoré budeme rokovať, kľudne otvorene aj pre poslankyne a poslancov. My sme dokonca vtedy, keď sme začínali s tým jednaním zavolali, máme troch poslancov, ktorá súvisí za tú oblasť Rača, Lamač a dokonca pán poslanec Káčer bol na tom jednaní, lebo veľmi záleží na tom, aby aj poslankyne, poslanci tu, v tomto sále a nielen samozrejme oni, ale všetci tí, ktorí zastupujú, dobre rozumeli čo Bratislavská župa robí, lebo to je naše spoločné dielo. Poprosím návrhovú komisiu o  prednesenie návrhu. Uzavrel som diskusiu. Či treba niečo ? Tak, pán poslanec Kusý chce zareagovať. Ďakujem pekne.

**Mgr. Rudolf Kusý, poslanec BSK**

Pán župan prepáčte, ale stále som nepočul odpoveď na otázku, ako to bude vyzerať. Hovoríme o tom, že nahradíme súčasný systém výuky na konkrétnej strednej škole, alebo ide o doplnenie, alebo ide o to, že jeden rok sa bude takto fungovať. Pretože, ak hovoríme o nahradení, tak to znie naozaj hrozivo, veď to sú koncepty z 19. storočia. Ja predpokladám, že tak to nie je, lebo je tam aj to slovíčko duálny.

**Ing. Pavol Frešo, predseda BSK**

Ale ja si myslím, že to musí byť absolútne, absolútne nedorozumenie. Prosím Vás Barborka, Roman vyložte to, že asi nerozumieme asi v tejto chvíli. Že kde by niečo podobného mohlo dôjsť k 19.storočiu. Toto ja vôbec nechápem ako. Halloween alebo čo.

**Mgr. Barbora Lukáčová, riaditeľka Odboru stratégie a riadenia projektov.**

Ja si, ja celkom teda nerozumiem, lebo nahradenie, teraz hovoríme, že 80 na 20 viacej praxe menej ako teórie, alebo nahradenie, nerozumiem, že čo je tá otázka.

**Ing. Pavol Frešo, predseda BSK**

Povedzte pán poslanec, nech v tom máme jasno. Pokúste sa to naformulovať pán poslanec. Zapnite pána poslanca. Ste starosta. Povedzte to tak, aby sa dalo na to odpovedať. Kľudne. Ja na to odpoviem. Len tomu musím rozumieť.

**Mgr. Rudolf Kusý, poslanec BSK**

Dobre. Znamená to, že žiak, ktorý príde na strednú školu vzdelávať sa v tomto systéme, tak 4 roky bude mať 80% praxe a 20% teórie ?

**Ing. Pavol Frešo, predseda BSK**

Môžem na to odpovedať ? Všetko, čo musíte u nás urobiť, musíte urobiť v súlade so slovenskými zákonmi. Keď si pozriete zákon o duálnom vzdelávaní teraz, ten nariaďuje viacej teórie. Budeme hľadať ten spôsob ako priviesť tento nemecký model k životu. Nič viac, nič menej. A ja sa naozaj nechcem tuná úplne sporiť o to, že čo znamená teória v duálnom systéme a prax v duálnom systéme. No, keď sa pôjdeme pozrieť v tejto chvíli napríklad do tých zariadení, kde školia vlastných pracovníkov, tak je to asi veľmi podobné, ako keby ste hovorili, že výučba pri, v miestnosti, kde sú počítače nie je dosť teoretická, že je iba praktická. Tak ja Vás ubezpečujem, teraz je to už samozrejmosťou, ale pred desiatimi, pätnástimi rokmi sa rodičia išli nie že zabiť, ale stáli o to, aby na školách deti učili počítače nie teoreticky. Hoci sa to dá na tabuli, a ja to ináč veľmi obhajujem, lebo si myslím, že je to správne, stáli o to, aby ich učili za počítačmi. No tak toto je presne to isté. To znamená, nehľadajme za tým niečo proste iného, ako to je. To znamená, keď chcem niekoho naučiť robiť na počítači, väčšina ľudí jak tu sedíte, určite mi poviete, že to nebudeme robiť len na tabuli s kriedou. Hoci ja by som to robil na tabuli s kriedou, lebo ja na tú tabuľu verím. Ale väčšina ľudí Vám povie, nech sa páči, robme to v počítačovej miestnosti. Tak to isté, keď sa učíme automatizáciu, učíme sa ako fungujú linky, ako fungujú tie modely. Ja som ich normálne, sú funkčné, ja som ich normálne bol vo Volkswagene pozrieť. Chcete vedieť, ako sa to robí tam. Tá istá automobilová linka bude v KII, Tá istá bude v PEUGEOT- e. Však o to tu ide, že ich budete učiť v najmodernejšom možnom prostredí. To je to čo na konci bude. Reno Bílik, nech sa páči.

**Prof. PaedDr. René Bílik CSc, poslanec BSK**

Len poznámku k tomu, čo sa pýta pán poslanec Kusý. Chcem upozorniť na to, že Volkswagen si tu nezakladá súkromnú školu, ale vytvára priestor pre dohodu so školou, ktorá je v zriaďovateľskej pôsobnosti samosprávneho kraja. To je prvá vec. Druhá vec je, keď je v našej zriaďovateľskej pôsobnosti, takže musí plniť všetko to, čo plnia všetky ostatné školy, štátny vzdelávací program atď. My len v rámci tejto dohody, ak tomu dobre rozumiem hľadáme priestor na veľmi úzke prepojenie s potenciálnym odberateľom absolventov. Takže žiaden nejaký nový, zvrátený, iný model, ale samosprávna škola bude úzko prepojená s tým, kto môže odoberať jej absolventov. Môže to byť Volkswagen a môže to byť aj niekto iný. Ale dominantne to je takto. To znamená nič prevratné vo vzťahu k zriaďovateľským kompetenciám sa tu nedeje. Deje sa len snaha o dohodu, preto je tu vyhlásenie, tá deklarácia. Preto tu o tom rokujeme. Keby si Volkswagen zakladal súkromnú školu, tak sa tu o tom nebavíme.

**Ing. Pavol Frešo, predseda BSK**

Ďakujem veľmi pekne, ja ešte poviem takúto možnosť pred hlasovaním, aby sme v tom mali jasno, Úplne kľudne urobme v rámci našich výjazdov, či župný štvrok, alebo kedykoľvek inokedy pre poslankyne, poslancov, ktorí to chcú vidieť. Nielen to, že vo Volkswagene si to pozrieme, ja Vás zoberiem na Hlinickú. Hlinická je jedna z našich najlepšie vybavených škôl. A ukážeme si, ako sa učí v praxi napríklad telekomunikácie, keď tam máte všetky tie ragy, do ktorých to zapájate, alebo keď ich nemáte. Ako sa učí hneď vedľa programovanie v praxi rovno na obrazovke. Si to normálne vyklikávate, celý ten program, hoci ja som naozaj zo starej školy, kľudne aj s kriedou a tabuľou. Ale mladých ľudí jednoducho takto pritiahnete, že mu to ukážete, že mu to skompilujete, vzápätí to ukážete, že jak to funguje. A takto môžeme tam ísť triedu po triede. Ja Vám ukazujem, že to nie je nejaké nóvum, ani proste niečo, čo proste nás niekde vracia. Ale je to niečo, čo by sme mali radi všade. Tak, tak jak máme na Hlinickej niečo omnoho menšie v oblasti elektrotechniky, tak chceme takéto veľké a teda poriadne krát sto, teda aj s Volkswagenom aj v oblasti priemyslu. A potom si zoberme aj tie detaily, na ktorých spolupracujeme s inými automobilkami na niektorých iných školách. Porovnajme si to, ale naozaj kvalifikovane rozhodujme, ale určite tento krok rozhodne, rozhodne nie je návratom nikam. Žiadna Hlinická nie je návratom nikam, to Vás ubezpečujem, to viem obhájiť aj teraz keby sme rovno vstali, ani nemusíme volať, že tam ideme. Uvidíte, že to je proste niekde úplne inde.

Poprosím návrhovú komisiu, o prednesenie návrhu uznesenia.

**RNDr. Peter Mach, poslanec BSK**

Návrhová komisia nedostala žiadne zmeny, alebo doplnenia k návrhu uznesenia, ktoré ste dostali písomne dnes ráno spolu s materiálom. Čiže budeme hlasovať o uznesení tak, ako je písomne predložené s materiálom. Uznesenie sa skladá z troch častí. Po A schvaľuje postup doteraz vykonané kroky, po B berie na vedomie informáciu a po C splnomocňuje predsedu na C1 a C2.

**Ing. Pavol Frešo, predseda BSK**

Poprosím Vás prezentujte sa a hlasujte o návrhu tak, ako ho predniesla návrhová komisia teraz.

Za bolo 37 z prítomných 37- ich. Ďakujem pekne za dôveru a poprosím veľmi pekne. Budem o tom informovať na ďalšom zastupiteľstve a teraz veľmi krátku sedem minútovú prestávku, lebo tu mám signály o tom, že viacerí z Vás to chcú. A potom hneď sa vrátime k tomu bodu, ktorý sme tam vsunuli ďalší. Ďakujem pekne.

**Ing. Pavol Frešo, predseda Bratislavského samosprávneho kraja**

No poprosím Vás, zaujmite svoje miesta, Vlado poďme na to, nech to máme za sebou. Ešte nás čaká veľa bodov. A vy sa tu nebite. Takže, vážené panie poslankyne, pán poslanec Baxa, pokračujeme, už prestávka skončila. Sedem minútová prestávka skončila aj s nadstavbou, pre tých, ktorí nestihli dojesť, takže poprosím veľmi pekne, sme v bode číslo 4.

**Návrh na schválenie prenájmu nehnuteľnosti bývalej Strednej odbornej školy drevárskej, Pavlovičova č. 3, 821 04 Bratislava, vo vlastníctve BSK, ako prípad hodný osobitného zreteľa.**

Vážené dámy, vážení páni, ale dolu tie telefóny, Mikušová, všetci.

Ako prípad osobitného zreteľa sme v tomto bode, predmetný materiál máte pred sebou a poprosím pána podžupana Bendíka, aby ho uviedol, zároveň Vás poprosím za Saleziánov pána Radovana Rumanoviča, aby mohol vystúpiť, čiže potom dám odhlasovať jeho vystúpenie, ale Igor, formálne to musíte najskôr uviesť, nech sa páči, máte slovo.

*Ing. Igor Bendík, podpredseda Bratislavského samosprávneho kraja*

Ďakujem pekne za slovo. Na stole máte Návrh na schválenie prenájmu nehnuteľnosti bývalej Strednej odbornej školy drevárskej, Pavlovičova 3, ako prípad hodný osobitného zreteľa a Saleziánom dona Bosca a myslím si, že bolo by ideálne, že naozaj keby pán, alebo zástupca Saleziánov vystúpil úplne na začiatok, ďakujem.

*Ing. Pavol Frešo, predseda Bratislavského samosprávneho kraja*

Dobre, ja len podotknem, že tento návrh, aby ste si to, aby ste to mali úplne zrejmé, ak si to prelistujete, zistíte, že veľmi veľkou väčšinou ho odporúčalo schváliť aj Ružinovské miestne zastupiteľstvo, máte to priložené myslím ako posledné v materiáli samotnom, mimochodom to bol jeden z dôvodov, prečo sme to dali až teraz, hoci ten návrh formálne visel už príslušný počet dní na našej webovej stránke, každý sa s ním mohol zoznámiť a rovno Vám hovorí o ňom neformálne každý, kto dobre vie, aj v tejto miestnosti to vieme všetci ako tu sedíme. Takže poprosím prvého Radovan Rumanovič aby mohol vystúpiť za Saleziánov o hlasovanie, prezentujte sa a hlasujte teraz.

Za bolo 35 poslankýň a poslancov z prítomných 35, Radovan máte slovo, nech sa páči a po ňom samozrejme otvoríme diskusiu celú, ďakujem pekne.

*Mgr. Radovan Rumanovič, Saleziáni dona Bosca*

Dobrý deň, asi ma nie je počuť a už ma je počuť. Ďakujem za slovo, aj za priestor a teraz by som Vám chcel v takej krátkosti predstaviť o čo sa vlastne jedná. My ako Saleziáni máme v centre mladého človeka, ktorý proste má rôzne problémy, s čím sa borí a hľadáme v tej situácii na tom mieste nejaký spôsob ako mu pomôcť. V podstate od nejakých centier voľného času, cez internáty, cez nejaké streetworkové aktivity až po dajme tomu Sučany, kde chodíme do basy. V dnešnej dobe je naozaj problém, aj čo vnímame rodina. Hej? Majú problém rodičia, niektorí sa rozvádzajú, niektorí, keď sú po kope tak majú problém nejako riešiť tie svoje, tie svoje situácie a preto vnímame potrebu nejako tej rodine pomôcť, aj tým vlastne deťom a rodičom. Tento areál je naozaj, tento bývalá drevárska škola, bývalej drevárskej školy je zdevastovaný a my tam vidíme, že tam prichádzajú mladí buď piť alebo bezdomovci sa vyspať, hej ako tam preliezajú ten areál a my tak túžime proste využiť tento priestor nato, aby sme tam spravili také centrum pre rodiny. Ale nie iba pre nejakú jednu vekovú kategóriu, ale vlastne pre celú škálu, urobiť tam materskú škôlku, kde prídu rodičia ráno, dajú dieťa, idú do zamestnania, potom príde poobede, môže tam stráviť tým, že tam budú centrá voľného času, nejaké krúžky, nejaké doučovanie, súčasne s tým vedľa je priestor pre ihrisko veľké, kde by sa dalo spraviť v tomto priestore, vlastne vedľa je Klub SD Domino, ktorý má tiež problém s tým, že pri 270 hráčoch a 13 tímoch je iba jedna hracia plocha. A znova, mládež v dnešnej dobe, nejdú proste tak si pobehať von, aj každý keď ide niekam, tak očakáva, že to bude mať nejakú úroveň, a preto vlastne to môže aj viac pomôcť, aby sa zapojili tí, ktorí naozaj nie sú do nejakých iných aktivít zapojení. Potom poobede, keď tam vlastne skončí, nastáva priestor, aby to ďalej tam žilo, aby to pokračovalo a kvôli tomu chceme vlastne aj spolu s familly garden, to vlastne už funguje, aj je rozbehnuté, tam je nejakých 35 dobrovoľníkov aj nejakí odborníci na koučing, psychiatri, psychológovia aby vlastne po tých ostatných hodinách, aj večerných, vlastne mohli tam vykonávať tú činnosť a pomoc aj rodinám a vlastne aj tým mladým, aby nejako trávili svoj čas. Čo sa týka prerábky, tak my máme aj donorov z Nemecka, ktorým sa táto myšlienka páči, taký pulzujúci život v tej komunite, na tom mieste od rána do večera. Hej? Takže vlastne viem to zabezpečiť, aj keď je to určite časovo ohraničené, že oni vlastne majú nejaké deadline, do ktorého tie peniaze sa majú na 100% využiť. Takže asi tak, chceme tam rozbehnúť taký život, aby sa tam dal priestor, tam takú štedrú výchovu aj štedrý rozvoj tej rodiny, teda tej základnej bunky, ktorá je teraz dosť taká nejako ohrozovaná. Takže ďakujem a teda neviem či ešte nejaké otázky.

*Ing. Pavol Frešo, predseda Bratislavského samosprávneho kraja*

Ďakujem veľmi pekne za tento krátky úvod. Ja len pre tých, ktorí to nepoznajú, veľmi ako by som sa za toto ako prihováral, lebo aj čo sa týka Domina aj toho všetkého ostatného, to sú veci, ktoré sú doslova plné detí, hlavné je to, že mimochodom, v čase, keď sa tam netrénuje je to otvorené pre verejnosť, vždy je taká možnosť proste tam byť, veľmi, veľmi odporúčam, samotný môj syn hral za FC Ružinov, to znamená za konkurenciu, ale bolo vidno veľmi často, že proste, keď sa s tými rodičmi bavíte, každé jedno ihrisko, každý jeden takýto priestor v Ružinove je problémom a je obrovsky vítaný. Teraz budem hovoriť o tom Ružinove, tam neviete si predstaviť, každé 3 mesiace sa ma pýtajú rodičia, či to nezavrie ten nový vlastník, ten FC Ružinov atď. Preto ak môžeme urobiť ďalšie ihrisko v Ružinove urobme to, pán primátor Nesrovnal, nech sa páči.

*JUDr. Ivo Nesrovnal, poslanec Bratislavského samosprávneho kraja*

Ďakujem veľmi pekne, ja by som rád podporil tento materiál z viacerých dôvodov. Po prvé bol som členom rady školy v tomto učilišti a viem, že učitelia a pedagógovia zápasili práve s problémom využitia toho areálu, respektíve jeho nevyužitia a toto by vyriešilo ten, ten doterajší problém. Druhá, druhý dôvod, ktorý sa mi zdá, za ktorý stojí za to podporiť tento materiál sú samotní Saleziáni, pretože je to rád, ktorý Don Bosco založil práve za účelom starostlivosti o mládež, podpory športu, kultúry a pomoc deťom, ktorí sú, ktorí tú pomoc jednoducho potrebujú. Môj strýko bol riaditeľ Saleziánskeho gymnázia v Hronskom Beňadiku, pozrite sa, kam som to dotiahol, takže, takže dajme šancu týmto deťom, možnože z nich budú budúci primátori. Ďakujem.

*Ing. Pavol Frešo, predseda Bratislavského samosprávneho kraja*

Ďakujem pekne, myslím, že viacerí spozorneli, že kde dali svoje deti, znamená, že niektorí zneisteli, ale tak však treba sa normálne pochváliť, ja som absolvent Novohradskej kde chodí aj moja dcéra a nemám obavy o jej budúcnosť, uvidíme, kam to oproti Nesrovnalovi so mnou dotiahne. Nech sa páči, pán poslanec Dostál.

*Mgr. Ondrej Dostál, poslanec Bratislavského samosprávneho kraja*

Vážený pán župan, vážené kolegyne, kolegovia, keď sme v roku 2012 v tomto zastupiteľstve rozhodovali o zrušení drevárskej školy na Pavlovičovej s účinnosťou od 1.7.2013, priznám sa, že som sa stretol s podozreniami, že táto škola a jej areál je vyhliadnutý pre niekoho konkrétneho a preto treba tú školu zrušiť. Som rád, že tento materiál, ktorý dnes dostávame na stôl tieto podozrenia, podľa môjho názoru nepotvrdzuje alebo vyvracia, lebo to nie je prihratie nejakej lukratívnej nehnuteľnosti súkromnej firme na kšeft z nejakých klientelistických dôvodov. Saleziáni sú dôverihodná organizácia, účel, na ktorý má byť budova používaná je chvályhodný a bohumilý, ťažko možno voči tomu niečo namietať. Rovnako je pozitívne, to by som chcel tiež zdôrazniť, že sme našli účel pre využitie budovy, ktorú sme prestali využívať na naše účely tak skoro vlastne po necelých 2 rokoch a nachádzame využitie pre majetok, ktorý prestal slúžiť svojmu účelu, budova nebude chátrať, kiež by sme tak rýchlo dokázali postupovať aj v iných prípadoch. To všetko je pozitívne, chcem to oceniť, ale bohužiaľ musím povedať, že mám vážne pochybnosti ohľadom spôsobu akým sa má o tejto veci rozhodovať a že má byť materiál prerokovaný a schválený tak, že sme ho dnes ráno dostali na stoly, že sme sa o ňom niektorí dozvedeli v stredu večer, že takého niečo má byť vôbec predmetom rokovania zastupiteľstva. Považujem za zvláštne a nesprávne, že tento materiál nebol normálnym spôsobom prerokovaný v komisiách, nebol predmetom diskusie. Rovnako tu vystáva otázka, prečo máme postupovať prípadom hodným osobitným, osobitného zreteľa a nemáme postupovať tak, ako zvykneme postupovať štandardne súťažou. Chcem len pripomenúť, že pomerne nedávno na minulom zastupiteľstve sme rozhodovali o prenájme budovy bývalého gymnázia Haanova a prenajali sme ju za určite nekomerčných podmienok Bilingválnemu gymnáziu K. Lewisa, ktorý, ktoré prejavilo záujem a prejavovalo ho od roku 2012 a tiež to bol chvály hodný zámer, je to kvalitná škola, nejdem teraz porovnávať, porovnávať chvályhodnosť a bohumilosť zámerov, na ktorý má byť využívaná táto budova, na ktoré to využíva K. Lewisa gymnázium, ale v tom prípade bola súťaž, tiež sa zvažoval osobitný zreteľ, nebolo tam viacej záujemcov pokiaľ viem, bola súťaž, bola vyhlásená v novembri 2014, vyhodnotená v roku 2015 a zastupiteľstvo vo februári 2015 rozhodlo za podmienok, ktoré boli stanovené v tej súťaži a získalo bilingválne gymnázium túto budovu do prenájmu. V prípade o ktorom ideme rozhodovať je viacero záujemcov, o to viac by podľa mňa bolo logické, aby sa, aby sa rozhodlo súťažou, prípadne, aby sa rozhodlo, keď už nie súťažou finančných ponúk, to asi nie je adekvátne, tak možno porovnaním tých zámerov ale nejakým súťažným spôsobom. A teda myslím si, že ak máme k dispozícii budovu, ktorá je využiteľná na takéto účely, keby to bolo verejne známe, tak je dosť pravdepodobné, že by sa našlo aj viacej záujemcov z prostredia mimovládnych organizácií alebo aj cirkevných organizácií, ktoré by to dokázali a chceli využívať na prácu s mládežou, šport, charitu, sociálne účely, vzdelávacie účely a nevedeli o tom zrejme. Toto všetko sú však pomerne drobné výhrady, moja zásadná výhrada je že, myslím si, že ak teraz tento predaj schválime, budeme postupovať v rozpore so zákonom, ktorý hovorí, že zámer previesť majetok takýmto spôsobom je kraj povinný zverejniť najmenej 15 dní pred schvaľovaním prevodu zastupiteľstvom na svojej úradnej tabuli a na svojej internetovej stránke. Ja viem, že tento zámer bol zverejnený už vo februári, ale bol zverejnený vo forme, že je to, je to nehnuteľný majetok, stavba, súpisné číslo a potom druhá stavba, súpisné číslo, parcela, súpisné číslo, rozmer tej parcely, nie je tam okrem teda názvu toho materiálu, nie je v samotnom materiále ani uverejnené, že vôbec ide o bývalú školu na Pavlovičovej ulici, nie je tam uvedené, v akom je stave, na čo, na čo je ju možné využiť a hlavne, nie je tam uvedené komu, za akú cenu sa má prenajať, ani tam nie je uvedené, v čom spočíva ten osobitný zreteľ. Ak by sme mali postupovať korektne v súlade so zákonom, som presvedčený, že všetky tieto veci by tam mali byť. A keď sa zverejňuje zámer, alebo keď sa zverejňuje rozhodnutie predať nejaký majetok obchodnou verejnou súťažou, tak sa tam uvádzajú podmienky obchodnej verejnej súťaže. Keď sa rozhoduje o predaji, o priamom predaji, najmenej za cenu, za cenu určenú znaleckým posudkom, tak je logické, že tam je určená, alebo uvedená v tom zverejnenom zámere aj tá cena a je tam aj uv, musí tam byť aj uvedené lehota na na doručovanie cenových ponúk, v tom, v tomto prípade nie je nevyhnutné a v prípade OVS nie je ani možné hovoriť o tom, že komu je ten majetok určený a za akú cenu, keďže to jedno aj druhé sa má iba vygenerovať tou súťažou alebo tým predkladaním ponúk. V tomto prípade, ak ide o osobitný zreteľ som presvedčený, že ak chceme postupovať v súlade nielen s účelovo vyloženou literou zákona ale aj v súlade so zmyslom a účelom toho zákona, tak všetky tieto veci mali byť prinajmenšom 15 dní pred, pred prerokovaním zverejnené. Neboli. A máme, máme tu iný materiál osobitný zreteľ, v ďalšom bode budeme hovoriť o o prenájme budov Družstvu lekárov Záporožská, Družstvu lekárov Zrkadlový háj a tam sú všetky tie údaje o ktorých som hovoril uvedené. Je to rovnaký materiál na rovnakom zastupiteľstve, tiež je to prípad hodný osobitného zreteľa, tam je všetko ako má byť, teda pri najmenšom je tam uvedené komu a za akú cenu a za akých podmienok, tuto je len všeobecná informácia. Na záver by som teda mal otázky, chcel by som sa spýtať, kedy prišla prvá žiadosť o prenájom tejto nehnuteľnosti, my tu máme teda nejakú žiadosť z novembra, chcem sa spýtať, či je to prvá žiadosť a chcem sa spýtať, prečo nebolo prerokované, prerokovaný tento bod úplne štandardným postupom v komisiách v dostatočnom predstihu, po tretie chcem sa spýtať, že prečo sa nekonala VOS alebo prípadne iná súťaž, kde by boli posúdené viaceré alternatívy ak existuje viacero záujemcov a opakujem, nemusíme rozhodovať iba podľa ceny, ak si myslíme, že je nejaký iný, dôležitejší aspekt, podľa ktorého by sme mali rozhodovať a chcem sa spýtať, že prečo sa nezvážila možnosť využitia objektu viacerými subjektmi s podobným zameraním, pokiaľ takáto možnosť tu existovala a chcem sa spýtať, že prečo sa postupuje spôsobom, ktorý som teda popísal, a podľa môjho názoru je v rozpore so zákonom o majetku VÚC. Ďakujem.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, ja veľmi pekne poprosím Matúša Šaraya, aby proste zareagoval na tú časť so zákonnosti, lebo ja teda neverím, že by tento úrad predložil nezákonný materiál, ale uvidíme, Matúš, máte slovo.

*JUDr. Matúš Šaray, vedúci právneho oddelenia Bratislavského samosprávneho kraja*

Ďakujem pekne. Dovolím si v tomto s pánom poslancom nesúhlasiť, v podstate ten postup pri zverejňovaní tohto zámeru bol štandardný tak, ako sme ho vždycky robievali aj v minulosti. Bola stanovená štandardná forma, kde sa uvádza, že samosprávny kraj hodlá takýto materiál schvaľovať, bolo to robené tak aj v minulosti s tým, že filozofia toho zákona bola práve o tom, že má možnosť ktokoľvek zareagovať otázkou, doplnením, alebo čímkoľvek, keď vidí, že takéto niečo sa ide zverejňovať. Reagovali sme tak na požiadavku v podstate ktorá tu bola, spracovávala sa vlastne tá žiadosť Saleziánov, informovala sa o tom, alebo v rámci diskusie sa tomu venovala aj majetková komisia, aj keď, aj keď neprijímala k tomu uznesenie, lebo to bola ako informácia, že je tu takáto žiadosť, ktorú úrad spracováva. Na základe toho bola už pred februárovým zastupiteľstvom, kedy bola, bol predpoklad, že to bude schvaľované, alebo predkladané zverejnená tá informácia, padlo rozhodnutie, že vo februári nie, že to pôjde, že bude zaradený ten materiál na na ďalšie rokovanie, to znamená z tohto pohľadu podmienky v zmysle 446 o majetku VÚC sú jednoznačne dodržané. Informácia bola zverejnená v zmysle zákona, áno, môže byť čokoľvek, môžme zverejniť celý materiál, aj to sa v minulosti niekedy udialo, že bola táto informácia a k tomu následne keď sa skenovali materiály pre poslancov, tak sa pripojila k tomu aj takáto informácia. To je podobná, podobná situácia, ktorú vy spomínate možno pri poliklinikách. Tak isto bolo, bolo zverejnené tento jednoduchý formulár, ktorý vyžaduje zákon a následne k tomu sa v podstate dá na iné časti zverejniť celý materiál, ktorý sa pripravuje. Takže ešte raz, v tomto pohľade nevidím absolútne žiadny problém a rozpor so zákonom, to určite nie, ďakujem.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, Ondrej hneď dám slovo ja len veľmi krátko zareagujem, lebo proste. Samozrejme, že keby ten materiál vyzeral tak ako polikliniky, tak by to bolo lepšie, to je akože to máte pravdu, ale nemyslím si, že to, čo sme zverejnili je nezákonné, to je prvá, prvá časť a druhá ktorá k tej diskusii len taká pol veta, hej. Na tie polikliniky, ktoré sú ďalej, uvidíme ako to dopadne, lebo už tu jedna takto prešla, tiež nebola súťaž, lebo proste ľudia boli rozhodnutí, že áno, chcú pokračovať v niečom, čo funguje a môžete argumentovať, že to bola súťaž za historicky neviem kedy ale o tej súťaži si obaja budeme myslieť to isté. Čiže ja veľmi veľmi jemne poprosím, toto je normálny názor, ktorý sme konzultovali aj s predsedami klubov, aj s predsedami komisií, to je prvá vec, za druhé, myslím si, že je to predložené zákonne a to tretie pri tej podpore samotnej, vždy môžeme mať proste nejaké výhrady, či to malo byť skorej alebo neskorej urobené, či to malo byť takto štandardne, alebo inak štandardne, ale realita je taká, že aj toto je postup, ktorý je tu možný. To že to nebolo, Ondrej keď to chcete počuť odo mňa úplne otvorene nebola na tom zhoda, že sa to urobí. To je celý dôvod, prečo to nebolo predložené skorej, keď to chcete počuť normálne po lopate, nie nebola, pýtajte sa medzi sebou aj svojich predsedov klubov, predsedov komisií. Akonáhle sme k tej zhode došli pomerne širokej, tak sme to predložili preto, aby im neprepadli mimochodom peniaze, o tom tu nebola reč, ale proste to je tak, že majú alokované peniaze na rekonštrukciu, inak povedané, chováme sa normálne, ako v normálnej rodine, že dodržiavame všetky pravidlá a proste využívame to, aby nám napríklad neprepadli možné peniaze na rekonštrukciu, nič viac, nič menej za tým nie je, tam nie je nič tajomné, žiadna konšpirácia, žiadna zložitosť alebo nedajbože naša neznalosť pravidiel. Nech sa páči Ondrej, Lukáš Pokorný.

*Mgr. Ondrej Dostál, poslanec Bratislavského samosprávneho kraja*

No chcel by som zareagovať aj na pána doktora Šaraya, bohužiaľ, to je taká argumentácia ako keď objaví sa nejaká kauza a potom ten, kto sa bráni pove odpovedá, že ale však zákon nebol porušený. Áno, dá sa nájsť interpretácia zákona, ktorá hovorí, že litera zákona bola dodržaná, zámer bol zverejnený, z toho zámeru sa nikto nič nedozvedel a normálny človek, keď si to prečíta, tak nemá z toho ani tušenia, že sa jedná o tú, o tú budovu, samozrejme, mohol by si niekto naštudovať a informovať sa, ale myslím si, že takýmto spôsobom nemáme postupovať, naozaj, stačí si dať vedľa seba zámer tých družstiev lekárskych a zámer tejto školy, sú to porovnateľné prípady a úplne iným spôsobom, úplne iný rozsah, rozsah informácií a to že či či bola alebo nebola súťaž, ja som len pripomenul, že sme riešili podobný prípad a tam súťaž bola, ale nemusí byť súťaž, môže byť osobitný zreteľ ale má sa postupovať nie len v súlade s literou, ale aj s duchom a zmyslom zákona, ktorý hovorí, že má sa dopredu zverejniť takýto zámer a zverejniť takýto zámer znamená zverejniť aj jeho obsah.

*Ing. Pavol Frešo, predseda Bratislavského samosprávneho kraja*

Lukáš Pokorný

*Mgr. Lukáš Pokorný, poslanec Bratislavského samosprávneho kraja*

Ja by som veľmi rád dal do pozornosti aj kolegovi Ondrovi Dostálovi. Som členom Komisie územného rozvoja. Dňa 18.3. som obdržal pozvánku na zasadnutie komisie, ktorá sa mala konať 25.3.2015, v štandardnom stave bola doručená pozvánka, kde súčasťou pozvánky bol bod číslo 10 Návrh na určenie prebytočného majetku týkajúci sa Račianskej 78 a v bode číslo 16 bol Návrh na schválenie prenájmu nehnuteľnosti bývalej SOŠ drevárskej, Pavlovičova č. 3 v Bratislave vo vlastníctve BSK ako prípad hodný osobitného zreteľa. Keď sme prišli na komisiu, nová pozvánka na komisiu tieto body neobsahovala. Do dnešného dňa neviem prečo neobsahovala tieto body, to znamená, materiál bol riadne pripravený na rokovanie všetkých komisií zastupiteľstva, následne do nich nešiel, neviem prečo. Ondro, materiál bol podľa mňa štandardne pripravený a bol pripravený na prerokovanie v komisiách, treba sa opýtať, prečo v nich nebol. Ďakujem.

*Ing. Pavol Frešo, predseda Bratislavského samosprávneho kraja*

Nech sa páči, pani poslankyňa Cigániková.

*Bc. Jana Cigániková, poslankyňa Bratislavského samosprávneho kraja*

Ďakujem pekne, ja sa priznám, že tiež ma na tomto materiáli zaskočilo práve práve ten spôsob podania, tiež som prekvapená, prečo tak dobrý projekt musí ísť cez prípad osobitného zreteľa a nemôže ísť do súťaže, pokiaľ je naozaj tak dobrý, prečo sa nemôže postaviť vedľa ostatných a jednoducho konkurovať ako povedal Ondro Dostál, nie len cenou samozrejme aj tým obsahom. Mrzí ma to, že to musím povedať, lebo si myslím, že ten projekt je naozaj výborný, viem, že Saleziáni majú aj vedľa Domino, kde pracujú s deckami, poznám tam osobne trénerov a viem, že naozaj to je veľmi hodnotný projekt, a práve o to viac ma hnevá, keď je to takýmto spôsobom riešené. Nakoľko mám informáciu, že ten projekt tu leží od novembra na na Bratislavskej VÚCke a v podstate my to dostaneme takýmto spôsobom, poviem asi len toľko, že je to škoda. Možno keby to bolo naozaj reálne prerokované v komisiách, dopredu pripravené, myslím si, že by s tým nikto z nás nemal problém, dokonca si myslím, že keby to aj išlo do súťaže, tak isto si myslím, že aj keby sa našli ďalší záujemci, myslím si, že takýto materiál by mal veľmi veľmi veľkú šancu na úspech a to čo mu teraz bráni, alebo teda nejakým spôsobom možno oberá o šance, aby sme zmenšili jeho šance je práve ten spôsob, ktorým bol podaný. Čo sa týka tých peňazí, ja len toľko, že tie peniaze, pokiaľ viem, boli alokované do januára. V januári Saleziáni požiadali o posunutie a dá sa to urobiť znova, nehovorím teda, že je to správne, ale nejakým spôsobom argumentovať týmto, čo už sa posunulo a znova sa dá posúvať, myslím si, že to nebude iba o tom, že sme takí bohovskí, že sme im chceli výjsť v ústrety, lebo keby to tak bolo, tak im výjdeme v ústrety do januára, kedy bol teda ten prvý termín. Ja sa chcem teda opýtať, zrejme najkompetentnejší tu bude pán Frešo, tak zrejme Vás by som sa rada opýtala, že ako sa môže diať, že takto dobrý projekt je tu od novembra a potom my ho dostaneme do rúk takýmto spôsobom a či to nie je podľa Vás škoda.

*Ing. Pavol Frešo, predseda Bratislavského samosprávneho kraja*

Dobre, ja na to odpoviem, treba si hovoriť veci rovno. Realita je taká Janka, aj medzi vami, že ste boli proti tomuto projektu. Jednoducho, ja som človek, ktorý dbá na nasledovnú vec. Ak sa jedná o osobitný zreteľ, tak sa uchádza v tomto zastupiteľstve, aj v minulom zastupiteľstve o to, aby bol široký konsenzus, nájdete možno na prstoch jednej ruky spočítate osobitné zretele na tejto župe. Vždy som bol za súťaž, preto sa vždy pýtam, ako kto sa k tomu stavia a realita je úplne jednoduchá, že aj ústami vášho predsedu klubu, aj ďalších som bol informovaný, že ste zásadne proti, takže teraz nám tu vysvetľovať, že je to výborný projekt, viete ako sa to zistí? Veľmi jednoducho, môžme to zistiť o pár minút jednoduchým hlasovaním, kto je za, kto je proti, to je úplne easy, nič na tom nie je a jednoducho teraz sa tváriť, že to bol vynikajúci projekt o ktorom sme nevedeli. No ako ja Vás mám rád, aj rád sa nechám niečo naučiť, ale všetci dobre vieme, že do jedného ste o tom vedeli a že viacerí boli proti, povedzme si to po pravde, že je to takto. A nech sa páči, kľudne faktickou zareagujte obidvaja.

*Bc. Jana Cigániková, poslankyňa Bratislavského samosprávneho kraja*

Ja len toľko, že pokiaľ viem, my sme boli proti spôsobu a nie proti projektu ako takému.

*Ing. Pavol Frešo, predseda Bratislavského samosprávneho kraja*

Preto nebol predložený, presne ste ten dôvod popísali, nech sa páči pán poslanec Dostál.

*Bc. Jana Cigániková, poslankyňa Bratislavského samosprávneho kraja*

Prečo potom nebol iným spôsobom predložený, súťažou napríklad?

*Ing. Pavol Frešo, predseda Bratislavského samosprávneho kraja*

Pán poslanec Dostál

*Mgr. Ondrej Dostál, poslanec Bratislavského samosprávneho kraja*

Ja som o tom nevedel, možno je to moja chyba, možno je to chyba komunikácie v klube, to nevylučujem, ale teda nebolo to štandardne prerokované a na program Finančnej komisie ktorej som členom to nebolo ani navrhnuté, takže, takže nerozumiem tomu. A nerozumiem tomu, že v čom bol problém, že by sa to normálne prerokovalo, však nemusíme sa vo všetkom úplne vždycky zhodnúť a mať 100% konsenzus. Jednoducho niekedy väčšina, väčšina rozhodne, ale chcem teda, vysloviť teda pochybnosť o tom, že toto hlasovanie bude o tom, že čo si myslíme o tom zámere, ja nemám nič proti Saleziánom, nemám nič proti, nemám nič proti tomu tomu zámeru, aby to bolo tak tak využité, za iných okolností by som za tento návrh ak by sme sa rozhodli, že ideme osobitným zreteľom hlasoval, za týchto okolností, vzhľadom na spôsob akým to bolo predložené, tak budem musieť hlasovať proti, hoci opäť voči nim ani voči ich zámeru nemám nič.

*Ing. Pavol Frešo, predseda Bratislavského samosprávneho kraja*

Ďakujem veľmi pekne. Nech sa páči, pán poslanec Sloboda, potom pán poslanec Pokorný.

*Ing. Vladimír Sloboda, poslanec Bratislavského samosprávneho kraja*

Ďakujem pekne, aby som to uviedol na pravú mieru, čo si ja pamätám, tak tento materiál bol prichystaný a stále bol len v jednej verzii a to je, že chystá sa prenájom v rámci verejnej súťaže. Neviem o tom, že by vôbec celý čas sa chystalo niečo iné ako verejná súťaž. To, že sa žiadny iný materiál takto písomne pripravený nebol, videli sme takéto niečo, že sa to zrazu zmenilo až v stredu na stretnutí, kde zrazu namiesto verejnej súťaže tam bolo napísané osobitný zreteľ. Dovtedy ani raz nebolo na tom materiáli, tak ako vidíte tú hlavičku aj s tými ľuďmi, ktorí sú tam podpísaní, že by tam bol osobitný zreteľ.

*Ing. Pavol Frešo, predseda Bratislavského samosprávneho kraja*

Ďakujem pekne, znova poviem na tieto všetky záhadologické veci, veď to predsa vzniklo tak, že sme sa na tom zhodli, že väčšina sa zhodla, že bude osobitný zreteľ, tak nerobme zo seba záhadu z celej toho prípadu, jednoducho v momente a kľudne toto zoberiem aj na seba, jak Janka Cigániková hovorí, kľudne, áno, keď došlo k širokej zhode, tak sme si dovolili predložiť osobitný zreteľ, lebo sme na tú zhodu čakali. No tak Vlado, keď sa objavila zhoda, tak sa urobil osobitný zreteľ, easy, normálne toto pochopí skutočne aj človek, ktorý je trebárs menej informovaný a teda úprimne povedané, nechcite, nechcime to takto nejak že tlačiť, ale verte mi, že to, že by ste medzi sebou o tom nevedeli, no ja si dám záležať, aby som teda lepšie informoval aj s kolegami. Všetkých dokola, stále, opakovane. Lukáš Pokorný

*Mgr. Lukáš Pokorný, poslanec Bratislavského samosprávneho kraja*

Veľmi rýchlo, ešte raz. 18.3. pozvánka na Komisiu územného rozvoja, obsahovala bod č. 16 Návrh na schválenie prenájmu nehnuteľnosti atď. ako prípad hodný osobitného zreteľa. Je 24. apríla, to znamená mesiac je tento materiál všeobecne známy a určite ten materiál bol v tomto zmysle mesiac pripravovaný. Prosím Vás, netvrďte mi, že to sa teraz urobilo za posledné 3 dni. To nie je pravda. To nie je pravda. Tento materiál je verejne známy medzi všetkými kompetentnými osobami na BSK. Ďakujem.

*Ing. Pavol Frešo, predseda Bratislavského samosprávneho kraja*

Ďakujem pekne, Vlado Sloboda a potom Dušan Pekár, aby sme to zasa posunuli ďalej.

*Ing. Vladimír Sloboda, poslanec Bratislavského samosprávneho kraja*

Ďakujem, keďže som videl len pozvánku, keďže sa žiaľ nezverejňujú materiály na komisie, lebo takto by sme si to mohli veľmi jednoducho pozrieť aj my ostatní, že čo aký materiál bol predložený komisii, čo dúfam, niekedy sa k tomu aj dopracujeme, aby tie komisie aj s materiálmi boli zverejňované. Vidíte to, toto je názorná ukážka, prečo by to mohlo byť. Lukáš, chcem sa spýtať, kto je tam podpísaný prosím ťa na tom materiáli ako predkladateľ? Aha iba pozvánku, no lebo neviem o tom, že by taký materiál existoval.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, ja Vás veľmi pekne poprosím, aby sme ešte raz, lebo každý vyjadrujeme svoj názor, aby ste normálne zvážili aj tú možnosť, že sme nadradili nejaké byrokratické prekážky nad vážny verejný záujem a vyjadrite sa hlasovaním, nech sa páči, pán poslanec Pekár.

*Ing. Dušan Pekár, poslanec Bratislavského samosprávneho kraja*

Ďakujem za slovo pán predseda. Ja by som nadviazal na prvého prihláseného v diskusii, pána primátora Iva Nesrovnala. Veľmi dobre si obaja pamätáme, keď sme boli na rade školy, kde sa rozhodovalo o pre preložení alebo presunutí Spojenej školy drevárskej na Tokajickú, ako sme boli obviňovaní, že chceme túto budovu predať. My sme vtedy im sľúbili, že kým budeme poslancami v samosprávnom kraji, tak nikdy nebudeme hlasovať za predaj, toto sme im sľúbili a to ľudia od nás očakávajú a nechcem teraz hovoriť o predajoch v minulosti, kedysi určité zaujímavé, doslova poviem, že poslanci pod inými hlavičkami firiem kupovali internáty a nehnuteľnosti samosprávneho kraja, toto sa už tu nemôže diať. A je pravda, že tento zámer sa rodil postupne, pretože v minulom volebnom období pán predseda som ťa žiadal, ale nebolo to tu na zastupiteľstve, tak ako sa rekonštruovali školské areály v iných školách, ktorého zriaďovateľom je samosprávny kraj, tak chcel som, aby sme zrekonštruovali aj ihrisko na škole, Spojenej škole drevárskej, vtedy ešte nám nikomu nenapadlo, že táto škola vzhľadom na úplne klesajúci záujem žiakov bude musieť byť presunutá do iných priestorov. Nestalo sa tak, tento priestor nebol revitalizovaný, vieš, že sme hovorili o tom , že v Ružinove bol, a teda ešte stále je nedostatok voľných športovísk, verejných priestranstiev, už sa to čiastočne zlepšilo, ale uvítal som projekt, kedy sa prihlásili Saleziáni, že okrem školy dokážu zrevitalizovať to ihrisko, ktoré je tam teraz asfaltové a budú ho používať aj oni ako tréningové ihrisko a bude voľné a slúžiť všetkým, ktorí si budú chcieť prísť zašportovať do tohto areálu. Preto len takto trochu z histórie, prepáčte poslanci, že Vás oberám o drahocenný čas, ale teraz si choďte pozrieť ten areál, to, tá bežecká dráha, to betónové, alebo asfaltové ihrisko je popraskané a areál nepokosený. My sme niekoľkokrát vyzývali samosprávny kraj, aby upravili tieto priestory, ale žiaľ, z finančných dôvodov zatiaľ tam sa nestalo nič. Vznikajú tam čierne skládky, kedy ľudia svoj odpad vyhadzujú do areálu tejto školy. Preto na ostatnom rokovaní Miestneho zastupiteľstva mestskej časti sme prijali uznesenie, ktoré podporuje, podporuje vlastne prenájom tohto areálu organizácii Saleziáni dona Bosca, toto uznesenie máte vo svojich materiáloch, je to podporné uznesenie, ktoré schvaľuje podporu žiadosti medzinárodnej organizácie Saleziáni dona Bosca, Slovensko, Miletičova 7, sú tam spomínané, teda identifikačné číslo a parcely, kde je zámer vybudovania materskej školy pre deti aj z mestskej časti Bratislava Ružinov, organizovanie športových turnajov, kultúrnych, spoločenských akcií, vybudovanie Centra pomoci mladým rodinám, vytvorenie školiacich centier a stredísk pre mladých žiada poslancov BSK o podporu pri prenájme areálu v zmysle ich žiadosti a teda požiadalo ma zastupiteľstvo mestskej časti, aby som zaslal list v znení bodu B a C pánovi predsedovi, takto sa stalo a ja Vás teraz opätovne prosím, nežiadam, pretože je to naozaj v našich rukách, aby sme tento materiál schválili. Ďakujem.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, ja len ako ešte k tomu, aby to fakt nepôsobilo záhadne, no tak v utorok prijalo presne zastupiteľstvo ružinovské veľkou väčšinou práve tento túto žiadosť aj smerom na Bratislavskú župu, tak v stredu sme proste sa dohodli, znova na sedení, nie niekde mimo, na sedení, priamo ste tam sedeli viacerí aj z tých, Vlado však vy ste tam sedeli, boli ste tam. Teda priamo na tom sedení sme sa dohodli, že osobitný zreteľ, predsedov klubov, predsedov komisií. Čiže takto to vzniklo, v takejto časovej postupnosti. Úprimne povedané, ak sa pýtame medzi sebou, že kto, koho, čo presvedčil, mňa napríklad presvedčilo práve toto rozhodnutie zastupiteľstva z Ružinova, že to treba rešpektovať, nech sa páči, Vlado Sloboda.

*Ing. Vladimír Sloboda, poslanec Bratislavského samosprávneho kraja*

Ďakujem, len takú stručnú poznámku, vôbec to nebolo veľkou väčšinou, bolo to tesnou väčšinou.

*Ing. Pavol Frešo, predseda Bratislavského samosprávneho kraja*

Ďakujem veľmi pekne. Pán poslanec Kusý.

*Mgr. Rudolf Kusý, poslanec Bratislavského samosprávneho kraja*

Pán župan, kolegyne, kolegovia, budovanie nových športovísk pre deti a mládež môžem len podporiť, preto budem hlasovať za, ale nechcel som slovo preto, aby som Vám povedal, ako budem hlasovať. Pán župan, dnes som Vám dal do podateľne žiadosť o prevod malej bočnej časti nevyužívaného pozemku chemickej priemyslovky za účelom práve vytvorenia malého športoviska pre deti a mládež. V tejto lokalite totižto zúfalo takéto športovisko chýba, verím, že na konci dňa, keď sa tým budete zaoberať zase pomôžeme, aby župa pomohla vytvoriť nejaký pekný projekt pre deti a mládež. Ďakujem pekne.

*Ing. Pavol Frešo, predseda Bratislavského samosprávneho kraja*

Ďakujeme veľmi pekne, na niektorom z najbližších župných štvrtkov sa vidíme na tom pozemku, som zvedavý ako to tam vyzerá. Pani poslankyňa Mikušová.

*Ing. Tatiana Mikušová, poslankyňa Bratislavského samosprávneho kraja*

Ďakujem pekne, potom samozrejme ten, tá trojka vypadne, keď som sa dostala faktickou poznámkou. Moja poznámka je asi k tomu. Je mi trošku smutno, ak sa snažíme, dobrý, kvalifikovaný zámer akýmkoľvek spôsobom zhodiť zo stola a hľadáme na to naozaj spôsoby akým sa to dá, nehnevajte sa na mňa, naozaj vážení kolegovia, ten zámer je nekonfliktný, naozaj je zmysluplný pre vše pre verejnosť prospešný, všetci to akceptujete, všetci s tým súhlasíte, tak nevidím dôvod, prečo ho, prečo máte k nemu také veľké výhrady. Ako keby sme niekedy strácali svoj obyčajný sedliacky rozum.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, ale ja neberiem akože toto ako snahu o to, že to niekto chce zhodiť zo stola, beriem to v tom najlepšom, lebo však počujem, že chceme vylepšiť fungovanie župy. Kľudne, nemáme problém, pani Pätoprstá.

*Ing. Arch. Mgr. Art. Elena Pätoprstá, poslankyňa Bratislavského samosprávneho kraja*

Ja Vám možno odpoviem, že prečo o tom diskutujeme, samozrejme, že to všetci podporíme a zrejme to aj prejde, ale ten problém je naozaj žiaľ konfliktný. Je to trošku medvedia služba práve Saleziánom, ktorí sú v tom úplne nevinne, pretože to žiadali dostatočne včas a teraz sa tu diskutuje o nich ako keby bol ten problém na ich strane. Je, je naozaj na strane toho, že by mali byť tie materiály korektne predkladané na webovú stránku a ak je to možné, a neni tam nejaký veľmi vážny dôvod, aj do komisií. Ja akceptujem aj to, že je tam požiadavka na to, aby sa to urýchlilo kvôli zdrojom finančným a osobne si myslím, že toto je typický osobitý zreteľ, to znamená, že dávame niečo na nekomerčný, ale veľmi dôležitý spoločenský účel a osoh. To, čo mi na tom žiaľ vadí je to, že tu je ešte ďalší záujemca, ktorý má tiež dôležitú funkciu a to z hľadiska školstva na tomto území, kde ten potenciál záujemcov o základné školy je. Je to súkromná základná škola „Félix“, dozvedela som sa o tom včera, dneska ráno som s nimi komunikovala, či by si vedeli predstaviť spoluprácu s novým nájomcom so Saleziánmi, ktorí by možno umožnili urobiť tam menší priestor, pretože to nie je veľká súkromná základná škola, ale majú veľmi dobrý program, preto som si dovolím navrhnúť do uznesenia doplnenie k bodom, kde sú napísané podmienky na úplný záver: „Nájomca prerokuje možnosť spolupráce so súkromnou základnou školou „Félix“ a súčasne prerokuje možnosť využitia priestoru v nehnuteľnosti pre súkromnú základnú školu „Félix““.

*Ing. Pavol Frešo, predseda Bratislavského samosprávneho kraja*

Ďakujem pekne, pán poslanec Baxa.

*Ing. Pavol Baxa, poslanec Bratislavského samosprávneho kraja*

Ďakujem, pokúsim sa byť stručný. Na začiatok považujem za potrebné Vám oznámiť, že som do istej miery v tom zaangažovaný z toho hľadiska, že môj brat je saleziánsky kňaz, síce toho času na misiách v Baku, ale patrí do Slovenskej Saleziánskej provincie. Ale ako som si pozrel zákon ústavný, tak nie je to osobný záujem. Ďalšie poznámky, ak uznávame, že tento projekt je naozaj potrebný, tak načo potom hovoriť o tom, že súťaž, lebo de facto uznaním toho, že tento projekt je naozaj potrebný, my už predurčujeme víťaza súťaže, netvárme sa ako malé deti, že by sme nastavili projekt tak, teda súťažné podklady tak, aby mohlo zvíťaziť nejaký iný účel než ten, ktorý považujeme za potrebný v tejto lokalite. Nato práve zákonodarca dal ten dôvod hodný osobitného zreteľa. Druhá vec. Nedávajme zákonov viacej, než tam je napísané. Nerobme takého kvázi sudcovské výklady zákona. ... z dôvodov hodných osobitného zreteľa, oznámte to, čiže k tomu je potrebná identifikácia majetku, čo chceme predať alebo prenajať. Viacej zákonodarca neukladá. Nedávajme to tam, môžeme to dať, samozrejme, bolo by vhodné, možnože potom by nebol ani ten ďalší záujemca o ktorom sa tu hovorí a ktorý sa vynoril teda asi trošičku neskôr, než podali Saleziáni svoju žiadosť. Takže, možno že by sa neprihlásili, lebo by pochopili, že Saleziánom až tak celkom konkurovať nevedia. Saleziáni to je naozaj takmer sto ročné, nepamätám si to presne know how. Tretia vec. Ak súhlas uznávate, že tento projekt je potrebný, tak potom ako by ste chceli vysvetliť, a to už možno že Vám neprimerane vstupujem do svedomia, ako chcete vysvetliť, že navrhujete postup, ktorý ho de facto ide zmariť. A toto je pre mňa to dosť ťažko pochopiteľné, ak je to potrebné, ten postup, ako sme boli ubezpečení a teraz sa neodvoláva na môj názor, ale na to, čo tu povedal šéf právneho, že bolo to v súlade so zákonom, prečo chcete voliť postup, ktorý to ide de facto mariť? A posledná poznámka. Prečo majú Saleziáni súťažiť v tom, aby mali mať viacej roboty? Oni ponúkajú župe službu a my ju buď vezmeme alebo nevezmeme, prepáčte, ani nesúťažia o to, aby získali majetok z ktorého oni budú mať nejaký osobný benefit. Oni nie sú masochisti. Toľko ich poznám, že nie sú. Takže potom skúste si to uvedomiť, že ak niekto Vám sľubuje, že obetuje pre Vás kapacity, čas, námahu, financie, ešte poslúži aj komunite a vy chcete súťaž o to, aby si sa mohol viac namáhať ako doteraz? Nerozumiem tejto logike. Ďakujem.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, veľmi pekne poprosím, Radovan Rumanovič sa chce vyjadriť presne k tomu návrhu pani Pätoprstej, tak nech sa páči ak môže, nech sa páči.

*Mgr. Radovan Rumanovič, Saleziáni dona Bosca*

My teda nemáme žiadny problém s tým „Felixom“ komunikovať a prerokovať tieto podmienky, takže v pohode.

*Ing. Pavol Frešo, predseda Bratislavského samosprávneho kraja*

Dobre, tak ja navrhujem Igor, ak Vám, ak ti to nevadí, tak zrejme autoremedúrou aby si ten, potom ten pozmeňovací návrh osvojiť, pani Pätoprstej. Podľa mňa to je rozumné. Nech sa páči. Dobre, Elena Pätoprstá.

*Ing. Arch. Mgr. Art. Elena Pätoprstá, poslankyňa Bratislavského samosprávneho kraja*

Ja mám len technickú k pánovi Baxovi. Pán Baxa, nečudujte sa, naozaj, kopete do otvorených dverí. Nikto nenavrhoval, myslím si, zmenu, že to má byť súťaž, iba o formálne veci, ktoré treba doplniť do budúcnosti a veľmi sa teším tej podpore, že je tu možnosť rokovať s touto základnou školou, ale budem rada, keď to poslanci potvrdia aj aj svojím hlasovaním.

*Ing. Pavol Frešo, predseda Bratislavského samosprávneho kraja*

Stalo sa to práve predmetom návrhu celého ako takého, čiže už to nie je osobitný ,nie je to, nie je to, nie je to pozmeňovací návrh, ale je to súčasťou toho predmetu, tým, že si to predkladateľ osvojí. Tým je to vybavené a bude sa o tom rozhodovať ako o celku. Dobrý nápad a ďakujem za dobrú reakciu. Nech sa páči, pán poslanec Maroš.

*Ing. Roman Maroš, poslanec Bratislavského samosprávneho kraja*

Ďakujem za slovo, nechcem naozaj nás všetkých už uberať o čas, ale chcem hovoriť za klub a s týmto názorom alebo s  návrhom sa stotožňujeme a vyjadrujeme mu za celý klub podporu. Ďakujem veľmi pekne.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, keďže nikto nie je prihlásený do diskusie, zistíme aké názory máme ako plénum, ako celok, poprosím, poprosím predsedu návrhovej komisie alebo aby nám predniesol návrh uznesenia a vy máte Igor aj, no aj vrátane toho, čo si osvojil autoremedúrou. Nech sa páči.

*RNDr. Peter Mach, poslanec Bratislavského samosprávneho kraja*

Ďakujem pekne, takže budeme hlasovať o návrhu uznesenia tak, ako je písomne predložený spolu s materiálom, ale doplnený autoremedúrou ešte o poslednú odrážku podmienok a to je tá podmienka, ktorú navrhla pani poslankyňa Pätoprstá, tzn., že celé to uznesenie bude končiť tým, že s podmienkami, odrážky, ktoré sú dnes v písomnom texte a bude doplnená posledná odrážka: „Nájomca prerokuje možnosť spolupráce so súkromnou základnou školou „Félix“ a súčasne prerokuje možnosť využitia priestoru v nehnuteľnosti pre súkromnú základnú školu „Félix““.

*Ing. Pavol Frešo, predseda Bratislavského samosprávneho kraja*

Vážené pani poslankyne, vážený páni poslanci, ja len upozorňujem, že keďže je to prípad osobitného zreteľa, treba na to 3/5 hlasov, to je u nás 27 a viacej, poprosím prezentujte sa a hlasujte teraz. Ďakujem pekne, za bolo 29 poslankýň, poslancov, proti 1, 3 sa zdržali, jeden nehlasoval z prítomných 34. To znemená, že návrh sme schválili, tak ako nám to ukladá zákon ako prípad osobitného zreteľa ako ho predniesla návrhová komisia, vrátane tých úprav, nech sa páči, sme v bode číslo 5 **Informácia o účasti poslankýň, poslancov na zasadnutí BSK a komisií BSK za II. polrok**, poprosím, aby nám predmetný návrh, ktorý máte pred sebou predniesol pán riaditeľ Potičný a poprosím Betka, aby ste to chvíľku viedli, ďakujem.

*MUDr. Valerián Potičný, MPH, riaditeľ Úradu Bratislavského samosprávneho kraja*

Vážené pani poslankyne, vážení páni poslanci, máte pred sebou Informáciu o účasti poslancov na zasadnutiach Zastupiteľstva BSK a komisií Zastupiteľstva Bratislavského samosprávneho kraja za II. polrok 2014. V druhom polroku 2014 sa konalo trikrát Zastupiteľstva Bratislavského samosprávneho kraja, bolo prijatých 41 uznesení a zasadali komisie tak, ako je to uvedené v dôvodovej správe. Celkovo sa v roku 2014 konalo osemkrát zastupiteľstva na ktorom bolo prijatých skoro 100 uznesení. Ďakujem pekne.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem pekne, nech sa páči, otváram k tomuto bodu diskusiu, rozpravu. Keďže sa nehlási nikto, tak hlasujeme, poprosím, návrh uznesenia poprosím ešte.

*RNDr. Peter Mach, poslanec Bratislavského samosprávneho kraja*

Návrhová komisia predkladá na hlasovanie návrh uznesenia tak, ako bol písomne predložený s materiálom, tzn. zastupiteľstvo berie na vedomie informáciu.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem, prezentujme sa a hlasujme. Za bolo 26 poslancov, proti nebol nikto, nikto sa nezdržal, uznesenie bolo prijaté. Pristúpime k ďalšiemu bodu. Je to bod číslo 6, je to **Návrh na odvolanie člena komisie Zastupiteľstva Bratislavského samosprávneho kraja a na voľbu nového člena komisie Zastupiteľstva Bratislavského samosprávneho kraja.** Máte pred sebou panie poslankyne, páni poslanci materiál, poprosím pána vicežupana Zaťoviča, nech sa páči, máte slovo.

*RNDr. Martin Zaťovič, podpredseda Bratislavského samosprávneho kraja*

Ďakujem, vážení poslanci, predkladám Návrh na odvolanie člena komisie pána JUDr. Iva Nesrovnala, ktorý sa vzdal dobrovoľne na základe uváženia, nestíha v tejto komisii, pracuje je to veľmi rozumné rozhodnutie a navrhujeme nového člena komisie pána Petra Agostona, ktorý je z toho istého poslaneckého klubu, prosím o podporu, naozaj je treba o výmenu, aby komisia mohla pracovať funkčne, ďakujem pekne.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem pán vicežupan, otváram rozpravu k tomuto bodu. Nemáme prihláseného nikoho, nech sa páči, poprosím návrhovú komisiu nech prednesie návrh.

*RNDr. Peter Mach, poslanec Bratislavského samosprávneho kraja*

Návrhová komisia predkladá na hlasovanie návrh uznesenia tak, ako ste ho písomne dostali s materiálom, má 2 časti, po A odvoláva, po B volí.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem, nech sa páči, prezentujme sa a hlasujme. Za bolo 29 poslancov, nebol nikto proti, nikto sa nezdržal, uznesenie bolo prijaté, pristúpime k bodu **číslo 7**, je to **Návrh na zriadenie centra odborného vzdelávania a prípravy pre oblasť polygrafie a médií v zriaďovateľskej pôsobnosti Bratislavského samosprávneho kraja.** Vážené pani poslankyne, páni poslanci, máte pred sebou materiál, ktorý by som Vám rada uviedla. Podľa dôvodovej správy ste sa mohli dočítať, že zámerom predkladaného materiálu je fakticky reagovať, tak ako chceme stále a vždy na aktuálne potreby Bratislavského samosprávneho kraja a naším cieľom je, aby absolventi boli pripravení sa uplatniť na trhu práce v oblasti polygrafie a médií a práve preto už od roku 2012 máme zriadené pár centier, od roku 2012 Centrom pre oblasť poľnohospodárstva, Centrum odborného vzdelávania a prípravy pre oblasť elektrotechniky a informačných technológií, v roku 2013 vzniklo Centrum odborného vzdelávania,  prípravy pre oblasť potravinárstva a od roku 15 Centrum odborného vzdelávania, prípravy pre oblasť stavebníctva. Ešte vo februári, presne 20. februára 2015 Asociácia zamestnávateľských zväzov a združení Slovenskej republiky vydalo rozhodnutie pre Strednú odbornú školu polygrafickú, Račianska 190 o možnosti pôsobiť ako Centrum odborného vzdelávania a prípravy pre skupinu študijných a učebných odborov polygrafia a médiá. Poprosím, aby ste podporili tento materiál. Ďakujem, otváram k tomuto bodu diskusiu. Veľmi pekne ďakujem, každý asi rozumie materiálu, pristúpime k hlasovaniu, poprosím prezentujme sa a hlasujme. Pardon.

*RNDr. Peter Mach, poslanec Bratislavského samosprávneho kraja*

Hlasujeme o texte uznesenia, ktoré bolo písomne predložené s materiálom, ktorý má 2 časti, po A schvaľuje a po B ukladá riaditeľovi úlohy B1. a B2.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem, čiže prezentujeme sa a hlasujeme. Ďakujem, za bolo 29 poslancov, nikto nebol proti, nikto sa nezdržal, uznesenie bolo prijaté. Pristúpime k bodu číslo 8. Je to **Návrh zámeru na vytvorenie funkčnej, efektívnej a hospodárnej siete stredných škôl a školských zariadení v zriaďovateľskej pôsobnosti Bratislavského samosprávneho kraja.** Vážené kolegyne, kolegovia, predkladaný materiál, s týmto materiálom ste boli oboznámení tí, ktorí ste prijali naše pozvanie ešte 23. marca na spoločnom sedení. Vychádzame z faktov, že pokiaľ v roku 2004 sme mali počet žiakov 29 370, v školskom roku 2014 – 2015 bolo 18 417 žiakov. Nižší počet žiakov pri súčasnom normatívnom systéme financovania a pri zachovaní rovnakých prevádzkových nákladov spôsobuje, že školy a školské zariadenia je nevyhnutné každoročne dofinancovať. Cieľom predkladaného návrhu na vytvorenie funkčnej, efektívnej, hospodárnej siete stredných škôl je stabilizácia finančných prostriedkov, skvalitnenie výchovno-vzdelávacieho procesu, skvalitnenie materiálno-technického vybavenia. Predpokladom realizácie predložených návrhov je vytipovanie takzvaných líderských škôl podľa skupín študijných a učebných odborov. Materiál pozostáva zo 4 častí, jedna časť je aktuálna situácia v oblasti školstva, druhá je financovanie škôl a školských zariadení, tretia je analýza vzdelávacích možností podľa jednotlivých skupín odborov s predpokladom vytipovania tých takzvaných líderských škôl a po štvrté je to prehľad o školských internátoch v zriaďovateľskej pôsobnosti BSK. Jedná sa, ešte raz upozorňujem o zámer, naším cieľom nie je rušiť školy, ale zlepšiť, zefektívniť sieť stredných škôl v rámci nášho kraja a práve preto sme sa zhodli všetci, aj všetky kluby, že vytvoríme pracovnú skupinu, ktorá sa bude s touto problematikou zaoberať a keď bude nejaká re, nejaký relevantný výsledok, tak zasa prídeme do zastupiteľstva a budeme o tom rokovať. Nech sa páči, otváram k tomuto bodu diskusiu. Nech sa páči, pán poslanec Bílik.

*Prof. PaedDr. René Bílik, CSc., poslanec Bratislavského samosprávneho kraja*

Ďakujem pekne, ja chcem len v mene komisie školstva, ktorá bezprostredne po verejnej prezentácii tohto materiálu o ňom rokovala a len konštatujem, že návrh uznesenia je pripravený v súlade s odporúčaním komisie školstva, práve ten návrh na vytvorenie pracovnej skupiny vzišiel z rokovania komisie školstva, takže ja v mene tejto, takpovediac gesčnej komisie odporúčam, aby sme tento zámer schválili.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem pekne, nech sa páči, nasleduje pán poslanec Švaral.

*Mgr. Peter Švaral, poslanec Bratislavského samosprávneho kraja*

Zdravím vážené kolegyne, kolegovia, ja sa teším tomu, že bude vytvorená pracovná skupina, ktorá bude ešte na tom pracovať, totižto z tohto zámeru, tak ako je zhodnotený a spracovaný, a úplne kričí disproporcia v angažovanosti BSK v rámci kraja a keď som tak narátal a asi som rátal zle, mimo územia mesta Bratislavy som narátal 16 škôl v zriaďovateľskej pôsobnosti kraja, z toho 1 je na Záhorí, v rámci mesta ich ani neviem koľko je, myslím si, že ani nebude, nie je ideálne povedať, že školy sa rušiť nebudú, treba si radšej naliať čistého vína a povedať si, že niektoré školy sa skôr či neskôr zrušiť budú musieť, možno aj vzhľadom na to, že sú tu duplicitné školy alebo školy s rovnakým zameraním pri niektorých odboroch a prípadne, že máme školy, ktoré ich kapacita je alebo v minulosti bola 700 alebo 900 žiakov a teraz ich tam je 200 alebo 300, tak otázka je, či naozaj všetko takto financovať, čiže to je len taká moja pripomienka k tomuto materiálu, beriem to, že je to zámer, schvaľujeme zámer a bude sa, vytvorí sa pracovná skupina, budem rád, keď ako tá pracovná skupina bude nielen z ľudí, ktorí sú v komisii školstva ale keď nejakým relevantným spôsobom to prejde aj cez komisiu pre regionálny rozvoj a budú tam zastúpení aj tí, čo sú z regionálneho, lebo keď sa bavíme o efektívnej, efektívnych školách, tak nie je asi úplne jednoduché alebo efektívne vynechať cestovať celý okres niekde a povedať si, že to je úplne to najefektívnejšie čo môže byť, takže ako a viem že debata a požiadavka o to aby to Záhorie bolo stanovené odbornou školou tu dlhodobo ešte aj dávno predomnou. Takže len to, moja pripomienka.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem pekne. Kolega Švaral ja si myslím, že nie v rámci komisie školstva treba vytvoriť tú pracovnú skupinu, ale ako som spomínala, že zo všetkých poslaneckých klubov. Veľmi pekne ďakujem. Nech sa páči, pán poslanec Baxa.

*Ing. Pavol Baxa, poslanec Bratislavského samosprávneho kraja*

Ďakujem veľmi pekne, vážené kolegyne, kolegovia, ja si myslím, že tento materiál treba oceniť a hneď z viacerých dôvodov. Prvýkrát to tak jasne vidno, že tento kraj, táto župa, má naozaj veľmi jednoznačnú ambíciu riešiť problematiku poskytovania vzdelávania v rámci svojej pôsobnosti komplexne a nie len tak útržkovito, že vyzobkáva nejaké konkrétne krikľavé problémy a tým sa chce venovať, ale že chce to riešiť ako systém. Druhá vec je, že máme odvahu popasovať sa a nehľadieť len na dnešok, ale aj na budúcnosť a nejakým spôsobom pripravovať pre tých, čo prídu po nás a to minimálne v dvoch rovinách. My ako reprezentácia župy, ktorá získala právo rozhodovať a naše decká, študenti týchto stredných škôl, možní študenti ako tí, ktorým príprava na, tá trvalá príprava na profesnú budúcnosť ich bude veľmi veľmi dlhodobo a veľmi závažným spôsobom ovplyvňovať celý život. Nie je to také jednoduché. Aj napriek tomu však by som chcel upriamiť vašu pozornosť na to, že tento materiál ak má teda nám poskytnúť odpovede a návody na to, ako konať, tak by bolo treba niektoré veci možnože tam ešte trošku viacej dopracovať, ono je nato čas, ja by som si len dovolil na to upozorniť, aby sa nato nebodaj nezabudlo. Prvá vec je, že nezabudnime, aj keď sa bavíme o vzdelávaní, že sa musíme baviť aj o majetku ako materiálnej základni a materiálnom predpoklade toho vzdelávania. Už dneska máme také príklady a už to tu dneska zaznelo, napríklad objekty na Račianskej ulici po bývalej chemickej škole. Robíme zo školy, inej chemickej odbornej školy robíme de facto realitnú kanceláriu, lebo sa musí starať o majetok, ktorý dlhodobo neužíva a v zásade ho ani nebude potrebovať, nie sme schopní ho prevziať tento majetok na župu, nech sa oň stará župa a ona nech hľadá trvalé riešenie, aby stredná odborná škola sa hádala o to, že potrebuje ešte 20 000€ na daň z nehnuteľnosti, to je absurdita. Čiže venovať sa aj tej dimenzii správy a nakladania s majetkom. To bude vytvárať množstvo pries množstvo ďalších úvah, ale tie nechcem teraz tuna rozvíjať, ale jednoducho treba to robiť. Druhá vec, načo treba pamätať, ono to myslím si, že je aj v nejakej diskusii. My nie sme objednávateľmi vzdelávania, my sme sprostredkovateľmi, my to máme v nejakej reálnej právnej zodpovednosti, ale my neformulujeme objednávku, tú formulujú a to zaznelo pri prerokovávaní zámerov Volkswagenu, my, my máme nejakým spôsobom nechať zamestnávateľov, aby oni formulovali objednávku a z tohto dôvodu je dôležité primeraným spôsobom ich zaangažovať do tvorby tohto materiálu, či už budú prizvaní, či budú členmi tej pracovnej skupiny, to je na rozhodnutí exekutívy, ale musia byť pri tom. Ak nebudú pri tom, oni majú svoje fóra, kde nám to pripomenú. A to bude škoda roboty a trieštenia energie. Tretia vec, včera som bol na jednej konferencii o jednom projekte, ktorý sa týka zamestnania, ja len chcem pripomenúť, že tak ako kedysi bolo našou konkurenčnou výhodou pri získavaní investícií, že máme kvalifikovanú pracovnú silu, v týchto rokoch tú výhodu strácame, už je to tak neutrálne, v priebehu 3 až 5 rokov už to bude naša nevýhoda. Tento materiál nám má pomôcť, aby v Bratislavskom kraji vzdelaná kvalifikovaná pracovná sila bola výhodou kraja, tomuto to musíme podriadiť a nakoniec zrušenie škôl? Nehovorme o školách, prosím dneska je škola nejaká právna jednotka, nejaká škatuľa, v ktorej sa nachádzajú študijné a učebnéné odbory, my sa musíme baviť o učebných a študijných odboroch, škola je dôsledok, či bude existovať alebo nie, my musíme mať jasno na úrovni týchto odborov, ďakujem.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem veľmi pekne, nech sa páči, nasleduje pán poslanec Pokorný.

*Mgr. Lukáš Pokorný, poslanec Bratislavského samosprávneho kraja*

Ja len na záver, dúfam, že na záver. Veľmi pekne chcem poprosiť o podporu tohoto veľmi dobrého materiálu, chcem zároveň ubezpečiť pána poslanca Švarala, že keď sme ho na školskej komisii diskutovali, mysleli sme aj na regionálnosť školstva, tzn. nejaké aspoň viac menej proporčné rozloženie a tento materiál je skutočne vstupom do veľmi vážnej diskusie na tejto župe, myslím si, že asi do diskusie, ktorá nemá v iných krajoch obdobu. Chcem sa poďakovať za materiál, za námety a všetkých kolegov a kolegyne chcem poprosiť o podporu, ďakujem.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem veľmi pekne, keďže nikto už nie je prihlásený, tak uzatváram diskusiu a poprosím návrhovú komisiu.

*RNDr. Peter Mach, poslanec Bratislavského samosprávneho kraja*

Návrhová komisia predkladá na hlasovanie návrh uznesenia tak ako je písomne predložený s materiálom, skladá sa z 2 častí, po A schvaľuje zámer a po B ukladá riaditeľovi úradu 2 úlohy.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem, prezentujme sa a hlasujme. Za bolo 27 poslancov, nikto nebol proti, 1 sa zdržal, uznesenie bolo prijaté. Pristúpime k bodu číslo 9, je to **Návrh podporného stanoviska na zrovnoprávnenie kompetencií všetkých zriaďovateľov pri menovaní do funkcie riaditeľov škôl a školských zariadení.** Vážené kolegyne, kolegovia, predkladáme Vám materiál, ktorým chceme jednoducho zrovnoprávniť všetky kompetencie zriaďovateľov. Návrh na zrovnoprávnenie všetkých kompetencií zriaďovateľov pri vymenovávaní do funkcie riaditeľov škôl a školských zariadení sa predkladá z toho dôvodu, že rozdielne upravených kompetencií v súčasnej legislatívnej úprave v zákone 596 sa nachádza pre jednotlivých zriaďovateľov pri vymenúvaní riaditeľov škôl a školských zariadení, pre verejných zriaďovateľov, tzn. že samosprávne kraje a obce podľa tohto zákona pri vymenúvaní riaditeľa je návrh rady školy pre zriaďovateľa záväzný. Odsek 12 toho istého paragrafu dáva zriaďovateľom cirkevnej školy alebo zriaďovateľom súkromnej školy možnosť neakceptovať navrhnutého kandidáta a požiadať radu školy o predloženie návrhu na nového kandidáta. V súčasnosti je pripravený na schválenie v NR SR návrh zákona, ktorým sa mení a dopĺňa zákon 245 z roku 2008 o výchove a vzdelávaní, čiže školský zákon a v článku 2 upravuje zákon 596 o vymenúvaní týchto riaditeľov, opäť zasa sa rieši rozdielnym spôsobom verejných zriaďovateľov a súkromných zriaďovateľov a cirkevných zriaďovateľov a rozdiely v kompetenciách neodstraňuje tento zákon, tak by som Vás chcela poprosiť, aby ste vyjadrili svoju podporu tohto zákona v tom zmysle, že chceme zrovnoprávniť kompetencie všetkých zriaďovateľov pri vymenovávaní do funkcie riaditeľov škôl a školských zariadení. Nič menej, nič viac. Otváram k tomuto bodu diskusiu, nech sa páči. Pán poslanec Dostál.

*Mgr. Ondrej Dostál, poslanec Bratislavského samosprávneho kraja*

Ako už povedala pani vicežupanka v úvodnom príhovore, v legislatívnom konaní je práve návrh novely zákona o štátnej správe v školstve a školskej samospráve, respektíve troch zákonov a toto je jeho súčasť. Tento návrh nadväzuje na snahy, dlhodobejšie snahy predovšetkým ZMOSu, ktoré smerujú k tomu, aby bola odobraná radám škôl kompetencia rozhodovať alebo aspoň záväzným spôsobom rozhodovať o kandidátoch na riaditeľov škôl. Rád by som pripomenul, že v roku 1995 to isté alebo niečo veľmi podobné urobil Vladimír Mečiar a jeho vláda a jeho ministerka školstva Eva Slávkovská z SNS, boli vtedy síce iný zriaďovatelia, tie motívy boli úplne iné, formou to bolo trochu odlišné, ale obsahom to bolo fakticky rovnaké. Prenieslo sa rozhodovanie o riaditeľoch škôl zo školskej samosprávy, ktorá vznikla po novembri 89 iba na zriaďovateľov. Teraz sa tým opäť zaoberalo Ministerstvo školstva, minulý rok prerokovalo nejaký materiál, ktorý naznačoval takúto zmenu, že teda zriaďovatelia sa toho domáhajú, argumentovalo sa tým, že, trošku to preženiem, že učitelia sú flákači a vo viacerých prípadoch si zvolili za riaditeľa takého, ktorý na nich bol menej, menej prísny a teda že zriaďovatelia s tým majú problém, že do toho, do toho nemôžu zasahovať. V marci tohto roku sa v medzirezortnom pripomienkovom konaní objavil návrh novely, ktorý zaviazal právo veta, teda rada školy by síce navrhla kandidáta, ale zriaďovateľ by ho mohol vetovať, následne by, následne by mala rada školy do 15 dní predložiť iného kandidáta, a keby ani ten nevyhovoval, tak potom by by ďalšieho kandidáta vybrala komisia, ale už nie rada školy, ale rozšírená rada školy ako je to dnes, ale komisia, ktorú by podľa iného zákona vymenoval sám zriaďovateľ. Čiže formou síce iné, ale de facto je to prenesenie toho rozhodovania z, zo školskej samosprávy na Radu školy. Čiže nemali by rozhodovať tí, ktorí so školou žijú, poznajú ju, čiže učitelia, nepedagogickí pracovníci, rodičia a poslanci, ktorí sú tak isto zastúpení v radách školy, poslanci zastupiteľstiev ako zástupcovia zriaďovateľa, ale, ale samotný zriaďovateľ, čiže v našom prípade župan alebo starostovia alebo primátori alebo prednostovia okresných úradov v sídle kraja, lebo aj to sú zriaďovatelia. A tento návrh vyvolal dosť veľký nesúhlas medzi učiteľmi, medzi rodičmi, ja som bol spoluiniciátorom jednej hromadnej pripomienky, v ktorej sme navrhovali aby toto ustanovenie bolo, bolo vypustené, pretože ide fakticky o vyjadrenie nedôvery voči, voči radám školy, voči školskej samospráve, predovšetkým voči, voči učiteľom. V rozporovom konaní nastala istá zmena, veto sa zmenilo na suspenzívne veto, čiže zriaďovateľ má mať právo vetovať, ale rada školy bude mať nové, uskutoční nové výberové konanie a tam bude môcť vybrať prípadne aj toho istého kandidáta, čiže bude môcť prelomiť to veto zriaďovateľa. ZMOS a bohužiaľ aj kraje naďalej tlačia na to, že kompetencie školskej samosprávy sa majú obmedziť a tento raz ten dôvod nie je ani tak to, že my si chceme určovať, kto bude riaditeľom, lebo však my sme zriaďovateľ, ale teraz je tá argumentácia iná, že chceme zrovnoprávniť súkromných a cirkevných s verejnými, čiže v zásade je nám vecne jedno, či, či teda bude tam právo veta, nebude tam právo veta, bude rozhodovať rada školy, nebude rozhodovať rada školy, len aby to bolo rovnako. Mne to nedáva žiadnu vecnú logiku, ak tou vecnou logikou nie je iba s inou argumentáciou dosiahnuť ten pôvodný zámer, čiže oklieštiť právomoci školskej rady záväzným spôsobom rozhodovať o návrhoch na riaditeľoch škôl a vôbec ma neprekvapuje, že toto pretláčajú SMERácky starostovia, že toto pretláča ZMOS, trošku sa divím, ak by toto mal byť názor Zastupiteľstva Bratislavského samosprávneho kraja zloženého prevažne z poslancov pravicových a pravostredových strán. My sme ako iniciátori hromadnej pripomienky vyzvali aj rady školy, aj zastupiteľstvá, aj učiteľov, aby sa k tomu vyjadrovali, viacerí sa vyjadrili, vyjadril k tomu svoj názor zastupiteľstvo Bratislavy, zastupiteľstvo mestskej časti Bratislava Staré mesto, zastupiteľstvo mestskej časti Bratislava Petržalka, pokiaľ viem mestskej teda Mesta Pezinok aby sme ostali na území Bratislavského samosprávneho kraja a všetky podporili takú zmenu alebo také znenie, znenie zákona, ktoré nebude okliešťovať právomoc školských samospráv záväzným spôsobom rozhodovať o kandidátoch na riaditeľov škôl. Preto by som si dovolil dať návrh, pozmeňujúci návrh, ktorým navrhujem nahradiť ten návrh uznesenia, ktorý sme dostali na stôl a teda navrhujem, aby sme prijali takého uznesenie. Zastupiteľstvo BSK vyjadruje nesúhlas so snahami odobrať radám škôl právomoc záväzne rozhodovať o kandidátoch na riaditeľov škôl a školských zariadení a žiada NR SR, aby vládny návrh novely zákona o štátnej správe v školstve a školskej samospráve schválila v znení, ktoré nebude okliešťovať postavenie školskej samosprávy. Ďakujem.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem veľmi pekne, pán poslanec, ja si myslím, že ani jeden z nás nechce obrať školskú radu o jeho kompetencie, týmto materiálom o nič iné sa nám nejednalo, len aby sme zrovnoprávnili možnosť výberu riaditeľa pre verejnú správu ako aj pre cirkevné a verejné školy, aby to bolo zrovnopráv, ja chápem o čom rozprávaš, však to sledujeme, že chcú radu školy vynechať z toho. Nech sa páči, pán poslanec Bílik.

*prof. PaedDr. René Bílik, CSc., poslanec Bratislavského samosprávneho kraja*

Ďakujem pekne, chcem povedať niekoľko, niekoľko vecí, po prvé, mestské zastupiteľstvo v Pezinku minulý týždeň na môj návrh, ktorý potom prijalo a jednomyseľnej schválilo, vyhlásenie mestského zastupiteľstva, ktorým po prvé vyjadrilo obavu nad redukciou princípu samosprávnosti, po druhé, vyjadrilo protest voči miešaniu dvoch zákonov v prípade jednej veci, teda raz sa postupuje podľa zákona o štátnej správe v školstve a školskej samospráve a v inom prípade o zákona, podľa zákona o výkone práce vo verejnom záujme a po tretie vydalo vyhlásenie, že pokladá súčasnú úpravu v kompetenciách Rád škôl za optimálnu a vyhovujúcu. Tu sa nám, dostali sme materiál, ktorý na jednej strane hovorí o tom, že zriaďovatelia nemajú rovnaké kompetencie, teda verejný zriaďovatelia oproti súkromným. Súhlasím že, že naše uznesenie môže mať aj túto rovinu, že majú mať rovnaké tie právomoci ale aby som, aby som podporil formuláciu, ktorá je v závere tohto nášho alebo v závere dôvodovej správy, to teda mi nepripadá príliž vhodné, pretože píšeme, skoro v súlade s argumentáciou všetkých tých navrhovateľov, že plníme významné úlohy a napriek týmto skutočnostiam nemajú verejní zriaďovatelia reálny vplyv vyjadriť svoj názor na osobu kandidáta a zriaďovateľ musí rešpektovať návrh rady školy. To je presne to, čím argumentujú predkladatelia tej novelizácie, ja tvrdím, že súčasní zriaďovatelia tým, že poslanci sú členmi Rád škôl majú reálnu možnosť ovplyvňovať to, kto bude riaditeľom školy, keď sa rada školy zmení na výberovú komisiu, tak tam ešte pribudne ďalší zástupca zriaďovateľa, takže toto je tak nešťastná formulácia, ktorá nás, ktorá nás torpéduje presne na tú stranu, ktorá tvrdí zmeňme to, pretože nemôžeme si pomôcť, keď rozhodne rada školy, takže ja si myslím, že ak chceme vyjadriť svoj názor, že si majú byť zriaďovatelia rovní, tak ho vyjadrime, ale prikláňam sa za to, aby ten spôsob, ktorý zvolil pán poslanec Dostál a dal ho ako pozmeňujúci návrh aby sme sa k nemu pripojili, pretože som presvedčený, tak ako tu povedala pani vicežupanka, že si nikto z nás neželá aby radám škôl bolo odobraté právo záväzne rozhodnúť o tom, kto bude *riaditeľom školy a niesť tú zodpovednosť v zmysle princípu samosprávnosti.*

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem pekne. Nech sa páči, pán poslanec Baxa nasleduje a potom poprosíme pána riaditeľa Csabaya aby sa vyjadril k tomu.

*Ing. Pavol Baxa, poslanec Bratislavského samosprávneho kraja*

Ďakujem. Ako pre mňa je nedotknuteľnou hodnotou, že jediný, kto má právo navrhovať, je rada školy. Myslím si, že na tomto by sme sa vedeli zhodnúť všetci. Potom si ale treba uvedomiť niekoľko ďalších súvislostí. Účelom je dosiahnuť zhodu a dosiahnuť nejaké vyvažovanie týchto oprávnení, tak aby nemohlo dôjsť k rizikám zneužitia, či už zo strany rady školy, vieme o tom, že ako rada školy niekedy je naozaj úplne excelentne svojprávna, nie je poznačená vplyvmi alebo vie sa oslobodiť od vplyvov reprezentovaných zriaďovateľom, riaditeľom školy, vplyvy rodičov sú vždycky korektné aj keď s nimi nemusíme súhlasiť. Niekedy tá rada školy je vo vleku riaditeľa školy, že je šikovný, vie si to zmenežovať, že ona tancuje tak ako on píska. Toto je bežné riziko každého samosprávneho orgánu. S tým treba vedieť žiť. Preto vnímam, že tam majú byť tie vzájomné väzby, brzdy atď. aby sa to nejakým nezvrhlo. Preto napríklad ak odmietne návrh rady školy, ktorá by jediná mala právo navrhovať župan alebo starosta, tak potom nech o tom rozhoduje zastupiteľstvo, jeden z možných variantov, iný variant, prvýkrát dobre, odmietne župan alebo starosta, podľa druhu školy, druhýkrát už o tom nerozhoduje on, ale už ide to do zastupiteľstva, to je tiež ďalšia možná brzda ako sa dá s tým nakladať. Ale pre mňa ešte oveľa dôležitejšia je iná vec, kto chystá podmienky výberového konania? Je tam nadefinovaná, že musí tam byť zhoda rada školy, rady školy a zriaďovateľa? Aby sme sa potom bavili o tom, či uchádzač splnil podmienky a keď teda splnil, prečo ho vlastne nechce? Viete ako, je tam oveľa širší komplex problémov ktorým, s ktorým by sme sa mali zapodievať ak by sme chceli prijať stanovisko, preto ako takto navrhované uznesenie je áno, jednoduché zrozumiteľné každému ale ja mám obavu, že nám nebude celkom riešiť ten problém, ktorý riešiť chceme, ale to nie je problém tohto materiálu, to je problém novely zákona, ktorý jedno možnože čiernobiele riešenie ide, chce navrhnúť iným, ale zase čiernobielym riešením. A v tom nie je život, ten život je v tom, že musíme vytvoriť také mechanizmy, aby na výstupe bol dobrý riaditeľ školy. Ďakujem.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem veľmi pekne. Nasleduje pán poslanec Šramko.

*Ing. Peter Šramko, poslanec Bratislavského samosprávneho kraja*

Ďakujem za slovo, pani predsedajúca, chcel by som požiadať o zvolanie predsedov poslaneckých klubov, lebo sa mi zdá, že tu by sme sa mali dohodnúť o pred hlasovaním ešte.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem, len chcem poprosiť, dajme ešte slovo pánovi Csabayovi.

*Ing. Peter Šramko, poslanec Bratislavského samosprávneho kraja*

Áno

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem veľmi pekne, poprosím pána Csabaya, nech sa páči pán riaditeľ.

*Ing. Roman Csabay, riaditeľ odboru školstva, mládeže a športu Bratislavského samosprávneho kraja*

Ďakujem pekne za slovo. Ja by som len chcel uviesť tú skutočnosť, že v žiadnom prípade nechceme siahať v tomto návrhu na kompetencie neštátnych zriaďovateľov a chceme aby len kompetencia  samosprávnych krajov bola rovnaká ako v prípade neštátnych zriaďovateľov a uvediem aj prečo. Súčasné znenie zákona hovorí o tom, že návrh rady školy je pre zriaďovateľa záväzný, čiže musí vymenovať, koho navrhne rada školy. U neštátnych zriaďovateľov je situácia asi taká, že zriaďovateľ dostane návrh z rady školy, ak ho neakceptuje, predloží mu nový návrh ak potom ani tento nie je v súlade so zámermi zriaďovateľa, tak ho ustanoví si riaditeľa zriaďovateľ. V novele zákona sa hovorí o tom, že samosprávny kraj by mal mať právo veta pri  prvom návrhu, ale pri druhom návrhu rady školy už to právo veta nedostane, čiže musí akceptovať radu školy. Neštátni zriaďovatelia zostávajú v takej istej pozícii a keď neakceptujú návrh rady školy aj v druhom kole, môžu naďalej rozhodnúť, môže naďalej rozhodnúť zriaďovateľ. Čiže tu vidíme tú disproporciu toho, že iba toto chceme v podstate vyrovnať, keďže rada školy funguje v obidvoch prípadoch všetky školy si plnia výchovno-vzdelávacie programy zo štátnej zo štátu, ktoré sú dané, financované sú všetky školy rovnako zo štátneho rozpočtu, tak si myslíme, že aj tá kompetencia všetkých zriaďovateľov by mala byť v takomto prípade rovnaká, nič viacej, nič menej. Nikomu nechceme, nechceme neštátnym brať ich kompetenciu, chcem len našu kompetenciu posunúť na úroveň, takže ak je to zrozumiteľné, ďakujem za pochopenie.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem pekne, s faktickou nech sa páči, pán poslanec Bílik.

*prof. PaedDr.René Bílik, CSc., poslanec Bratislavského samosprávneho kraja*

Jasné, všetci rozumieme, že čo to je zrovnoprávnenie zriaďovateľov v tejto veci, ale problémom, problémom zostáva, že týmto spôsobom, tak ako je tu navrhnutý sa prihlasujeme k akémukoľvek riešeniu a to čo predložil kolega Dostál, ktorý žiaľ musel ísť na pohreb a ide tam vlakom, takže už už utekal, to čo predložil kolega Dostál hovorí o tom, že navrhujeme, aby sme vyjadrili, veď nič iné nemôžme urobiť, veď ide o normálnu politickú deklaráciu, lebo mi nie sme zákonodarci, aby sme vyjadrili svoj nesúhlas s oslabovaním samosprávneho princípu, lebo my by sme mohli byť relatívne spokojní vtedy, napríklad podľa tohto návrhu, že keď národná rada príjme, že stanovisko rady alebo rozhodnutie rady školy nie je záväzné ani pre nás, ani pre súkromných zriaďovateľov, tak sa naplnila naša túžba, že sme zrovnoprávnení, ale ja tvrdím, že to stanovisko signalizuje, že my nesúhlasíme s oslabovaním samosprávneho princípu. Tak ako on funguje teraz, ja som presvedčený, že Rada školy má dostatočné kompetencie, že je v nej dostatočne zastúpený aj zriaďovateľ, aby župan, primátor, starosta aj na tej poslednej dedine bol povinný prijať nominanta, ktorého schválila rada školy. Ak sa nevymyslí iná, lepšia zákonná úprava, tak je tu návrh, aby to zostalo tak ako to je. A potom môžme si byť v tom ako to je rovnoprávny, ale nie a nevyhovuje nám akékoľvek riešenie.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem, nech sa páči, nasleduje s faktickou pán poslanec Sloboda.

*Ing. Vladimír Sloboda, poslanec Bratislavského samosprávneho kraja*

Ďakujem, priznám, že teraz bolo prezentované trošku niečo iné, aj keď sme sa o tomto návrhu bavili, tak hovorili sme o zrovnoprávnení ako taktom a teraz bolo vyslovene povedané, že zrovnoprávnenie smerom k tým neštátnym zriaďovateľom a to určite nesúhlasím, takže to samozrejme trošku mení situáciu.

*PhDr. Alžbeta Ožvaldová, predsedníčka Bratislavského samosprávneho kraja*

Poprosím pána Csabaya.

*Ing. Roman Csabay, poslanec Bratislavského samosprávneho kraja*

...ako to je a nám ide o to aby sme mali rovnaké kompetencie ako neštátny zriaďovatelia pri vymenovaní riaditeľa.

*Ing. Vladimír Sloboda, poslanec Bratislavského samosprávneho kraja*

Áno, ale k tomu ste hneď povedali, že...

*Ing. Roman Csabay, riaditeľ odboru školstva, mládeže a športu Bratislavského samosprávneho kraja*

Ako majú pri tom novom návrhu ktorý sa predkladá, ktorý budú mať sch..

*PhDr. Alžbeta Ožvaldová, podpredsedníčka Bratislavského samosprávneho kraja*

Ak mi dovolíte, pre verejných zriaďovateľov pri vymenúvaní riaditeľa je návrh rady školy pre zriaďovateľa záväzný. Odsek 12 toho istého paragrafu dáva zriaďovateľom cirkevnej školy alebo súkromnej školy možnosť neakceptovať navrhnutého kandidáta a požiadať radu školy o predloženie návrhu na nového kandidáta, čiže obec takúto možnosť nemá, má cirkevná škola a súkromná škola. V tomto materiáli o nič iné nejde, podporujeme zrovnoprávnenie kompetencií všetkých zriaďovateľov pri vymenovaní do funkcie riaditeľov a školských zariadení. My nehovoríme o tom, že nechceme rady školy, my hovoríme o tom, že zrovnoprávnime obce a súkromné školy a cirkevné školy pri vymenovaní riaditeľov. O toto sa jedná v tomto materiáli. Je to tak pán doktor? Ďakujem.

*Ing. Roman Csabay, riaditeľ odboru školstva, mládeže a športu Bratislavského samosprávneho kraja*

Áno

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem. Nech sa páči, nasleduje s faktickou pán poslanec Haramia.

*MUDr. Marián Haramia, poslanec Bratislavského samosprávneho kraja*

Ďakujem pekne za slovo, vážení priatelia, ako nám tento bod programu horí? Zdá sa mi, že naozaj to je, neni to vôbec jednoduchá vec aj pre pochopenie, ja by som navrhoval nie že zasadnutie rady predsedov klubov, ale to stiahnime prerokujme to znova na ďalšom zastupiteľstve to kľudne v pohode dajme, keď to neni také horúce.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem, s ďalšou faktickou pán poslanec Baxa.

*Ing. Pavol Baxa, poslanec Bratislavského samosprávneho kraja*

Ďakujem, ja sa teda chcem spýtať, má možnosť neštátny zriaďovateľ v istom kole vymenovať riaditeľa školy bez účasti rady školy?

*Ing. Roman Csabay, riaditeľ odboru školstva, mládeže a športu Bratislavského samosprávneho kraja*

Áno, má.

*Ing. Pavol Baxa, poslanec Bratislavského samosprávneho kraja*

Čiže chceme to aj my. Čiže ideme obmedzovať pôsobnosť rady školy.

*Ing. Roman Csabay, riaditeľ odboru školstva, mládeže a športu Bratislavského samosprávneho kraja*

Áno, po dvoch predchádzajúcich návrhoch. Tak isto ako neštátny zriaďovateľ.

*Ing. Pavol Baxa, poslanec Bratislavského samosprávneho kraja*

A to je problém.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem, nech sa páči nasleduje pani, aha ešte s faktickou pán poslanec Pokorný.

*Mgr. Lukáš Pokorný, poslanec Bratislavského samosprávneho kraja*

Prosím odpoveď na otázku, ako nám táto téma horí tak ako sa opýtal kolega Haramia. Vnímam to mimoriadne citlivo ako viac politický ako odborný problém a ja by som tiež rád využil nejaký čas, ale poprosím, ako nám to horí? Ten termín keby ste mohli pán riaditeľ, ďakujem.

*Ing. Roman Csabay, riaditeľ odboru školstva, mládeže a športu Bratislavského samosprávneho kraja*

Tento termín nie je časovo limitovaný, je akurát limitovaný tým, že národná rada bude sa zaoberať novelou zákona na májovej schôdzi, čiže ak má byť prezentované spoločné stanovisko samosprávnych krajov, tak to je týmto limitované.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem veľmi pekne, je to aj prosba pána župana preto, lebo nemali stretnutie jednotlivých krajov minulý týždeň a všetky kraje takýmto spôsobom tieto uznesenia schvaľujú, v tom zmysle že aby boli zrovnoprávnené, čiže tu sa nehovorí o radách školy, vymenovanie riaditeľa. Ďakujem, nech sa páči, nasleduje pani poslankyňa Pätoprstá.

*Ing. Arch. Mgr. Art. Elena Pätoprstá, poslankyňa Bratislavského samosprávneho kraja*

Možno si neuvedomujete, ale je to vlastne politický zásah do školstva, to je absolútne neprijateľné. Súčasné rady majú zastúpenie žiakov alebo študentov, majú tam rodičov, majú tam aj zastúpenie nás, zriaďovateľov. To čo chcete si musíte uvedomiť, celé Slovensko to vie, Bratislava alebo Bratislavský samosprávny kraj, tu sú aj menšie obce, kde dochádza k politickým nátlakom, kde v školách si robia starostovia svoje politické mítingy. Uvedomte si, že týmto, týmto umožníme prípravu novely, ktorá naozaj spolitizuje školstvo, kde školy sa budú alebo riaditelia škôl budú priamo závislí, politicky závislí od zriaďovateľov, veď sa spamätajte, toto nie je fórum, aby sme takýmto spôsobom ovplyvnili školstvo, ja rozumiem tomu, čo chcete spraviť, ale vylievate dieťa so špinavou vodou, to je veľmi vážna vec, čo teraz riešime. To môže mať veľmi vážne politické dopady a chcem vás poprosiť, ak teda chcete prijať takéto uznesenie, tak rozhodne, nech je súčasťou toho aj tá časť, ktorú navrhol pán Dostál.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem, nech sa páči, nasleduje pán poslanec Kusý.

Kolegyne, kolegovia, ja sa chcem ospravedlniť a teda som už unavený a nerozumiem tej veci ale mám za to, že zrovnoprávnenie postavenia znamená posilnenie kompetencií starostov a županov, znamená to, že budeme v podstate my môcť dosadiť riaditeľa školy akého budeme chcieť a nemyslím si, že toto je práve tá šťastná vec, možno v Bratislave áno, ale v tých dedinkách práve určite to nie je rozumný krok a naozaj je to čosi, čo odporuje princípu samosprávnosti, čiže pri všetkej úcte, ja budem proti.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem, nech sa páči, nesleduje pán poslanec Pokorný.

*Ing. Lukáš Pokorný, poslanec Bratislavského samosprávneho kraja*

Už to tu bolo povedané, vážená pani predsedajúca, kolegyne, kolegovia, už to bolo povedané viackrát, mám vážnu obavu, že sa chytáme do pasce. Vzhľadom nato, poprosím ak by sme vedeli zvolať teraz politické grémium predsedov poslaneckých klubov a povedať si, aké je možné riešenie ako z tohto von, ja rozumiem, že je tu nejaký, je tu nejaká potreba sa k tomu vyjadriť v pomerne v krátkom čase a ja by som bol za to, keby sme, keby sme si povedali akým mechanizmom toto urobíme, lebo tak ako tu bolo povedané, Bratislava je v tomto mesto, aj Bratislavský kraj je mesto, ktoré je veľmi slobodné a tuná si neviem predstaviť, že by starosta nejak extrémne manipuloval s voľnou riaditeľa školy, ale sami dobre vieme ako nám funguje samospráva na vidieku, teraz nechcem nijako, nijako to znevažovať, viete o tom, že máme starostov, ktorí nevedia čítať, písať v regiónoch východného Slovenska, mám vážnu obavu ako by títo riešili tieto problémy. Poprosím ak vieme nájsť momentálne rýchle politické riešenie ako túto vec vyriešiť, bol by som aj za to, keby sme tento bod nerokovali a pán župan by si zvolal predsedov poslaneckých klubov, trebárs budúci týždeň a oni by pripravili stanovisko a per rollam by sme sa k tomu vyjadrili. Ako viem si predstaviť akékoľvek technické riešenie, len prosím aby sme sa ho pokúpili nájsť. Ďakujem veľmi pekne.

PhDr. Alžbeta Ožvaldová, *podpredsedníčka Bratislavského samosprávneho kraja*

Ďakujem veľmi pekne, ja ak dovolíte, ja by som prerušila tento bod rokovania, poprosím pána župana, nech si nájde na nás teraz 2 minútky, poprosím všetkých predsedov jednotlivých klubov a ostatní máte prestávku 10 minút, ďakujem veľmi pekne.

*Ing. Pavol Frešo, predseda Bratislavského samosprávneho kraja*

Dokonca niektoré samosprávy k tomu prijali svoje samostatné uznesenia. Keď je to tak, že sa nevieme na tom zhodnúť, tak to normálne Betka stiahnime a poďme ďalej, ako neni v tom nejaký vážnejší problém, lebo ja som myslel, že je to zrozumiteľné, že to je proste spoločný záujem a je to rovnoprávne, rozumiem, že obava je, čo René Bílik hovoril, že môže sa to otočiť proti Radám škôl, chápem. Ťažko s tým vyriešime niečo, nie je to naša povinnosť, aby sme s tým niečo robili, ako kľudne.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem ti, sťahujeme tento bod z rokovania dnešného, ďakujem veľmi pekne.

*Ing. Pavol Frešo, predseda Bratislavského samosprávneho kraja*

Perfektné, sme v bode koľko? 10 – **Návrh na zmenu rozpočtu Bratislavského samosprávneho kraja pre rok 2015**, poprosím veľmi pekne, vážené dámy, vážení páni, predmetný návrh máte pred sebou a poprosím Vás, aby sa nám ho pán podžupan Zaťovič predniesol.

*RNDr. Martin Zaťovič, podpredseda Bratislavského samosprávneho kraja*

Vážené panie poslankyne, páni poslanci, dôvody, pre ktoré predkladáme tento materiál sú dva základné. Po prvé – potreby dofinancovania rozpočto-výdavkovej strany rozpočtu tak, po prvé aby sme zabezpečili plnenie platných uznesení, najmä za účelom likvidácie spoločnosti 1. župná, a realizácie projektu MunSEFF a ďalších. Po druhé – aby sme realizovali požiadavky z vyššej kolektívnej zmluvy na valorizáciu miezd zamestnancov verejnej správy. Po tretie – aby sme v čo najväčšej miere dofinancovali jednotlivé programy na základe požiadaviek jednotlivých zariadení a odborov BSK a ako aj požiadaviek komisií Zastupiteľstva BSK. Ďalej riešime možnosť saturácie tejto potreby vďaka zvýšeným daňovým príjmom z dane z motorových vozidiel, ktoré odloženie účinnosti nového zákona o jeden mesiac umožnilo BSK zapojiť do rozpočtu dodatočných 3 a štvrť milióna euro. Podrobnejší popis zmien rozpočtu je obsiahnutý v dôvodovej správe. Po navrhovaných zmenách ostal rozpočet BSK vyrovnaný. Dovoľujem si ešte upozorniť na zmenu uznesenia Zastupiteľstva BSK č. 10/2015 ohľadom spoločnosti 1. župná, obsahom ktorého bolo navýšenie základného imania spoločnosti s cieľom jej likvidácie a týka sa bodov A3 a A4. Navrhovaná zmena uznesenia umožní BSK vysporiadať všetky záväzky spoločnosti vrátane dane z nehnuteľností vo výške circa 1000 euro a upresňuje výšku výpočtu zostatku listiny a príslušenstva z poskytnutej pôžičky. Ďakujem, ďalšie otázky na pána Múdreho potom.

*Ing. Pavol Frešo, predseda Bratislavského samosprávneho kraja*

Ďakujem pekne, otváram diskusiu k tomuto bodu. Nech sa páči, Lukáš Pokorný.

*Mgr. Lukáš Pokorný, poslanec Bratislavského samosprávneho kraja*

Ďakujem veľmi pekne, tri vety. Ďakujem za kvalifikovaný materiál, ktorý ste pán riaditeľ predložil, ďakujem veľmi pekne. Druhá, ďakujem za zapracovanie mojich požiadaviek týkajúcich sa rozpisu 100 000€, veľmi dobre rozpísané, dobré akcia, ďakujem. Poprosím kolegyne, kolegovia o podporu tohoto materiálu. Ďakujem veľmi pekne.

*Ing. Pavol Frešo, predseda Bratislavského samosprávneho kraja*

Ďakujem pekne, nikto ďalší nie je prihlásený do diskusie, poprosím poprosím o prednesenie návrhu uznesenia.

*RNDr. Peter Mach, poslanec Bratislavského samosprávneho kraja*

Návrhová komisia nedostala žiadne pozmeňujúce ani doplňujúce návrhy a preto predkladá na hlasovanie návrh uznesenia tak, ako je písomne predložený s materiálom, skladá sa z jednej časti a schvaľuje v bodoch A1 – A5.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, nech sa páči poprosím prezentujte sa a hlasujte teraz. Za bolo 29 z prítomných 30, čiže návrh prešiel tak, ako ho predniesla, alebo sme schválili tak ako ho predniesla návrhová komisia. Poprosím sme v bode č. 11 – **Návrh na schválenie zriadenia odplatného vecného bremena v prospech Západoslovenská distribučná, a. s., Bratislava, spočívajúce v uložení a zriadení elektroenergetického zariadenia na majetku BSK**. Predmetný návrh máte pred sebou, prednesie Vám ho pán Bendík, ja sa ešte na chvíľu vzdialim, rozlúčim so študentami, poprosím Betku Ožvaldovú, aby to viedla.

*Ing. Igor Bendík, podpredseda Bratislavského samosprávneho kraja*

Ďakujem pekne, na stole máte návrh, ktorý spočíva v uložení inžinierskych sietí pod komunikáciu v rozsahu 10,7 m. Súčasťou návrhu máte aj hodnotu vecného bremena, ktorá je nacenená na 33,51€. Tento materiál prešiel všetkými komisiami s odporúčaním schváliť. Ďakujem.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem, otváram k tomuto bodu diskusiu. Nemáme nikoho, poprosím návrhovú komisiu.

*RNDr. Peter Mach, poslanec Bratislavského samosprávneho kraja*

Návrhová komisia predkladá na hlasovanie uznesenie tak, ako je písomne predložený s materiálom, Zastupiteľstvo schvaľuje zriadenie bremena s podmienkami.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem pekne, prezentujem sa, hlasujme. Za bolo 29 poslancov, proti nebol nikto, nikto sa nezdržal, uznesenie bolo prijaté. Pristúpime k ďalšiemu bodu, a tým je bod č. 12 – **Návrh na schválenie zriadenia odplatného vecného bremena v prospech spoločnosti Slovak Telekom, a. s., Bajkalská 28 v Bratislave, spočívajúceho v pokládke optického kábla na majetku BSK v katastri Malinovo.** Máte pred sebou materiál, poprosím pána vicežupana Bendíka nech sa ujme slova.

*Ing. Igor Bendík, podpredseda Bratislavského samosprávneho kraja*

Ďakujem pekne za slovo, podobný materiál, ako sme schválili pred chvíľou, teraz je to v prospech Slovak Telekom. Pokládka optického kábla sa má realizovať v areáli parku pri kaštieli Malinovo, a suma, odplata za toto vecné bremeno je ocenené na 886,77€ v zmysle znaleckého posudku. Materiál prešiel všetkými komisiami s odporúčaním schváliť.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem, otváram k tomuto bodu rozpravu. Nech sa páči, pán poslanec Pokorný.

*Mgr. Lukáš Pokorný, poslanec Bratislavského samosprávneho kraja*

Ja mám praktickú prosbu, mohli by sme pustiť cirkuláciu vzduchu, začína tu byť pomerne teplo a vydýchaný vzduch. Ďakujem.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem pekne, poprosím vykonať túto prosbu, ďakujem. Nemáme ďalšieho prihláseného. Poprosím návrhovú komisiu.

*RNDr. Peter Mach, poslanec Bratislavského samosprávneho kraja*

Návrhová komisia nedostala žiadne zmeny k návrhu uznesenia a preto predkladá na hlasovanie uznesenie tak, ako bolo písomne predložené s materiálom, Zastupiteľstvo schvaľuje.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem, prosím prezentujme sa, hlasujeme. Za bolo 29 poslancov, proti nebol nikto, nezdržal sa nikto, uznesenie bolo prijaté. Pristúpime k bodu č. 13 – **Návrh na trvalé upustenie od vymáhania pohľadávok organizácií v zriaďovateľskej pôsobnosti BSK.** Máte pred sebou materiál panie poslankyne, páni poslanci a poprosím pána vicežupana, aby dal úvodné slovo Zaťoviča.

*RNDr. Martin Zaťovič, podpredseda Bratislavského samosprávneho kraja*

Ďakujem, takýto materiál máme už asi tretí krát, čiže bez úvodného slova, každý ho pozná, prosím otvárame diskusiu. Ďakujem.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem, otváram k tomuto bodu diskusiu. Neprihlásil sa nikto, poprosím návrhovú komisiu.

*RNDr. Peter Mach, poslanec Bratislavského samosprávneho kraja*

Návrhová komisia nedostala žiadne pozmeňujúce návrhy a preto predkladá na hlasovanie uznesenie tak, ako je písomne predložené spolu s materiálom, Zastupiteľstvo schvaľuje trvalé upustenie od vymáhania pohľadávok v 7 evidovaných subjektoch.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem, prezentujeme sa a hlasujeme teraz. Za bolo 30 poslancov, proti nebol nikto, nikto sa nezdržal, uznesenie bolo prijaté. Pristúpime k bodu č. 14.

*Ing. Pavol Frešo, predseda Bratislavského samosprávneho kraja*

To je zvláštne, že po tých rokoch ani kartu nemám. **Návrh na uzatvorenie dodatku k nájomnej zmluve o nájme nehnuteľností uzatváranej medzi BSK a nájomcom Družstvo lekárov Záporožská, Družstvo lekárov Zrkadlový háj a zdravotné stredisko Fedinova.** Poprosím veľmi pekne predmetný materiál máte pred sebou, pani podžupanku Németh, aby ho uviedla.

*PhDr. Gabriella Németh, podpredsedníčka Bratislavského samosprávneho kraja*

Ďakujem veľmi pekne za slovo, pán župan, vážené kolegyne, kolegovia, všetci vieme, že zdravotná starostlivosť je jednou z kompetencií zverených samosprávnym krajom, preto prešli v roku 2001 do zriaďovateľskej pôsobnosti Bratislavského samosprávneho kraja zdravotnícke zariadenia, Nemocnica s poliklinikou Malacky a polikliniky Pezinok, Senec, Petržalka a Karlova Ves. Tento materiál, ktorý máme pred sebou koncepčne nadväzuje na materiál schválený Zastupiteľstvom BSK 24.6.2011, ktorý spracoval zámer rozvoja poliklinickej zdravotnej starostlivosti v objektoch BSK, pričom v závere materiálu bol predložený zámer dlhodobého prenájmu zdravotných stredísk. Vzhľadom ku skutočnosti, že predmetné nájomné zmluvy sú uzavreté so zostávajúcimi troma nájomcami na dobu určitú do 31.8.2015, boli na Úrade BSK opätovne otvorené rokovania o predložení uvedených nájomných zmlúv. Tento návrh, ktorý máte pred sebou vzišiel z týchto rokovaní. Materiál bol prerokovaný v komisiách bez pripomienok, a aj z toho dôvodu Vás prosím o podporu materiálu. Ďakujem pekne.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, otváram diskusiu k tomuto bodu. Nevidím nikoho prihláseného do diskusie, poprosím návrhovú komisiu o prednesenie návrhu uznesenia a poprosím aj aby ste v rámci tohto návrhu samotného povedali, aké kvórum na to potrebujeme.

*RNDr. Peter Mach, poslanec Bratislavského samosprávneho kraja*

Návrhová komisia nedostala žiadne zmeny alebo doplnenia k tomuto návrhu uznesenia a budeme teda hlasovať o tom texte uznesenia, ktorý je písomne predložený spolu s materiálom, uznesenie má tri časti, v bode A sa ruší časť nášho uznesenia, ktorým pôvodne sa uzatvárali tie zmluvy. V bode B sa schvaľuje ako prípad hodný osobitného zreteľa, čiže tam je potrebné to 3/5 kvórum, v bodoch B1, B2 a B3 nájomné zmluvy a s tým súvisiace úlohy sa v bode C ukladajú riaditeľovi Úradu v bodoch C, C2 a C3.

*Ing. Pavol Frešo, predseda Bratislavského samosprávneho kraja*

Takže máme hlasovať po bodoch alebo čo máme spraviť teraz?

*RNDr. Peter Mach, poslanec Bratislavského samosprávneho kraja*

Nie, hlasujme ako celok, vyzerá to, že by malo...

*Ing. Pavol Frešo, predseda Bratislavského samosprávneho kraja*

A potrebujeme na to 3/5. Dobre poprosím prezentujte sa a hlasujte o návrhu teraz. 31 poslankýň a poslancov z 31 prítomných, takže návrh bol schválený ako celok tak, ako ho predniesla návrhová komisia. Prechádzame k bodu č. 15 – **Návrh systémového riešenia pre poskytovanie ústavnej zdravotnej ústavnej pohotovostnej služby pre Región Záhorie,**  materiál máte pred sebou, poprosím, aby ho predniesla pani podžupanka Németh vrátane toho, jak dopadol na komisiách. Poprosím, máte slovo.

*PhDr. Gabriella Németh, podpredsedníčka Bratislavského samosprávneho kraja*

Ďakujem veľmi pekne pán župan, vážené kolegyne, kolegovia, všetci dôverne poznáme problém a snahu Bratislavského samosprávneho kraja zachovať ústavnú pohotovostnú službu na území Záhoria, ja sa nechcem vracať ku genéze, čo bolo v minulosti, rada by som upriamila pozornosť na skutočnosť, že 17.12.2014 bola vytvorená pracovná skupina vo veci vypracovania systémového riešenia na zachovanie ústavnej pohotovostnej služby v Nemocnici s poliklinikou v Malackách. Pracovná skupina zasadala štyri krát, z týchto zasadaní vzišiel návrh, ktorý máte dnes pred sebou. Tento návrh bol prerokovaný v komisiách a bol doporučený na rokovanie Zastupiteľstva. Z toho dôvodu Vás prosím o podporu materiálu. Ďakujem.

*Ing. Pavol Frešo, predseda Bratislavského samosprávneho kraja*

Ďakujem pekne, otváram diskusiu k tomuto bodu, nech sa páči pani poslankyňa Cigániková.

*Bc. Jana Cigániková, poslankyňa Bratislavského samosprávneho kraja*

Ďakujem za slovo, prosím vás ja by som sa chcela opýtať, čítam to uznesenie, viac – menej viete všetci, čo si myslím o tých dotáciách, ale je tam stanovený nejaký termín ukončenia, keď sa podpíše nová zmluva okej, s tým by sa ešte súhlasiť dalo, ale mám osobne problém s bodom B, ktorý ukladá riaditeľovi Úradu zabezpečiť prácu z verejného obstarávania a hlavne s týmto, s touto časťou, a zabezpečiť poskytovanie ÚPSky pre región Záhorie. Prosím Vás pekne, vysvetlí mi niekto, prečo si Bratislavský kraj preberá na seba kompetenciu, ktorú nemusí ešte takto nákladnú a zaväzuje sa niečo takéto ako jednoducho zabezpečiť? Mám pocit, že potom budeme vydierateľní, príde niekto a povie, že no tak vy to ale zabezpečiť musíte, takže dotáciu nám musíte dať. Mám z toho taký zvláštny pocit.

*Ing. Pavol Frešo, predseda Bratislavského samosprávneho kraja*

Veľmi krátko, Matúš Šaray na toto zareaguje, myslím, že ste tam mali nejaké úpravy práve mimochodom po pripomienkach z klubu SaS, tak teraz to urobte Matúš tak, aby sme mohli mať všetky hlasy pokope. Dik.

*JUDr. Matúš Šaray, vedúci právneho oddelenia*

No, ja myslím, že to ukričím, tento materiál, ste dostali nový návrh uznesenia na základe stredajšieho sedenia predsedov klubov a komisií, ten bod B znie, že sa zabezpečí úkladá riaditeľovi Úradu v zmysle bodu A1, zabezpečí proces obstarávania na zabezpečenie poskytovania ÚPSky a informovať o tomto procese verejného obstarávania najbližšie zasadnutie Zastupiteľstva. To bola požiadavka pani poslankyne Zemanovej, a bola tam potom diskusia na základe návrhu pána poslanca Baxu, my sme následne potom ešte komunikovali ohľadom tej slovnej úpravy, nakoniec sme sa zhodli, že v tom bode A2, aby sa tam vylúčili akékoľvek pochybnosti o nejakej záväznosti poskytovania dotácie v budúcnosti, tak je tam doplnené slovíčko, slovo, že schvaľuje sa zámer riešiť dofinancovanie ÚPS a tak ďalej. To znamená toto je materiál, ktorý nadväzuje na predchádzajúce uznesenie, ktorým Zastupiteľstvo zaviazalo Úrad alebo riaditeľa, aby predložil systémové riešenie. To systémové riešenie v bode A1, že to ideme obstarávať do budúcna, záver komisie bol, že rok 2015 do výsledku verejného obstarávania sa bude riešiť alebo bude predpoklad ho riešiť dotáciou, a v zmysle toho sa riaditeľovi Úradu ukladá urobiť ďalšie kroky a informovať Zastupiteľstvo. Ďakujem.

*Ing. Pavol Frešo, predseda Bratislavského samosprávneho kraja*

Sa zdá, že to je konsenzuálne, ale uvidíme. Lukáš Pokorný a potom znova pani poslankyňa Cigániková.

*Mgr. Lukáš Pokorný, poslanec Bratislavského samosprávneho kraja*

Pán doktor, myslím, že ste nepochopil otázku pani poslankyne Cigánikovej. Prečítam bod B: ukladá riaditeľovi Úradu zabezpečiť proces verejného obstarávania a zabezpečenie, tam vypadlo N. A má byť ukladá riaditeľovi na zabezpečenie. Ospravedlňujem sa.

*Ing. Pavol Frešo, predseda Bratislavského samosprávneho kraja*

O nič nejde, však všetci sme omylní, Lukáš preštuduj si to nové, všetci ho máte na stole pred sebou, viem, že toho bolo ráno viacej, kľudne to berem na seba. Všetci to bereme, ale však ja to kľudne, na seba. Zatiaľ pani Cigániková.

*Bc. Jana Cigániková, poslankyňa Bratislavského samosprávneho kraja*

Chcela som poprosiť, aby sa tam teda doplnilo to slovíčko Na a informovať nás, že v tom prípade s tým nebudem mať problém, ale vidím, že tu máme teda to nové uznesenie tak s tým som okej.

*Ing. Pavol Frešo, predseda Bratislavského samosprávneho kraja*

Dobre, pani poslankyňa Cigániková je okej, Lukáš Pokorný je tiež okej, predseda je okej, tak teraz uvidíme, či je pán predseda Mach je okej. Nech sa páči, prednesie návrh uznesenia tak, aby sme mohli hlasovať.

*RNDr. Peter Mach, poslanec Bratislavského samosprávneho kraja*

Ďakujem pekne, takže budeme hlasovať o písomne predloženom texte uznesenia, ktoré ste dostali dnes ráno na stôl, čiže to je tá upravená verzia k materiálu, čiže nie to uznesenie, ktoré bolo distribuované s materiálom, ale uznesenie, ktoré bolo písomne rozdané dnes ráno na stôl, tak ako pán doktor Šaray už povedal, že tie odlišnosti sú tam v bode A2 a v bode B.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, poprosím prezentujte sa a hlasujte o návrhu tak, ako ho predniesla návrhová komisia teraz. Za bolo 28 z prítomných 28, takže návrh bol schválený tak, ako ho predniesla návrhová komisia. Prechádzame k bodu č. 16 – **Návrh podpory zámeru kandidatúry hlavného mesta Bratislavy na titul Európske hlavné mesto mládeže 2018**, predmetný návrh máte pred sebou aj s príslušným materiálom. Keďže ho má predložiť pán podžupan Berta, ktorý je ale na zástupe v Bruseli, tak poprosím Betku Ožvaldovú, niekto to musí predložiť, tak Betka Ožvaldová, potom Roman Csabay.

*PhDr. Alžbeta Ožvaldová, podpredsedníčka Bratislavského samosprávneho kraja*

To je ktorý bod? Prepáčte, lebo mám to popletené troška. Ďakujem, prepáčte, predkladáme Vám podporu zámeru kandidatúry hlavného mesta Bratislavy na titul Európske hlavné mesto mládeže v roku 2018, poprosím pána Csabaya, aby sa ujal slova.

*Ing. Pavol Frešo, predseda Bratislavského samosprávneho kraja*

Pán riaditeľ, nech sa páči.

*Ing. Roman Csabay, riaditeľ odboru - školstva, mládeže a športu*

Návrhu na podpory kandidatúry Bratislavy na Európske hlavné mesto mládeže v roku 2018 tento celý projekt Európskeho mládežníckeho fóra v Bruseli zastrešuje občianske združenie Európske hlavné mesto mládeže Bratislava. Bratislavský samosprávny kraj má možnosť sa vyjadriť týmto podporným stanoviskom, či podporuje aktivitu tejto organizácie, samozrejme Bratislava musí prejsť výberovým konaním a uchádza sa komplexne o tento možný titul, aby to v roku 2018 mohlo obdržať. Podľa vyjadrení organizátorov, lebo tí to zabezpečujú, nie sú žiadne nároky na financie zo strany Bratislavského samosprávneho kraja, ide len o podporu tohto podujatia a tohto pomenovaného názvu. Ďakujem.

*Ing. Pavol Frešo, predseda Bratislavského samosprávneho kraja*

Otváram diskusiu k tomuto bodu, nech sa páči. Nevidím nikoho prihláseného, poprosím návrhovú komisiu o prednesenie návrhu uznesenia.

*RNDr. Peter Mach, poslanec Bratislavského samosprávneho kraja*

Návrhová komisia predkladá na hlasovanie návrh uznesenia tak, ako ste ho písomne dostali spolu s materiálom, Zastupiteľstvo A schvaľuje a po B ukladá.

*Ing. Pavol Frešo, predseda Bratislavského samosprávneho kraja*

Ďakujem pekne poprosím vážené pani poslankyne, vážení páni poslanci prezentujte sa a hlasujte o  návrhu tak, ako ho predniesla návrhová komisia teraz. Za bolo 29 z prítomných 29 páni poslankýň, poslancov, čiže návrh sme schválili tak, ako ho predniesla návrhová komisia. Prechádzame k bodu č. 17 – **Správa o vykonanej inventarizácii** hnuteľného majetku pardon **nehnuteľného majetku Bratislavského samosprávneho kraja za rok 2014**, predmetnú správu máte pred sebou vážené dámy, vážení páni a prosím pána podžupana Bendíka, aby uviedol.

*Ing. Igor Bendík, podpredseda Bratislavského samosprávneho kraja*

Ďakujem pekne za slovo, tak ako každý rok, predkladáme aj tento rok inventarizáciu nehnuteľného majetku Bratislavského samosprávneho kraja. Súčasťou materiálu máte zoznam majetku, ktorý vyhlásený za prebytočný, určite ste si všimli, že došlo k nárastu nehnuteľného majetku či vo forme pozemkov alebo budov. Pri vykonávaní inventarizácie neboli zistené rozdiely, evidencia majetku bola porovnávaná s evidenciou katastra nehnuteľností, čo sa týka samotného nárastu zvýšeniu hodnoty majetku prišlo či už z dôvodu technického zhodnotenia majetku, to znamená rekonštrukcií a bezodplatného prevodu do vlastníctva BSK alebo aj ukončením teda úspešným ukončením súdnych sporov v prospech BSK. Jedna komisia, v ktorej to bolo, mala dve pripomienky, tie pripomienky boli zapracované do uznesenia a je to vlastne B1 a B2. Nech sa páči, keď máte nejaké otázky.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, otváram diskusiu k tomuto bodu. Nevidím nikoho prihláseného do diskusie, á, pán poslanec Ágoston, nech sa páči. Peťo, máš slovo.

*Peter Ágoston, poslanec Bratislavského samosprávneho kraja*

Ďakujem pekne za slovo, ja mám jednu informáciu, ktorá mi prišla dnes, priamo súvisí s prebytočným majetkom, ktorý máme na župe, a jedná sa o to, že spoločnosť nezisková organizácia Depou podala dneska žiadosť o prenájom priestorov v Záhorskej Bystrici a chcel by som poprosiť samozrejme, že táto žiadosť asi bude mať nejaký proces na Úrade, a chcel by som poprosiť, keby aj Úrad aj Zastupiteľstvo k tomuto ušľachtilému záujmu, ktorý má spoločnosť Depou, že chce zriadiť v tejto lokalite resocializačné centrum pre bezdomovcov, aby sme citlivo pristupovali k tejto problematike. Ďakujem pekne.

*Ing. Pavol Frešo, predseda Bratislavského samosprávneho kraja*

Ďakujem pekne, my samozrejme budeme citlivo pristupovať k tejto problematike, len chcem jednu vec poprosiť vážené pani poslankyne, vážení páni poslanci, je to síce tak, že sme mali niektoré body, ktoré vzbudili väčšiu diskusiu, niektoré možnože menšiu, ale chcel by som za prvé veľmi pekne poďakovať za to, jak to máte upravené, lebo vždy je to podstatná robota, tu pán poslanec Šramko sa nehlási a nehovorí, že by bolo treba niečo upraviť, ja vám kľudne hovorím, že pod toto sa kľudne môžete ktokoľvek podpísať, je to veľmi kvalitná práca a chcem poďakovať aj pánovi Bendíkovi aj celému môjmu staffu za to, že to urobili. Pani poslankyňa, ááá ja som vedel, pán poslanec Šramko.

*Ing. Peter Šramko, poslanec Bratislavského samosprávneho kraja*

Len akože nahodené, tak smeč. Preto som sa neozval, lebo to je ozaj pekné, ďakujem.

*Ing. Pavol Frešo, predseda Bratislavského samosprávneho kraja*

Ďakujem pekne, pani poslankyňa Pätoprstá.

*Ing. arch. Mgr. Art. Elena Pätoprstá, poslankyňa Bratislavského samosprávneho kraja*

Ja by som vás chcela poprosiť o podporu môjho návrhu, v podstate je to len technická záležitosť, ale celkom by to pomohlo transparentnému webu, ako bod B, doplniť uznesenie o text zverejniť správu o inventarizácii nehnuteľného majetku na webovej stránke BSK v samostatnom bode s názvom Nehnuteľný majetok.

*Ing. Pavol Frešo, predseda Bratislavského samosprávneho kraja*

Ja teraz neviem, to je normálne, že nový pozmeňovací návrh? Alebo čo to je?

*Ing. arch. Mgr. Art. Elena Pätoprstá, poslankyňa Bratislavského samosprávneho kraja*

Doplnenie k tomu.

*Ing. Pavol Frešo, predseda Bratislavského samosprávneho kraja*

Igor, rozumieme, čo hovoríme? Janko?

*Ing. arch. Mgr. Art. Elena Pätoprstá, poslankyňa Bratislavského samosprávneho kraja*

To je bod 3. Návrhu. Tam je B1, B2 a ja to navrhujem ako B3.

*Mgr. Ing. Ján Keselý, riaditeľ odboru IČSM a VO*

To sa tento materiál sa každý rok automaticky zverejňuje na našej webovej stránke, všetky dozadu sú tam zverejnené, čiže bude aj tento zverejnený v samostatnom bode.

*Ing. Pavol Frešo, predseda Bratislavského samosprávneho kraja*

No ale ak bude tento zverejnený v samostatnom bode, tak urobte to, že ho pošlete aj s tou linkou všetkým poslankyniam a poslancom, mali sme tu už raz taký prípad, že sme si neboli istí, či sa to zverejňuje tak, aby to čítali, tak im to pošlite, však to je 44 schránok, treba im to poslať, nech každý vie, že to tam naozaj má a môže ľuďom, ktorí sa na to pýtajú poslať, áno tuto máte na webovej stránke a nebudeme musieť riešiť debaty, že kde to na nej visí, ako hlboko a kto tam na nej navigoval. Pätoprstá, Cigániková pani poslankyňa, máte faktickú.

*Ing. arch. Mgr. Art. Elena Pätoprstá, poslankyňa Bratislavského samosprávneho kraja*

Ak tomu dobre rozumiem, to znamená, že keď príde občan na webovú stránku tak si tam nájde bod, ktorý sa volá nehnuteľný majetok samosprávneho kraja?

*Ing. Pavol Frešo, predseda Bratislavského samosprávneho kraja*

Odpoveď je?

*Mgr. Ing. Ján Keselý, riaditeľ odboru IČSM a VO*

Áno, nájde si tam bod inventarizácia nehnuteľného majetku Bratislavského samosprávneho kraja.

*Ing. arch. Mgr. Art. Elena Pätoprstá, poslankyňa Bratislavského samosprávneho kraja*

Tak potom sťahujem ten návrh.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, pani poslankyňa Cigániková.

*Bc. Jana Cigániková, poslankyňa Bratislavského samosprávneho kraja*

Pani kolegyňa stiahla už návrh, ale chcela som povedať, že pokiaľ to tak je, tak snáď nie je problém to doplniť do uznesenia, keď to aj tak tak je.

*Ing. Pavol Frešo, predseda Bratislavského samosprávneho kraja*

Ale keď niečo funguje, no... tak je stiahnutý návrh, dobre. Teraz nám to vysvetlí pán poslanec Mach, ako to celé pochopila návrhová komisia.

*RNDr. Peter Mach, poslanec Bratislavského samosprávneho kraja*

Návrhová komisia nedostala písomne žiaden návrh na doplnenie uznesenia a preto predkladá na hlasovanie ten návrh, ktorý je písomne spolu s materiálom, Zastupiteľstvo A berie na vedomie správu a B ukladá riaditeľovi Úradu úlohy B1 a B2.

*Ing. Pavol Frešo, predseda Bratislavského samosprávneho kraja*

Ďakujem prezentujte sa a hlasujte teraz. Za bolo 27 z prítomných 27, takže návrh sme schválil tak, ako ho predniesla návrhová komisia, poprosím bod č. 18 – **Správa o stave zabezpečenia sociálnych služieb v regióne BSK,**  pani poslankyne, páni poslanci, máte pred sebou predmetný materiál, poprosím pani podžupanku Németh, aby ho uviedla.

*PhDr. Gabriella Németh, podpredsedníčka Bratislavského samosprávneho kraja*

Ďakujem pekne za slovo, pán župan, kolegyne, kolegovia, Zastupiteľstvo BSK ešte v roku 2010 schválilo koncepciu rozvoja sociálnych služieb v kompetencií Bratislavského samosprávneho kraja a v tomto materiály uložilo riaditeľovi Úradu predkladať takýto materiál po uplynutí kalendárneho roka Zastupiteľstvu. Predmetný materiál je za obdobie od 1.1.2014 do 31.12.2014, má štyri časti, pojednáva o poskytovaných službách v kompetencií BSK na území regiónu. Materiál bol prerokovaný v troch komisiách a jednohlasne posunutý na zaradenie do programu na rokovanie Zastupiteľstva bez pripomienok. Prosím vás o podporu materiálu. Ďakujem.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, otváram diskusiu k tomuto bodu a zároveň chcem poďakovať Miške Šopovej, ktorá ho aj prezentovala so svojím tímom na komisiách. Zdá sa že tak dobre, že sa nikto do diskusie neprihlásil, poprosím návrh uznesenia.

*RNDr. Peter Mach, poslanec Bratislavského samosprávneho kraja*

Návrhová komisia predkladá na hlasovanie návrh uznesenia tak, ako je písomne predložený spolu s materiálom, zastupiteľstvo schvaľuje správu.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, nech sa páči vážené pani poslankyne, vážení páni poslanci, prezentujte sa a hlasujte o návrhu tak, ako ho predniesla návrhová komisia teraz. Za bolo 29 poslankýň, poslancov z prítomných 29, čiže návrh bol schválený. Prechádzame k bodu č. 19 – **Správa o činnosti kultúrnych zariadení v zriaďovateľskej pôsobnosti Bratislavského samosprávneho kraja za rok 2014,** vážené pani poslankyne, vážení páni poslanci, máte pred sebou predmetný materiál, ja poprosím pani podžupanku Ožvaldovú, aby nám ho uviedla.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem za slovo pán župan, vážené kolegyne a kolegovia, predkladáme vám informačný materiál. Je to informačná správa, ktorá sa každoročne spracováva a predkladá do Zastupiteľstva Bratislavského samosprávneho kraja, sumarizujúci základné štatistické a ekonomické údaje za predchádzajúci rok. Ešte k tomu v siedmych kultúrnych zariadeniach, z ktorých štyri sú divadlá, Osvetové stredisko, múzeum a knižnicu. Predložená správa v stručnej forme rekapituluje plnenie hlavných funkcií činnosť aktivity, podujatia kultúrnych zariadení v zriaďovateľskej pôsobnosti nášho kraja. Ja som strašne rada, že tento materiál je na stole, ďakujem spracovávateľom a chcem povedať jednu poznámku, že konečne sa pripravuje aj rekonštrukcia Bábkového divadla. Ďakujem.

*Ing. Pavol Frešo, predseda Bratislavského samosprávneho kraja*

Ďakujem veľmi pekne za pripomienku, nech sa páči, otváram diskusiu, vidím prvého prihláseného Lukáša Pokorného. Lukáš, nech sa páči, máš slovo.

*Mgr. Lukáš Pokorný, poslanec Bratislavského samosprávneho kraja*

Ďakujem veľmi pekne pán predseda, kolegyne, kolegovia, ja ďakujem za spracovaný materiál, tak ako som urobil na školskej komisii, činím aj tu. Ja mám dlhodobý pocit, že v rámci prezentácii kraja a našich lokálnych špecifík sa málo venujeme divadelným predstaveniam alebo predstaveniam, divadelným hrám, ktoré by vychádzali z nášho prostredia, to znamená či z malackého, stupavského nárečia, alebo či z nárečia pezinsko-modranského, ja by som bol veľmi rád, viete, ja sa tu môžem baviť na všelijakých spišáckych plesoch, vyspevujú mi tu Alexandrovci a iné podobné telesá, a mne veľmi chýba taký nejaká taká ľudová slovesnosť nášho regiónu. Ja by som veľmi pekne prosil, keby sme v tomto na toto nejakým spôsobom pamätali. Nemám predstavu nejakého direktívneho opatrenia alebo niečoho podobného, ale mám predstavu takého nejakého nejakej debaty na tému s riaditeľmi či či s dramaturgami divadiel, či by nevedeli zaradiť niečo podobné na svoj reportoár. Ďakujem veľmi pekne.

*Ing. Pavol Frešo, predseda Bratislavského samosprávneho kraja*

Roman Maroš, faktická. Poprosím venujme tomuto pozornosť.

*Ing. Roman Maroš, poslanec Bratislavského samosprávneho kraja*

Ja budem reagovať na pána Pokorného, ako vyštudovaný divadelný režisér vám môžem povedať, že je to osobná kompetencia divadiel a v rámci dramaturgie by som nezasahoval nejakým spôsobom do tejto do tejto záležitosti. Možno to znie tak zaujímavo a exoticky, že by tu vznikali inscenácie, ktoré by možno boli aj podfarbené nejakou nejakým regionálnym významom, ale naozaj si nemyslím, že treba zachádzať do takého nejakého do nejakej kompetencie tých divadiel. Ďakujem.

*Ing. Pavol Frešo, predseda Bratislavského samosprávneho kraja*

Ešte pán Šramko, pán Švaral s faktickými, len sa prihláste potom do normálnej diskusie, aby ste tu nereagovali na seba. Pán Šramko a potom pán Švaral.

*Ing. Peter Šramko, poslanec Bratislavského samosprávneho kraja*

Haló? Aha, už mám. Ďakujem pekne. Ja by som len zareagoval na kolegu, dajte si zahrať Ženský zákon po záhorácky, ja už v Lamači sa cítim ako Záhorák trochu, je to veľmi dobré a tá slovesnosť je presne to, čo požaduje. Takže zavolajte si to aj na druhú stranu Karpát. Dik.

*Ing. Pavol Frešo, predseda Bratislavského samosprávneho kraja*

Ďakujeme, my niektorí sme to videli v Senici a bolo to veľmi odporúčané, ale uvidíme, čo ďalej, pán Švaral.

*Mgr. Peter Švaral, poslanec Bratislavského samosprávneho kraja*

Jasné, už to mám zapnuté. Pán Šramko, to preto, lebo Lamač je už v podstate časť Záhoria geograficky, ale dobre. Len takú malú, ono je to možno ten čo hovorí pán Pokorný taká vízia, že trošku podporiť regionálne divadelné scény ako sú v Malackách Hambákovci alebo ich potom môžete mať kde chcete.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, ja poprosím pani riaditeľku Šajgalíkovú, nám povie tiež vyštudovaná dramaturgička, čo si o tom myslí, nech máme na to fundovaný názor.

*Mgr. art. Zuzana Šajgalíková, riaditeľka odboru cestovného ruchu a kultúry*

Ďakujem, dobrý deň dámy a páni, keďže ma mnohí z vás vidíte po prvýkrát, dovoľte mi povedať, že a volám Zuzana Šajgalíková a 1. apríla 2015 som nastúpila do funkcie riaditeľky Oboru kultúry a cestovného ruchu, ďakujem bratislavskej župe za túto dôveru, doteraz som pôsobila ako dramaturgička v profesionálnom divadle. Ďakujem za podnet od pána poslanca Pokorného, súhlasím s pánom poslancom Marošom, že kultúrne zariadenia, ktoré zriaďujeme a ich dramaturgia by mala byť v prvom rade vlastnou nezávislou činnosťou, vďaka ktorej môžeme ako moderné občianska spoločnosť rozvíjať aj kritickú diskusiu, ktorá je jedna zo základných atribútov, napriek tomu istotne budeme v komunikácii s riaditeľmi kultúrnych zariadení tento podnet komunikovať, aby nezostal iba tu. Ďakujem.

*Ing. Pavol Frešo, predseda Bratislavského samosprávneho kraja*

Keď budeme schvaľovať v júni tú koncepciu kultúrnu, tak to tam zahrňme, lebo to nie je prvýkrát, čo sa bavia okresné mestá o tom, že by chceli a) alebo chceli vidieť divadlá, tie ktoré máme u seba, b) alebo by chceli vidieť z toho čo, čo prezentuje oni ako kultúru niekde ďalej. To máte aj hlasy s Vajnor, to bola taká veľmi dobrá skúsenosť s tou hrou, ktorú sme potom z Vajnor dávali Astorke, je to inými slovami chcú byť súčasťou takzvanej veľkej bratislavskej kultúry, no tak keď ňou chcú byť, no tak ak to vieme urobiť, a nie je to nič, čo položí naše divadlá a ich nezávislosť, tak to spravme. Pani poslankyňa Pätoprstá.

*Ing. arch. Mgr. Art. Elena Pätoprstá, poslankyňa Bratislavského samosprávneho kraja*

Ja by som chcela upozorniť na str. 16 je vlastne spomínaná nevýhodná zmluva o podnájme na priestorov pre divadlo Ludus, ktoré neprimerane predražujú prevádzku divadla. Ja som sa trošku viacej tou vecou zapodieľala a chcem sa spýtať, či by bolo možné tú zmluvu nejakým spôsobom dostať na finančnú komisiu a pohľadať možno alebo ešte raz prebehnúť, že či je tam vôbec nejaké riešenie dohody, zmluvy alebo dodatku, prípadne odstúpenia alebo budeme vlastne naozaj každý mesiac platiť tých 9000€ do roku 2019, toto divadlo je z toho dosť nešťastné. Ja som nová poslankyňa, takže nepoznám nejakú históriu a prípadne mi môžete niečo povedať k tomu.

*PhDr. Alžbeta Ožvaldová, podpredsedníčka Bratislavského samosprávneho kraja*

Ďakujem veľmi pekne.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, no prvá vec je, však tam boli opakovane rokovania a nedalo sa to vypovedať, lebo to naozaj minulé vedenie podpísalo veľmi neštandardne. Ja pochybujem, že to bolo tu na zastupiteľstve, aj by som sa stavil, že nie, ale to čo chcem povedať, asi najdôležitejšie ohľadne toho, my budeme mať tú novú kultúrnu koncepciu, ktorá aj o divadle Ludus bude pojednávať. Ja tam vidím dva rozdielne, dva rozdielne prvky. Jeden je, že či máte výhodnú zmluvu, a druhý, že čo so samotným divadlom, a ja by som to takto veľmi nespravil, počkal by som si na to, čo v tej koncepcii bude, vydržali sme to bohužiaľ už 6 rokov čo si ja pamätám, tak to vydržíme ešte jeden dva mesiace, a potom sa rozhodneme, možno sa z toho bude dať nejak friendly vyriešiť inač. Pani Mikušová.

*Ing. Tatiana Mikušová, poslankyňa Bratislavského samosprávneho kraja*

Ďakujem, dobre ďakujem pekne. Vy ste mi zobral prvú myšlienku, že naozaj o tej regionálnej kultúre treba rozmýšľať v koncepcii, ktorú uzrieme svetlo sveta na budúcom zastupiteľstve a ja sa tomu veľmi teším, pretože kultúra naozaj potrebuje nejakým spôsobom usmernenie, čo v kraji, pretože bratislavský kraj nie je len mesto Bratislava so svojou obrovskou kultúrnou ponukou, ale aj región, takže ja rozumiem Lukášovej poznámke absolútne, ale chcem mu aj tak trošku tak nahrať, máme kultúrnu komisiu poslaneckú, kde sme opätovne žiadali o to, aby sme sa aj my dostali na stretnutie s riaditeľmi kultúrnych inštitúcií, my sme sa na tom dohodli, že takýto bude ďalší postup, pretože tam sa naozaj my, ako poslanci vieme, a niektorí z nás aj starostovia priamo z regiónu vieme dohodnúť, akým spôsobom budeme uprednostňovať a budeme sa snažiť o to, aby ten regionálny aspekt kultúry sa, sa nejakým spôsobom dostal ďalej a rozvinul. Ďakujem.

*Ing. Pavol Frešo, predseda Bratislavského samosprávneho kraja*

Ďakujem pekne, pán poslanec Švaral.

*Mgr. Peter Švaral, poslanec Bratislavského samosprávneho kraja*

Ja som asi pôvodne povedal čo som chcel, ale predsa mi nedá nepovedať a neupozorniť tou vetou, čo už raz, pozrite si tú regionálnu disproporciu nalitú angažovanosti BSK v rámci kraja. Len to je všetko, to je aj aktivity, aj financie a to s tým súvisí, čiže kde čo ako končí, a kde sa kto aktivizuje.

*Ing. Pavol Frešo, predseda Bratislavského samosprávneho kraja*

No ja sa tu budem trochu sporiť predsa len, úplne jednoducho, za našej éry aby sme mali jasno, sa to výrazne výrazne zmenilo, ja by som to vedel vydokladovať aj na číslach. Nehovorím to kvôli tomu, aby ste ma pochválili, ale kvôli tomu, že kam chcem, aby to viedlo. Ak existuje za celú históriu bratislavskej župy nejaký čas, kedy môžeme aj v tejto kultúrnej oblasti urobiť niečo smerové k tomu, aby to bolo regionálne pokryté, tak je to teraz. Tie dôvody sú úplne známe, politické, sme tu druhé volebné obdobie, čiže neučíme sa nejaké základy, nemáme tu nič po našich predchodcoch. Máme pomerne slušný rating či už v eurofondoch, či už v rozpočte a tak ďalej a tak ďalej, máme veľkú dôveru v rámci Zastupiteľstva, a to je jedno, že je to občas tvrdá debata, nakoniec proste to normálne zvíťazí. A to čo je asi dôležité, ja som to symbolizoval na tom vajnorskom divadelnom spolku, dobre to hovorím? Vajnorské ochotnícke divadlo, my sme to už urobili istú pilotnú záležitosť, ktorá súvisela s rozvojom kultúry do regiónu a budeme to pravdepodobne, len to nechcem predchádzať, v júni si túto debatu dajme podrobne v tejto kultúrnej koncepcii to tam bude súčasťou, ja len pripomeniem pre tých, čo nevedia, tam bolo jedno veľmi vydarené predstavenie, ktoré nakoniec sme sa pýtali, že ako im môžeme pomôcť, takže by ho radi zahrali tak, aby tí diváci, ktorí sú vzadu videli lepšie, no tak sme ich zobrali do Astorky, kde sa to naozaj tak deje, lebo to je originálna divadelná plocha. Ja nehovorím, že to bude obsahovať len toto, len hovorím, že vieme tú spoluprácu urobiť. Ak niekedy existuje niekde pre to pripravená pôda, tak je to teraz. Nikto ďalší. Poprosím návrhovú komisiu o prednesenie návrhu uznesenia.

*RNDr. Peter Mach, poslanec Bratislavského samosprávneho kraja*

Návrhová komisia predkladá na hlasovanie návrh uznesenia tak, ako ste ho písomne dostali predložený s materiálom Zastupiteľstvo berie na vedomie.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, veľmi pekne poprosím pani poslankyne, pánov poslancov, aby sa prezentovali hlasovaním o návrhu tak, ako ho predniesla návrhová komisia teraz. 30 hlasov z 30 prítomných, návrh prešiel tak, ako ho predniesla návrhová komisia, prechádzame k bodu č. 20 – **Správa o činnosti krajskej organizácie cestovného ruchu turizmus regiónu Bratislava/Bratislava Region Tourism za rok 2014.** Vážené pani poslankyne, vážení páni poslanci máte predmetný materiál pred sebou a poprosím pána podžupana Zaťoviča, aby nám ho uviedol.

*RNDr. Martin Zaťovič, podpredseda Bratislavského samosprávneho kraja*

Ono sa to púšťa samo. Ďakujem za slovo, ak sa mi to pošťastilo k tomu niekedy raz áno, raz nie. Ja to púšťam niekedy skôr. Ďakujem, ďakujem, prichádza materiál Správa o činnosti krajskej organizácii cestovného ruchu turizmus regiónu Bratislava za rok 2014. Je to podrobná správa, čo sa udialo v marketingovej činnosti BSK za minulý rok. Viem, že tam boli určité, sú tam ešte rezervy, musíme sa zlepšovať, ale myslím, že toho marketingu pre BSK bolo veľmi veľa a chcem sa poďakovať spracovateľom, aj všetkým členom KOCR, ktorí sú a ktorí sú začlenení a verím, že ďalším rokom to bude ešte lepšie a budú poslanci ešte viac spokojní s našou prácou. Poprosím, ak niekto máte nejaké dobré nápady, tešíme sa na najbližšiu Komisiu cestovného ruchu, kde to môžeme prebrať a vylepšiť to, čo sa môže v KOCR stať. Je to len informačný materiál, ešte raz ďakujem všetkým spracovateľom a čo sa podieľali na celom roku na aktivitách BSK.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, otváram diskusiu k tomuto bodu programu. Lukáš Pokorný.

*Mgr. Lukáš Pokorný, poslanec Bratislavského samosprávneho kraja*

No, vážený pán predseda, kolegyne, kolegovia, ja už som sa k tejto správe vyjadril na Komisii územného rozvoja a vyjadrím sa znovu. Ako dozvedel som sa teraz nedávno, že Potemkin nebol až taký Potemkin ako sa zdalo takže nenazvem to Potemkinovskou dedinou tu správu, ale nazvem ju materiálom, ktorý v sebe obsahuje všetky aktivity, ktoré organizujú rôzne inštitúcie, ktoré sú v súčinnosti s BSK. Ja mal som predstavu trošku inú, že by odpočet vydal KOCR tak ako tak ako by to malo znamenať za svoje aktivity plus k tomu príslušné finančné veci. Ja sa priznám, že ja som sa tu zameral viac menej na jeden bod a to sú Farmárske trhy, ja som v dlhodobom kontakte s farmármi v bratislavskom kraji aj susedných krajoch, hodne pre nich robím a oni v živote nepočuli o tom, že nejaké farmárske trhy, že by ich niekto pozýval. Ja som na tých farmárskych trhoch bol, no, ja tak ako povedal pán, pán podpredseda Zaťovič tiež, že je veľmi veľa čo zlepšovať, ja napríklad ja napriek tomu nedokážem za tento materiál dvihnúť ruku ako osoba, ale rozmýšľal som, že ako ďalej. Takže ja som alebo navrhujem alebo predkladám uznesenie alebo zmenu uznesenia toho, ktoré tu dnes máme, ten text, ktorý tu je navrhujem, aby bol ako bod A a ako bod B navrhujem uznesenie ukladá riaditeľovi KOCR turizmus regiónu Bratislava predkladať správu o činnosti KOCR turizmus regiónu Bratislava polročne. To znamená nie raz ročne, ale raz polročne, aby sme efektívnejšie vedeli uchopiť tú marketingovú časť ako ste nazvali, čiže to je moja prosba a teda návrh uznesenia predkladám písomne a zároveň prosím, aby sme o týchto bodoch A a B hlasovali oddelene. Ďakujem.

*Ing. Pavol Frešo, predseda Bratislavského samosprávneho kraja*

Ďakujem veľmi pekne za iniciatívne návrh, len aby sme si v tom urobili jasno. Naozaj však každý bod je dôležitý, preto sa dostal na program samotný. Toto máme každý rok, toto prešlo komisiami a ty hovoríš, že Potemkinova dedina, hej. A ja hovorím jednu vec, je tam vymenený riaditeľ KOCRky, to znamená je ním Lukáš Dobrocký, ale je to stále pán podpredseda Zaťovič, ja neverím, že by to bola zase úplne Potemkinova dedina, ale si to Lukáš prediskutujme otvorene a rovno pred verejnosťou. Čo urobili ako prvé keď urobili výmenu? Požiadali o interný audit. To znamená my budeme mať správu tak alebo onak, ktorú sem doručíme na toto zastupiteľstvo, a že zrovna by sme hovorili, že to čo tu je ako proste nie je platné, to si myslím, že tak celkom tak celkom nie. Takže nevyvolávajme v sebe nejakú takú náladu, že tu dávame niečo, o čo sa nedá celkom dobre podpísať. To znamená predložil to ako podžupan našej župy a nemyslím si, že to je tak, že dáva správu, ktorá proste je tak ďaleko od toho, že je možné uškodiť ale zďaleka zďaleka nie. Lebo to by som sa potom sporil, že v ktorých častiach. Špeciálne k farmárskym trhom, ja tiež stretávam ľudí, ktorí nevedeli o farmárskych trhoch a dozvedeli sa o nich tak, že jednoducho, že videli z nich nadšené reportáže a nadšených ľudí, ktorí o tom rozprávali. Po prvom roku, kedy to bolo také, tak silné, že tam nebolo dosť tovaru, všetci si to pamätáme, ľudia boli prekvapení, že proste alebo toľko ľudí prišlo, nikto nečakal niečo takého, čiže výborný nápad, tak v druhom roku a v tom ďalšom, čo sa aj chystá všetko už nikdy sa nič podobného neudialo. Čiže, ak nejakí farmári o tom nepočuli, tak si to mohli pozrieť v televízii, ale rozhodne by som bol za to, keby sme veci, ktoré odpočtujeme nezmiešavali s vecami, ktoré dávame do budúcnosti. Nie je to o tom, že budeme mať dva krát ročne odpočet na základe, môžeme mať odpočet aj štyri krát ročne, dokonca to môžeme na každej na každom zastupiteľstve robiť. Ja dokonca poznám v tejto župe bohužiaľ obec alebo mesto, ak to chcete počuť, kde si proste pomaly niektorí myslia, že keď to budú takto robiť, každý mesiac tak to bude fungovať lepšie. Nie nebude. Máme s tým skúsenosť, ak Lukáš ťa môžem poprosiť buď si vyšpecifikujme, čo tam nesedí alebo to rovno normálne schváľme a dohodnime sa skorej na tom, že sa predkladá vízia predpokladám kedy v júni? V júni sa predkladá normálne vízia, tak tam dajme svoje nápady. A tam si ich dajme, aby sme proste pohli sa niekde ďalej. Lukáš, tá faktická.

*Mgr. Lukáš Pokorný, poslanec Bratislavského samosprávneho kraja*

Chápem, no pán predseda, vzhľadom na skutočnosť, že prišlo k personálnej výmene som sa v danej veci nešpáral zbytočne ďalej, čiže aj z mojej strany aj z mojej strany je momentálne nádej z toho dôvodu, z toho dôvodu som dal tú požiadavku na predkladanie polročne, aby tá nádej bola častejšia, a zároveň zároveň teda si dovolím sa zdržať v tomto bode tak, ako som povedal. Ďakujem veľmi pekne.

*Ing. Pavol Frešo, predseda Bratislavského samosprávneho kraja*

Okej, pani Mikušová.

*Ing. Tatiana Mikušová, poslankyňa Bratislavského samosprávneho kraja*

Ďakujem pekne, ja pôjdem možno trošku zmlierlivejším tónom, ja rešpektujem za veľkú prácu aj hrubosť materiálu a farbistosť materiálu, čo sa v krajskej organizácii za nie malý peniaz za minulý rok urobilo, pochopiteľne reflektujem to asi spôsobom, že prvé dva roky sme sa snažili, aby značka – brand – bratislavskej krajskej organizácie sme zviditeľnili zviditeľňovali všade tam, kde sa dalo, práve preto ten počet podujatí, kde sa krajská organizácia zúčastňovala je taký markantný. Myslím si, že za tieto prvé dva roky sa to podarilo, ale a tu by som si dovolila trošičku aj pána podpredsedu upraviť tú jeho tak ako to povedal, tu nejde o zviditeľňovanie bratislavského kraja ako BSK, tu ide o zviditeľňovanie a zatraktívňovanie destinácie bratislavský región. To sedliacky povedané, ak chceme dostať návštevníkov do bratislavského kraja ako destinácie cestovného ruchu, aby sem prišli, aby tu nechali peniaze, veď to je cieľom turizmu ako priemyslu, tak nadčím trošku usmerniť krajskú organizáciu trošku iným smerom. Na tomto sme sa dohodli s pánom riaditeľom Dobrockým, budeme spoločne pracovať aj v krajskej organizácii a samozrejme aj v tom, čo sme si v decembri schválili na regionálnom zastupiteľstve, to je tá stratégia rozvoju cestovného ruchu, to je dôležitý dokument, ktorý má predchádzať marketingu a stratégii krajskej organizácie, pretože krajská organizácia je organizácia marketingu, ale najprv musíme povedať, čo ideme marketovať, ináč naozaj budeme marketovať len to logo, čož asi nie je správnym správna cesta. Takže dúfam, že ruka v ruke pôjdeme spolu ďalej, spolu si preto je dôležité aj tam vítam túto výmenu, preto je dôležité najprv si nadefinovať čo vlastne chceme s cestovným ruchom, a ako sa chceme z destináciou cestovného ruchu pohnúť ďalej. A ešte pardón môžem ešte jednu poznámku k farmárskym trhom to odpovedá možno trochu Lukášovi, ja som mala rovnaké výhrady, pretože aby farmárske trhy bratislavského kraja reprezentovali farmári z Terchovej to celkom nie je fajn, ale na tomto sme sa tiež dohodli, že trošku zmeníme toto podujatie tak, aby bolo regionálnym podujatím farmárov z bratislavského kraja. Ďakujem pekne.

*Ing. Pavol Frešo, predseda Bratislavského samosprávneho kraja*

Ďakujem pekne. Nech sa páči pán poslanec Káčer.

*Ing. Juraj Káčer, poslanec Bratislavského samosprávneho kraja*

Ďakujem pekne za slovo, ja mám k tomuto materiálu absolútne opačný názor, nehodnotím či interný audit, určite to prinesie nejaký nový vietor, nové nápady a všetko. Ja ale, podľa mňa je Krajská organizácia cestovného ruchu dostatočne viditeľná a naozaj vypichovať tu niektoré možno podarenejšie podujatie s nejakým nepodarenejším, viete mne sa napríklad páči ten stupavskí cyklisti a podobne a menej tie farmárske trhy takže hodnotiť to na základe niektorých jednotlivých podujatí mi príde také naozaj hm no. Ďalej k tomu ja si myslím, že mali by sme sa oprieť o nejaké štatistiky cestovného ruchu, lebo na mňa tento na mňa toto logo Bratislava region naozaj vidím ho absolútne všade, či na Facebooku na internete, kde sa pohnem tam vidím len Bratislava region, neviem jak sa to vôbec dá v takom rozsahu robiť za tie peniaze, čiže ja mám absolútne diametrálne opačný názor na to a podporujem samozrejme spôsob takým, ako sa to vedie tá organizácia cestovného ruchu a chválim aj to, že momentálne viem že sa chystá nejaká spolupráca viac s mestom Bratislava, lebo ak sa organizácie delia a každý deň nejakým iným postupom, tak to nie je dobré. Takže ja ďakujem za odvedenú prácu KOCRke za minulý rok a nech pokračuje naďalej.

*Ing. Pavol Frešo, predseda Bratislavského samosprávneho kraja*

Edo Demel.

*Ing. Eduard Demel, poslanec Bratislavského samosprávneho kraja*

Ďakujem za slovo, ja budem tiež veľmi stručný a chcem dať podporné stanovisko tomuto materiálu. Pracovníci, neviem či sa zúčastňujete všetkých týchto aktivít, hlavne tých športových, napríklad stupavského trojmaratónu alebo behu Tatry – Dunaj, pracovníci sú tam už od rána od siedmej v sobotu, väčšinou do večera v nedeľu pokiaľ tam musia byť, či v zastuvavskom takže naozaj je ich cítiť. Ja vyjadrujem podporu tomuto materiálu. Ďakujem.

*Ing. Pavol Frešo, predseda Bratislavského samosprávneho kraja*

Ďakujem pekne pán podžupan Zaťovič.

*RNDr. Martin Zaťovič, podpredseda Bratislavského samosprávneho kraja*

Ja ešte jednu taká otázka formálna, ja som neporozumel trocha, pán poslanec Pokorný dal najprv návrh, aby to bolo každého pol roka a potom, že sa zdrží hlasovania, čiže on sám sebe neodsúhlasí to, čo chce, alebo teda odsúhlasí prvú časť druhú nie, čiže ja som za to, schváľme to ako to máme, budeme pracovať v komisii môžeme si to celé vysvetliť, odpočet raz za rok naozaj stačí. Budeme odpočítavať a odpočítavať každého pol roka budeme robiť materiály zbytočné, poďme radšej pracovať do terénu a tak, ako to je to schváľme a neriešme tu nejaké iné podrobnosti. Ďakujem pekne ešte raz všetkým a verím a prosím o podporu tohto materiálu, aký je. Ďakujem.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, Lukáš Pokorný s faktickou a potom uzatváram.

*Mgr. Lukáš Pokorný, poslanec Bratislavského samosprávneho kraja*

Preto som prosil o to hlasovanie, pán podpredseda, že je možné hlasovať v jednom uznesení áno v druhom nie. Ďakujem.

*Ing. Pavol Frešo, predseda Bratislavského samosprávneho kraja*

Ďakujem pekne, poprosím pána Macha, aby nám predniesol návrh uznesenia, aby sme mohli hlasovať. Poprosím vás, nie je nás tu už dosť veľa, tak aby každý sa sústredil na hlasovanie.

*RNDr. Peter Mach, poslanec Bratislavského samosprávneho kraja*

Návrhová komisia dostala jeden návrh na doplnenie uznesenia od poslanca Lukáša Pokorného, čiže najprv budeme hlasovať o tom návrhu na doplnenie uznesenia a síce pán poslanec Pokorný navrhuje, aby terajšie uznesenie bolo označené ako bod A a bol doplnený nový bod B ukladá riaditeľovi Krajskej organizácie cestovného ruchu Turizmus regiónu Bratislava predkladať správu o činnosti KOCR Turizmus regiónu Bratislava polročne.

*Ing. Pavol Frešo, predseda Bratislavského samosprávneho kraja*

Poprosím prezentujte sa a hlasujte o tomto pozmeňovacom návrhu teraz. Za bolo 10 poslankýň, poslancov, 7 bolo proti, 12 sa zdržalo a z 29 prítomných návrh neprešiel, poprosím ďalší návrh návrhovú komisiu.

*RNDr. Peter Mach, poslanec Bratislavského samosprávneho kraja*

Teraz budeme hlasovať o pôvodnom návrhu uznesenia tak, ako bol písomne predložený s materiálom. To znamená zastupiteľstva berie na vedomie správu.

*Ing. Pavol Frešo, predseda Bratislavského samosprávneho kraja*

Ďakujem pekne poprosím prezentujte a hlasujte o návrhu návrhovej komisie teraz. Za bolo 27 poslankýň poslancov, jeden bol proti, Dušan Pekár nehlasoval. Z prítomných 29, a dovolil som si osviežiť pardón, ospravedlňujem sa. Záver prešiel tak, ako ho predniesla návrhová komisia a prechádzame plynule k bodu číslo 21, Dušan prepáč ja som to myslel ako žart – **Návrh na doplnenie Uznesenia Bratislavského samosprávneho kraja č. 16/2015 Správa o výsledku kontrolnej činnosti útvaru hlavného kontrolóra Bratislavského samosprávneho kraja za 2. polrok 2014.** Pán poslanec Karman ho prednesie.

*Karman*

Ďakujem pekne za slovo. Vážení páni poslanci, pani poslankyne, jedná sa len o doplnenie uznesenia, ktoré sme si schválili minulé zastupiteľstvo s tým, že sa v podstate jedná len o zúženie záberu kontroly alebo uznesení pribudlo pribudla formulácia so zameraním na kontrolu refundácie vzniknutých nákladov vyplývajúcich z podielového spoluvlastníctva BSK v kaštieli Veľký Biel od 1.1.2012 do termínu kontroly. Čiže aby úrad nemal povinnosť kontrolovať prakticky všetko, len nech sa zamerá na refundáciu vzniknutých nákladov BSK v kaštieli Veľký Biel. Ďakujem a prosím vás o podporu.

*Ing. Pavol Frešo, predseda Bratislavského samosprávneho kraja*

Ďakujem pekne. Otváram diskusiu k tomuto bodu. Nikto nie je prihlásený, poprosím návrhovú komisiu o prednesenie návrhu uznesenia.

*RNDr. Peter Mach, poslanec Bratislavského samosprávneho kraja*

Návrhová komisia predkladá na hlasovanie návrh uznesenia tak, ako je písomne predložený spolu s materiálom.

*Ing. Pavol Frešo, predseda Bratislavského samosprávneho kraja*

Ďakujem veľmi pekne poprosím prezentujte sa a hlasujte sa hlasujte o tomto návrhu teraz. Za ďakujem 24, dvaja nehlasovali, prítomní 26, návrh bol schválený tak, ako ho predniesla návrhová komisia. Poprosím veľmi veľmi pekne máme dva ešte body kontrolóra – sústreďme sa na to. V prípade, že nebudeme uznášaniaschopní tak budeme sa musieť stretnúť v pondelok, to je dosť nepríjemné, ale bohužiaľ máme taký rokovací poriadok. Takže poďme na to. **Správa o kontrole plnenia uznesenia Zastupiteľstva Bratislavského samosprávneho kraja za rok 2014,** túto správu máte pani poslankyne, páni poslanci aj s výsledkom prerokovania v komisiách pred sebou a poprosím pána hlavného kontrolóra Marušáka, aby nám ju uviedol.

*Ing. Štefan Marušák, hlavný kontrolór BSK*

Ďakujem pekne, vážený pán predseda, váženie panie vicežupanky, vážení páni vicežupani, panie poslankyne, páni poslanci, máte pred sebou správu ako povedal pán predseda, patrí táto správa patrí vlastne do skupiny každoročných pravidelných, ktoré mi ukladá zákon. Na Úrade BSK sme vykonali kontrolu a z tejto kontroly vlastne vzišla táto správa. Kontrolovali sme plnenie uznesení, ako vidíte všetko bolo v poriadku a naša správa končila záznamom. Toľko veľmi stručne k tomu.

*Ing. Pavol Frešo, predseda Bratislavského samosprávneho kraja*

Ďakujem pekne, otváram diskusiu k tomuto bodu. Nikto prihlásený. Poprosím o návrh návrhovej komisie.

*RNDr. Peter Mach, poslanec Bratislavského samosprávneho kraja*

Návrhová komisia navrhuje alebo predkladá na hlasovanie návrh uznesenia tak, ako je písomne predložený s materiálom, to znamená zastupiteľstvo berie na vedomie.

*Ing. Pavol Frešo, predseda Bratislavského samosprávneho kraja*

Ďakujem, poprosím vážené pani poslankyne, vážení páni poslanci, prezentujte a hlasujte o tomto návrhu teraz. Za bolo 25 z prítomných 25. Prechádzame k bodu č. 23 – **Správa o kontrole vybavovania sťažností a petícií na Úrade Bratislavského samosprávneho kraja za rok 2014,**  poprosím pána hlavného kontrolóra Marušáka, aby nám ju predniesol.

*Ing. Štefan Marušák, hlavný kontrolór BSK*

Ďakujem pekne pán predseda, vážené dámy, vážení páni, toto je ďalší z materiálov, ktorý predkladám každoročne. Máte ho pred sebou, vašu pozornosť chcem upriamiť na tabuľkové časti na strane 4 – je to v podstate akási hitparáda sťažností a petícií a v závere sú tabuľkové časti, ktoré podrobnejšie informujú o tom, ako boli vybavované. Len chcem upozorniť vzhľadom na otázky, ktoré prichádzali v jednotlivých komisiách, že my vlastne kontrolujeme dodržiavania zákona o stažnostiach, zákona o petíciách, o petičnom práve a tiež smernice 52/2010 o vybavovaní sťažností a petícií v podmienkach BSK. Plné znenie sťažností fyzicky sa nachádza na oddelení vnútorného auditu, ktorý vlastne eviduje a vybavuje a riadi celé vybavovanie sťažností, petícií a podnetov. Toľko z mojej strany, ďakujem pekne.

*Ing. Pavol Frešo, predseda Bratislavského samosprávneho kraja*

Ďakujem pekne, otváram diskusiu k tomuto bodu. Pokiaľ nikto nie je prihlásený do diskusie tak uzatváram. Nech sa páči, návrhová komisia návrh uznesenia.

*RNDr. Peter Mach, poslanec Bratislavského samosprávneho kraja*

Návrhová komisia predkladá na hlasovanie návrh uznesenia tak, ako je písomne predložený spolu s materiálom Zastupiteľstvo berie na vedomie správu.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, poprosím vážené pani poslankyne, vážení páni poslanci prezentujte sa a hlasujte o návrhu tak, ako bol prednesený teraz. Za bolo 26 poslankýň poslancov z prítomných 26, takže návrh bol prijatý tak, ako ho predniesla návrhová komisia. Prechádzame k bodu **rôzne, všeobecná rozprava a interpelácie.** A to znamená, že máme tu prihláseného pána Juraja Jánošíka, predsedu Bratislavského futbalového zväzu, poprosím, aby sme hlasovali o tom, či môže vystúpiť a po ňom pán Maroš. Ale poprosím o jedno hlasovanie. Prezentujte sa a hlasujte teraz. Za bolo 24 poslankýň poslancov, jeden nehlasoval z prítomných 25, takže pán Jánošík, nech sa páči, máte slovo.

*Jánošík, predseda Bratislavského futbalového zväzu*

Dobrý deň prajem. Vážený pán predseda, vážené predsedníctvo, poslankyne, poslanci, dovoľte mi, aby som vás z tohto miesta všetkých pozdravil a poďakoval za možnosť vystúpiť pre mňa prvý krát na Zastupiteľstve Bratislavského samosprávneho kraja. V prvom rade by som sa trošku predstavil, od roku 2011 zastávam funkciu predsedu Bratislavského futbalového zväzu, momentálne som od roku 2011 aj členom výkonného výboru alebo vlády Slovenského futbalového zväzu, mám na starosti amatérsky futbal na nielen Bratislave, bratislavskom kraji, ale aj na celom Slovensku s tým, že som poslanec jednej obci neďaleko Bratislavy, kde 19 rokov zastávam funkciu šéfa klubu alebo predsedu klubu alebo manažéra klubu. Dovolil som si vás požiadať, pána predsedu, o to, aby som tu mohol vystúpiť z niektorých dôvodov, aby som mohol objasniť niektoré veci. V prvom rade sme alebo ste Bratislavský samosprávny kraj je prvá samospráva, ktorá podporuje momentálne od roku 2012-13 až po rok 2015 fotbal ako taký. Jediné župné zastupiteľstvo na Slovensku sa týmto môžeme pýšiť a som veľmi rád, že pán predseda, poslanci aj v tomto roku odsúhlasili alebo odhlasovali čiastku 5 000€. Na druhej strane by som chcel informovať, že sme najmenší najmenší v rámci Slovenska zväz, ale dovolím si povedať, že v Bratislavskom samosprávnom kraji sme najväčšie občianske združenie Bratislavský fotbalový klub, ktorý zastrešuje 93 klubov a veľký počet registrovaných ale aj neregistrovaných fotbalistov. Bratislavský futbalový zväz propaguje Bratislavský samosprávny kraj okrem štadiónov v rámci kraja aj na úrovni webovej stránky BFZ, na rôznych akciách, či sú to turnaje či sú to konferencie, či sú to plesy a rôzne akcie. Ja by som vás chcel z tohto miesta požiadať v prvom rade poďakovať za 5 000€ v druhom rade za tieto financie prakticky zastrešíme z jednej tretiny turnaj mladších a starších žiakov, je zapojených zhruba 600 fotbalistov. V minulosti pri tej dotácii sme do každého klubu zakúpili buď športové potreby alebo zdravotnícke potreby, momentálne z tejto sumy by sme chceli zastrešiť aspoň tieto turnaje mladších a starších žiakov. Bratislavský futbalový zväz je otvorená organizácia, sme na webovej stránke, je tam sekretariát zamestnancov, čiže hocikedy môžete sa obrátiť buď na mňa, na mojich dvoch podpredsedov alebo na sekretariát Bratislavského futbalového zväzu. Ešte raz prajem vám ešte príjemné rokovanie, poďakovať ešte raz za podporu fotbalu v našom regióne a prajem všetko dobré. Ďakujem.

*Ing. Pavol Frešo, predseda Bratislavského samosprávneho kraja*

Ďakujem veľmi pekne. Ďakujem veľmi pekne, samozrejme je tá podpora pre nás je veľmi dôležitá, nielen vašemu zväzu ale všetkým zväzom, budeme tu o tom hovoriť keď budeme hovoriť o športe. Nech sa páči, pán poslanec Maroš.

*Ing. Roman Maroš, poslanec Bratislavského samosprávneho kraja*

Ďakujem za slovo, rád by som len predniesol interpeláciu ohľadom stave stavu múzea Ferdiša Kostku v Stupave ako aj poskytnutie potom nejakej informácie o budúcom budúcom zámere a využití. Takže predkladám písomnú informáciu.

*Ing. Pavol Frešo, predseda Bratislavského samosprávneho kraja*

Všecko? Ďakujem veľmi pekne, pani poslankyňa Schwartzová.

*Ing. Zuzana Schwartzová, poslankyňa Bratislavského samosprávneho kraja*

Ďakujem veľmi pekne za slovo, ja len z tohto miesta by som chcela zagratulovať dnešným trom našim kolegom oslávencom Jurajom k dnešným meninám. Tak ešte raz srdečne blahoželám.

*Ing. Pavol Frešo, predseda Bratislavského samosprávneho kraja*

Oskar Dobrovodský, pán poslanec.

*Oskar Dobrovodský, poslanec Bratislavského samosprávneho kraja*

Ja by som chcel požiadať poslancov o podporu môjho návrhu ohľadom zriadenia celodenných hliadok, rómskych hliadok na Družstevnej 25 v Malackách, ako aj Plaveckom Štvrtku na Základnej škole a v blízkosti rómskej osady. Rozpošlem všetkým poslancom BSK kópie ohľadom môjho podania na ÚPSVAR Malacky ako aj na iné ministerstvá, Ministerstvo vnútra a podobne plus plus informácií z vykonaných opatreniach zo strany Okresného riaditeľstva policajného zboru Malacky v súvislosti s bezpečnostnou situáciou ulici Družstevnej v Malackách za posledných 5-6 rokov. Tak nejak to je. Ide o to, že tam je kriminalita na dennej proste že denne sa tam páchajú trestné činy, priestupky a oni títo asociáli majú jediný rešpekt pred nejakými rómskymi hliadkami. Policajtov, štátnych alebo mestských absolútne nejak neakceptujú. Čiže ohľadom tohto by som chcel. Ďakujem.

*Ing. Pavol Frešo, predseda Bratislavského samosprávneho kraja*

Ďakujem pekne, pani poslankyňa Pätoprstá.

*Ing. arch. Mgr. Art. Elena Pätoprstá, poslankyňa Bratislavského samosprávneho kraja*

Ja mám interpeláciu na Vás pán župan, možno mi budete vedieť odpovedať, nemusím dávať písomne. Ja som sa dozvedela, že múzeum Danubiana je momentálne v podstate je tam ukončená prístavba, funguje vo veľmi vysokej, na veľmi vysokej úrovni. Problém Danubiany je ten, že keď sa vlastne zakladala, tak jej bolo prisľúbené, že aj mesto aj Bratislavský samosprávny kraj sa budú podieľať nejakou pravidelnou čiastkou na fungovaní Danubiany. Žiaľ sa to tak nestalo a podľa teda informácii od pána riaditeľa hrozí tam v lete možnože aj nejaké uzavretie neviem, či ste nejak rokovali spolu alebo ste o tom hovorili, ja sa chcem len spýtať, či je tam nejaká možnosť Bratislavského samosprávneho kraja trvalo podporiť toto múzeum, ktoré je skoro na každom našom nejakom materiáli týkajúcom sa turizmu, ale pokiaľ viem nie je tam nejaká nejaký trvalý príspevok, ktorý by zabezpečil chod tohto múzea.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, neviem teda nemusíte dávať písomne lebo čokoľvek čo tu poviete my na to odpovieme normálne do hĺbky. Poviem vám to prvé, rokovali sme s pánom Polakovičom, dohodli sme si postup, ktorý je rádovo v dňoch. Môžeme aj celý prejsť, však Zuzana poď, povedz normálne tuto, čo sme sa rokovali, lebo dneska ráno bol akurát u nás tak, aby sme behom týždňa, maximálne 10 dňoch v tom mali obraz. To úplne základné je, že to jeho tvrdenie a to chceme preveriť, ale vyzerá, že má pravdu je, že z tých 10 miliónov, ktoré im boli sľúbené im došli 7, pokiaľ si pamätám. Preveríme to, veď zasa my vieme čítať aj úradné nariadenia aj všetko, a tvrdia, že vlastne majú nárok na ďalšie. A pokiaľ majú nárok na ďalšie. Aby to len trocha malo hlavu a pätu, tak ja sa budem uchádzať opačne nie o to čo my urobíme, ale čo urobíme my spoločne, to znamená my spoločne sa obrátime na Ministerstvo kultúry, tie ďalšie si ja nepamätám z toho rokovania, poprosím ťa, povedz to.

*Mgr. art. Zuzana Šajgalíková, riaditeľka odboru cestovného ruchu a kultúry*

Dobrý deň, dámy a páni, ďakujem pekne pani poslankyni za podnet, dnes ráno sme rokovali s pánom doktorom Polakovičom, riaditeľom galérie Danubiana. Z rokovania vyplynulo v prvom rade to, že Bratislavský samosprávny kraj má záujem situáciu, v ktorej sa Danubiana momentálne nachádza riešiť. Našli sme niekoľko spôsobov, ako by to bolo možné. Prvým krokom je rešeršovanie celej kauzy, ktorej výsledkom je to, že momentálne Danubiana nemá prostriedky na svoju prevádzku. Tento rešerš nám tu na úrade potrvá niekoľko dní, na jeho základe budeme kontaktovať pána Polakoviča, aby sme dohodli postup. Tých možností je viacero, všetky, ktoré sme dnes osobne prebrali sú možné a realizovateľné, vyberieme ten najschodnejší. Doplním iba to, že situácia, v ktorej sa momentálne nachádza Danubiana by nemala byť takto, nemala by byť trvalou situáciou táto kríza, pretože pán Polakovič čaká na výsledok skráteného legislatívneho konania, v rámci ktorého by možnože mohla vláda schváliť to, že bude štát priamo podporovať neziskové organizácie. Ktorým je podielnikmi, to je iba na okraj, každopádne pracujeme na tom a sme v kontakte.

*Ing. Pavol Frešo, predseda Bratislavského samosprávneho kraja*

Ešte k tomu riešeniu, aby bolo zrejmé napríklad to o tom skrátenom legislatívnom konaní, to akože to preto ten rešerš treba, lebo ja som si betónovo istý, že v tejto chvíli nie je otvorené žiadne skrátené legislatívne konanie, lebo keď sedím v parlamente, rozumej napríklad dnes, tak by muselo byť dnes otvorené. Hej to znamená, že dnes viem na 100%, že nie je. Hej, môže byť legislatívny zámer, môže byť proste niečo, čo pôjde hodne rýchlo, preto ten neviem či rešerš, asi najpresnejšie slovo, a naozaj takýto drobný výskum potrvá niekoľko dní. Ja len keď chcete byť účastní, tak normálne dojdite v strede týždňa budúceho vám to ukážeme, nech to máte v ruke, je to z vášho odvodu, ja s tým nemám problém. Dobre? Úplne v pohode vám ukážeme, čo sme zistili, nech nemusíme čakať do júna na zastupiteľstvo. Neni s tým problém, dohodnite si termín s pani riaditeľkou, vybavená vec. Táňa Mikušová.

*Ing. Tatiana Mikušová, poslankyňa Bratislavského samosprávneho kraja*

Dovoľte mi pár poznámok k tomu. S pánom Polakovičom myslím, že viacerí poslanci aj boli oslovení aj sme sa rozprávali, ja som aj s pánovi županovi o tom spomínala viac krát. Ja myslím ale, že ten, to, čo on potrebuje, by malo byť založené na nejakej vzájomnej spolupráci, neni vhodný model, alebo správny model len nejakej ad hoc dotácie alebo ad hoc pomoci na bežné výdavky. Ja myslím, že ten model spolupráce by mal mať aj niečo do činenia napríklad s našimi strednými umeleckými školami, s nejakou dlhodobou spoluprácou, ktorá by prinášala profit a prínos pre obidve strany.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, Lukáš Pokorný, poprosím.

*Mgr. Lukáš Pokorný, poslanec Bratislavského samosprávneho kraja*

Pán predseda, ja už len v krátkosti, mám interpeláciu smerom na teba pán predseda, dotýka sa to návrhu na určenie prebytočného majetku a vyhlásenie obchodnej verejnej súťaže na predaj nehnuteľného majetku areálu bývalej SPŠ Račianska. Vzhľadom na to, že tento materiál bol nejakým spôsobom pripravený, mal by byť prerokovaný, prosím písomnú odpoveď, čo sa deje, bude diať. Ďakujem.

*Ing. Pavol Frešo, predseda Bratislavského samosprávneho kraja*

Ďakujem veľmi pekne, písomnú odpoveď na čo, Lukáš? Že ako bude s ktorým materiálom, teraz sa nerozumiem tomu. Ten materiál tu bol, bol stiahnutý s tým, že ho dopracujú. Že čo čo čo lebo nie som si úplne istý.

*Mgr. Lukáš Pokorný, poslanec Bratislavského samosprávneho kraja*

Pán predseda ak ak ak, vysvetlím veľmi rýchlo. Vzhľadom na to, že v tej veci nekonáme žiadnym spôsobom, že sa nekoná v tej veci, tak po prvé vzniká škoda, pretože tam nabiehajú ďalšie platby, ktoré bude musieť Stredná odborná škola chemická vo Vlčom hrdle zaplatiť a bude na ne musieť žiadať dohadovacie konanie, to je prvá vec. Druhá vec, tým že neprebieha verejná obchodná súťaž, ani sme si nepovedali čo s tým areálom ďalej, tak v položke, v položke kapitálové príjmy budeme mať s najväčšou pravdepodobnosťou výpadok, lebo nekonáme s našim majetkom, čiže chcem vedieť ako s tým budeme konať. Ak príde iné rozhodnutie ako odpredaj, tak v takom prípade príde iné rozhodnutie ako odpredaj. Ale nemôže neprísť žiadne rozhodnutie ako je to dnes.

*Ing. Pavol Frešo, predseda Bratislavského samosprávneho kraja*

Veľmi múdra poznámka, ale na tie peniaze v rozpočte čakáme všetci. Čiže samozrejme, že ten plán plníme. Ale, že škoda? Roman Csabay, poďte mi vysvetliť, ako to je s tým dohadovacím konaním. Tam vzniká škoda? Nech sa páči, pán riaditeľ.

*Ing. Roman Csabay, riaditeľ odboru - školstva, mládeže a športu*

Neviem, či funguje. Funguje ten mikrofón? Funguje. Škoda to slovo asi správne možnože nie je použité škoda. Ale v rámci dohadovacieho konania treba vyfinancovať aj položky, v rámci ako financovania školy, aj na údržbu toho areálu, ktorý má škola v správe. Takže takýmto spôsobom to asi bolo myslené.

*Ing. Pavol Frešo, predseda Bratislavského samosprávneho kraja*

Roman, ešte raz, aby som rozumel. My robíme nejakú škodu?

*Ing. Roman Csabay, riaditeľ odboru - školstva, mládeže a športu*

Nie nie, žiadna škoda. Ale v rámci financovania škola, ktorá sídli vo Vlčom hrdle a má v správe aj Račiansku potrebuje financovať aj náklady spojené s údržbou a s prevádzkou Račianskej.

*Ing. Pavol Frešo, predseda Bratislavského samosprávneho kraja*

My asi poprosím, pán riaditeľ, to si v pondelok vysvetlite na porade, to neexistuje, že tuna robíme niečo, o čom poslanci si myslia, že je škoda a proste...

*Ing. Roman Csabay, riaditeľ odboru - školstva, mládeže a športu*

Nie je to škoda. Len to v rámci financovania...

*Ing. Pavol Frešo, predseda Bratislavského samosprávneho kraja*

Nie je to škoda, aha.

*Ing. Roman Csabay, riaditeľ odboru - školstva, mládeže a športu*

Nie je to škoda. Len treba dofinancovať.

*Ing. Pavol Frešo, predseda Bratislavského samosprávneho kraja*

Lukáš, Roman hovorí, že to nie je škoda. Sa mi uľavilo. Ale veď vieme všetci, čo je náklad iste, ale ako proste...tak náklad to je, no.

*Mgr. Lukáš Pokorný, poslanec Bratislavského samosprávneho kraja*

Zbytočný zvýšený náklad.

*Ing. Pavol Frešo, predseda Bratislavského samosprávneho kraja*

Ty nechci, aby som sa sporil o to. Dobre, máš pravdu, ďakujem pekne pán riaditeľ. Nikto ďalší nie je prihlásený do diskusie, končím diskusiu. Ukončujem 10. zasadnutie našeho župného parlamentu, veľmi pekne ďakujem za účasť a pekný víkend prajem každej jednej, každému jednému.